text:
"سانۍ کن تہ ذہن ییلہ تم خالص کاشرۍ آسن، چھہِ نہ یمن وزنن ہندس آہنگس پورہ پورہ ساتھ ہٮکان دتھ۔” (کامل، سون ادب 1976، ص 110)
وزن تہ آہنگ کہ تعلقہ چھہ امین کامل اتھ اقتباسس منز اکس اہم کتھہِ کُن حٮس دوان۔ سہ چھہ یمن منز فرق کٔرتھ آہنگس وزنچ بنیاد مانان۔ شاعری منز چھٮہ اتھۍ آہنگس اہمیت۔ عروضی بحث سمجنہ خاطرہ چھہ ضروری زِ وزن تہ آہنگس درمیان یۅس فرق تہ یس رشتہ چھہ تمن پٮٹھ ییہ غور کرنہ۔
آہنگس چھہِ کن تہ ذہن فوری تہ آسانی سان ژینتھ ہٮکان، مگر امیک تعریف کرُن چھہ مشکل۔ تاہم ہٮکو اسۍ ؤنتھ زِ آہنگ چھہ زبانۍ ہندٮن مخصوص عناصرن خاص کر آوازن ہندِ باقاعدہ تہ یکسان تکرارہ ستۍ پیدہ گژھان یُس شاعری منز اکھ خاص اہمیت تھاوان چھہ۔ آہنگ ہیکہِ نثرس منز تہِ ٲستھ مگر سہ بدِ کڈُن چھہ مشکل تکیازِ نثرہ چہ آہنگ چہ اکٲییہ یا امکۍ نمونہ آسن لازما زیٹھۍ تہ حدہ کھۅتہ زیادہ متنوع۔ نثرس مقابلہ چھہ شاعری ہند آہنگ ٹاکارہ پاٹھۍ یکسان آسان، آسانی سان ژیننہ یوان تہ اکثر شعوری طور طریقو پیدہ کرنہ یوان۔ مثلا
ارۍ نہ رنگ گوم شراون ہییے
کر ییے درشن دییے
اتھ شعرس منز چھٮہ گۅڈنی ؍ہییے، ییے تہ دییے؍ لفظن ہنز یکسانیت تہ تکرار قابل توجہ۔ امہِ علاوہ چھہ/ر/ تہ /ن/ آوازن ہند تہِ تکرار میلان۔ /شراون/ تہ /درشن/ لفظن ہنز صوتی یکسانیت تہ نشست تہِ چھہِ قابل غور۔ یتھے پاٹھۍ رنگ تہ گوم لفظن منز /گ/ آوازِ تہ درشن تہ دییے لفظن منز /د/ آوازِ ہند تکرار۔ یمو تمام لسانی تہ صوتی عناصرو ستۍ چھہ اتھ شعرس اندر آہنگ نوٚن نیران۔ گویا شعرہ کہ منظم وزنہ الگ یاعلاوہ تہِ ہیکہِ یکسان لفظن تہ آوازن ہندِ تکرارہ ستۍ آہنگ پیدہ گژھتھ۔ منظم وزن بارسس ینہ برونہہ یۅس شاعری قدیم زمانس منز مختلف قومن منز سپدان ٲس، تتھ منز اوس آہنگ زبانۍ ہندیو یتھوے عناصرو ستۍ پیدہ کرنہ یوان۔ تتھ شاعری منز اوس آہنگ پیدہ کرنک اصول ہشن آوازن تہ نحوی ساختن ہندس تکرارس پٮٹھ دٔرتھ۔ یہ گژھہِ یاد تھاون زِ پرانہِ زبانہ آسہ زیادہ تر گردان تہ تصریف واجنہِ زبانہ شاید یمہ کنۍ آہنگ پیدہ کرنک یہ ساختیاتی طریقہ کارگر اوس۔
ییلہ لفظ تہ لفظہ کٮن لۅکٹٮن حصن آہنگ کہ لحاظہ اہمیت ہیژن میلنۍ، آہنگ پیدہ کرنکۍ کم یا زیادہ منظم، پیچیدہ تہ نازک طریقہ آیہ وجودس۔ یم طریقہ ٲسۍ لازما قاعدہ بند تہ یمنے طریقن چھہِ اسۍ عام طور وزن ونان۔ وزن چھہ نہ آہنگک مترادف بلکہ شعری آہنگ ترتیب دنک، دریافت یا پیدہ کرنک اکھ منظم طریقہ۔ وزنن ہند ارتقا سپد شعری ہیژن ہندس ارتقاہس لرِلوٚر۔ یعنی ییژ ییژ شعری ہیت منظم سپز تیوت تیوت سپد شعری آہنگ تہِ منظم۔
قدیم شاعری ہندۍ پاٹھۍ چھٮہ نہ پتمہِ صدی ہنز نثری نظم تہِ آہنگ پیدہ کرنک منظم تہ پیچیدہ طریقہ ورتاوان۔ اتھ منز چھہ زیادہ تر لفظن تہ فقرن ہند تکرار میلان یمہِ ستۍ آہنگ پیدہ چھہ گژھان۔ لہذا چھہ نثری نظمہِ ہند تکرار تہِ زیادہ تر ساختیاتی۔
قدیم شاعری تہ نثری نظمہِ منزباگ تہ لرِ لوٚر چھہ دنیاہ چہ تمام معیاری شاعری منز آہنگ پیدہ کرنک اکھ نتہ بیاکھ، کم یا زیادہ منظم تہ قاعدہ بند طریقہ ورتاونہ آمت۔ یعنی وزن۔
آہنگس تہ وزنس منز چھٮہ نہ اکثر پاٹھۍ فرق کرنہ یوان شاید امہ کنۍ زِ آہنگک بیان کرن چھہ نہ آسان تہ امیک بیان چھہ وزنہ چیو معروضی اکاییو ستی ممکن سپدان۔ وزن چھہ شعرک آہنگ ترتیب دنک یا بیان کرنک طریقہ یُس تصوری طور شاعری ہندِ خاطرہ شاید ضروری چھہ نہ مگر شاعری ہنزن مخصوص ہیتی ترتیبن یعنی اصنافن یا فارمن (غڑل، مثنوي، بیترِ ) ہندِ ہیتی تنظیمک لازم تہ ملزوم حصہ چھہ۔ یُتھے اسۍ ہیتی تنظیمن یا اصنافن نٮبر نیران چھہِ، وزنچ اہمیت چھٮہ کم گژھان تہ امچ جاے چھہ سہ آہنگ رٹان یتھ وزنہ چہ تنظیمہِ ورٲے غیر واضح تہ مبہم آسنہ کنۍ لازما زبانۍ ہندٮن ساختیاتی تہ صوتی عنصرن ہند سہارہ ہیوٚن پٮوان چھہ۔
نثری نظم کٲژا کامیاب روز، سہ چھہ الگ بحث۔
شاعری ہنز ہیتی اکایی ییژاہ لۅکٹ آسہِ، تیوتاہ چھہ تمیک آہنگ متاثر کران۔ سہ آہنگ قایم کرنہ خاطرہ چھہ نسبتا منظم وزن ورتاونک ضرورت پٮوان۔ یعنی غزلہ کہ شعرک آہنگ چھہ تمہِ کہ تاثرک اکھ اہم عنصر تہ سٮٹھا لۅکٕٹ ہیتی اکایی آسنہ کنۍ چھہِ نہ اتھ منز وزنہ رنگۍ زیادہ یلہ گی تہ تنوع ممکن۔ نظم یۅس امہِ کھۅتہ بٔڈ اکایی چھٮہ ہیکہ کافی یلہ گی تہ تنوع ورتٲوتھ۔ تمیک آہنگ چھہ نہ تیوتا فوری یوتاہ مثلا غزلہ کہ شعرک چھہ۔اس لیے ییژاہ بٔڈ ہیتی اکایی تیوتاہ چھہِ وزنس منز یلہ گی تہ تنوع ممکن۔ نثر چھٮہ امچ مثال۔


c: text/html

text:
ییتہ سانیو اکثر شاعرو پننۍ ابتدایی شاعری مشرٲوتھ کھٹتھ چھیہ تھٲومژ، امین کاملن چھہ پننہِ اولین شعرہ سۅمبرنہِ "مس ملر” منزہ واریاہ کلام پننس کلیاتس (زیر ترتیب) منز شامل کورمت۔ یہندِ ابتدایی کلام منزہ چھیہ یہ اکھ نظم تہِ:
آلیک پوشنول
امین کامل
ہا نندرِ متیو نیر یہ منزُل تہ گگس تراو
مژراو اچھ کڈ واش پکھن ہاو کینہہ چکہ چاو
وۅتھ تازہ سفر پراو
نٔو زندگیا چھاو
رنگہ رنگہ ولاں جامہ گلن رنگہ روس افتاب
وچھ ٲنہ جۅین منز چھہ نژاں آب زن سیماب
ژہ تہِ لاگ کینہہ بیتاب
زیو چانۍ چھیہ مضراب
گیہ بٲے تہ بند چانۍ ہیتھ کرتام پنن ساز
انجام تہند پوشہ چمن لولہ ہژ آواز
چھیہ نہ زندگی کانہہ راز
آغاز چھہ پرواز
پتھ زندگی زانہہ ہیوت نہ وچھتھ شراکھ تہ اہریز
چھہ نہ رودمت ازتام عشق کانسہِ ہند آویز
پھٹراو یہ پرہیز
کر نار دلک تیز
ونۍ چھی ژیہ دوان پوشہ چمن تھارِ٭ وچھان پوش
تنہا ژہ بہت دورِ نہ غیرت تہ نہ کانہہ جوش
چھکھ یوت کیا مدہوش
سونتس ژہ ہنا توش
وۅتھ تراو یہ غم غصہ منزُل واے سۅکھک ساز
مضراب دِ سازس تہ کنی لولہ ہژ آواز
رٹھ یاونک انداز
پرواز کر پرواز
یہ بٲتھ چھہ دعوت زندگی۔ وۅمید یودوے تمہ زمانہ ترقی پسندی ہنز علامت ٲس، یہ بٲتھ ہیکون از تہِ امہ کہ مرکزی جذبہ کنۍ پٔرتھ۔ مایوسی، غم، غصہ، تنہا پسندی چھہ نہ انسانہ سند ِ روحک جوہر۔ کامل چھہ "مس ملر” کس دیباچس منز ونان زِ اتھ منز شامل کینژن چیزن منز چھہِ کینہہ عروضی تجربہ کرنہ آمتۍ۔ اگر یہ پزۍ پاٹھۍ عروضی تجربے چھہ، یتھ نظمہِ منز چھہ کینژن جاین فارسی تقطیعی وزنہ مطابق کھوند لگان، پرنہ کنۍ نہ کینہہ۔ کامل سنزِ ابتدایی شاعری ہنز خاصیت چھیہ امیک روایتی عشقیہ شاعری نہ آسن، یۅس نہ اسۍ خاص کر راہی، فراق یا عازم سنزِ شاعری منز وچھان چھہِ۔ اتھ منز چھہ ترقی پسندی ہند واریاہ دخل۔ اتھ منز یمہ عشقچ دعوت چھیہ سہ چھہ زندگی ہند عشق تہ امیک لول۔ "مس ملر” شعرہ سۅمبرنہِ منز چھہ نہ خلاف معمول اکھ تہِ عشقیہ غزل یا نظم موجود ییلہ زن اتھۍ زمانس منز باقی ترقی پسند روایتی عشقیہ غزلو سیتۍ تہِ پننۍ تخلیقی ٹیٹھ موران ٲسۍ۔ کاملس کشمیر یونیورسٹی ہندِ کاشرِ شعبہ کس پروپیگنڈاہس تحت اکھ خالص رومانی شاعر گنزرن والین ہندِ خاطرہ اکھ لمحہ فکریہ۔
ممکن چھہ کانہہ ما ونہِ نہ اتھ شاعری یا میانۍ پاٹھۍ ونیس صرف بٲتھ۔ مگر اکس نظمہِ تہ بییس نظمہِ یا اکس بٲتس تہ اکس نظمہِ منز چھہ نہ قسمک یا چیزک فرق، بلکہ ہیکہِ یہنز حیثیت، یہند درجہ الگ الگ ٲستھ۔ شاعری ہندۍ ظاہری جز وزن، قافیہ، ردیف، فارم، پیکر، استعارہ تہ مخصوص شعری زبانۍ ہند ورتاو چھہ یتھ بٲتس منز تہِ تہ کنہِ اعلی نظمہِ منز تہِ۔ لہذا ہیکو نہ اسۍ یتھین چیزن غیر شعر یا غیر شاعری ؤنتھ۔ یہ چھہ ممکن یم بٲتھ ہیکن ادبہ کس اعلی تہ درسی تددیسی سوتھرس پیٹھ شاعری ہندۍ صرف بنیادی درجکۍ چیز تہ تمہ کنۍ معمولی حیثیکتۍ ٲستھ۔
٭ خبر یہ لفظ پورا میہ صحیح پاٹھۍ

robotstxt: allowed

filter: keep


text:
کُس گوو توت تہ کمیو ڈیوٹھے
توت نتھ وٲتتھ کیتۍ گیہ پتھ
یمۍ یوت پنن پانا ژیوٹھے
تمۍ تیژ لٔبے لیٹھے وتھ
شیخ العالم
شیخہ شروکین پیٹھ کتھ کران چھہ سٲری پشہ پیٹھہ زن شین والان۔ یہ چھہ یمن تیوت سہل تہ برونہہ کنیک معاملہ باسان زِ کُنہ لفظس پیٹھ غور کرنہ خاطرہ چھہِ نہ کٲنسہ ہندۍ قدم رکان۔
تور کُس ووت تہ سہ کمۍ وچھ۔ یہ چھہ اتھ پیٹھہ کنیک معنی۔ توت یعنی تور، تتھ جایہ، تتھ طرفس۔ مگر توت گوو تتُن تہِ، تیزُن تہِ، سخت گرم گژھن تہِ۔ توت فقیر، توت موت! یہ معنی ہیکون نہ نظر انداز کٔرتھ۔ توت گژھن گوو بخار کھسُن تہِ۔ امہ لحاظہ کٔرو دویمس مصرعس پیٹھ غور۔ "کیتۍ گیہ پتھ”۔ پتھ گژھن گوو بیمار سنز حالت خراب گژھنۍ، ابتر گژھنۍ۔ پتھ گژھن گوو وتی ڈۅکن تہِ۔ منزلس نہ واتن۔ ہمت ہارنۍ۔
ڈینٹھن گوو نظرِ یُن، اچھن منز یُن۔ کمیو ڈیونٹھے؟ کس آو سہ بوزنہ؟ آفتابہ ہیکیا کانہہ وچھتھ؟ آفتاب ہیکیا کانسہِ اچھن منز یِتھ؟ آفتاب کس تژرس ہیکہِ کانہہ توتے ژٲلتھ۔ تریمس مصرعس منز چھیہ پان ژیٹنچ کتھ۔ پان ژیٹن گوو پننس پانس ژنجہِ دنہِ، پنن سینہ دگن، مار دین۔ پان کُس ژیٹہِ ؟ سے یُس تتیومت آسہِ ، یُس سیٹھا تیزیومت آسہِ۔ یُس پان ژیٹہِ سہ تتہِ، یُس تتیومت آسہِ سہ ژیٹہِ پان۔ پان ژیٹن گوو نہ پان ژٹن۔ یہ چھیہ نہ محنتچ یا ریاضتچ کتھ۔ یہ چھیہ پنن پان گالنچ کتھ۔ پنن پان، پنن نفس یوتاہ گالنہ، مارنہ ییہِ، تیوتاہ ژھۅٹہِ وتھ۔ ژھوٹ وتھ تتھ خاص مقامس تام۔
زیٹھ وتھ آسنہ کنۍ تہِ ہیکہِ کانہہ پتھ گژھتھ۔
Die unto Me so I can live in thee! — Jesus
شیخ العالم چھہ اکھ ا کھ لفظ تولۍ تولۍ ورتاوان تتھہ پاٹھۍ زن یم لفظ امی بنٲومتۍ چھہِ۔
اتھ شروکس منز چھہ /ت/ آوازِ ہند سیٹھا غلبہ، مخولہ چھہ نہ، ژۅن مصرعن منز چھہ 13 / ت/ ذات الہی کہ آفتابک تژر تہ تیزر باوان۔


text:
اسہِ اوس اکھ شریف نفس دوستا اکھ۔ امۍ سے سنیوو اکس خوبصورت زنانہِ ہند عشق۔ میہ لج امچ خبر۔ کینہہ کال گوو، یہ آو میہ نش تہ دوپن بوز نظم۔ بہ رووس۔ میہ دوپ امس تہ نظمہِ کیا کٲم؟ اچھا امس مسمات ہند ناو مانۍ تو تہۍ کینژھا مثلا تبسم یا بدل کینہہ۔ فی الحال مانو اسۍ تبسمے۔ امۍ دوستن ہیوت کلام بوزناون، دوپن: "کہیں وہ تبسم تو نہیں، وہ تبسم تو نہیں”۔ اکہِ دۅیہ لٹہِ وونس نہ میہ کہنی۔ امۍ دوپ چلو منیبس تور نہ فکرِ ، امس نش آسو کلام بوزنٲوتھ پنن بوس لوژراوان۔ مگر میہ روٹ یہ اکہِ لٹہِ۔ دوپمس "یہ تبسم کۅسا چھیہ؟” یہ ہیوتن وۅشلن۔ اسہِ باسان اگر کٲنسہِ ہند عشق گوو، سۅ گیہ بدمعاشی تہ یہ اوس شریف انسان! بہرحال، امس گیہ گٹھہ کوجہ تہ اتھۍ منز ووتھ "سہ چھنا میون دوس، قریبی دوس۔۔۔” مانۍ تو امۍ سندس دوستس چھہ ناو نذیر تبسم یا یتھے ہیو کانہہ ناو۔ فی الحال مانۍ تون نذیر تبسمے۔ دوپن "یہ چھنا یہ نذیر تبسم، امۍ سنزے یاد چھیم آمژ۔” میہ دوپمس اچھا تورم فکرِ۔ امس آو بتھس پنن رنگ واپس۔
امہ کہانی ہند مطلب چھہ یہ زِ شاعر بننک اکھ بہانہ چھہ پتھ وتھ عشق رودمت۔ عشقک اظہار یا عشقہ چہ ناکامی ہند دۅکھ۔ یہ ہیکہِ کانہہ ٹوٹھ شخص راونک دۅکھ تہِ ٲستھ۔ کینہہ چھہِ خدایہ سندس عشقس منز گرفتار گژھان، یا عشق رسولس منز یا دین کس عشقس منز۔ مثلا سانۍ نوۍ شاعر مشروع نصیب آبادی تہ منظور خالد۔ عشقس چھہِ مختلف پہلو۔ کینژن چھہ بدل عشقک بہانہ گژھان۔ مثلا سون ارشاد ملک یا الطاف اندرابی۔ یہنزِ شاعری ہند بہانہ چھہ کشیرِ ہنزِ آزادی ہند عشق یا تمہ چہ ناکامی ہند دۅکھ، کشیرِ نش دورِ رک دۅکھ۔ یہ تہِ چھہ اکھ عشق۔ اکثرن چھہ عشقک یہ بخار جلدے وسان تہ تہنزِ شاعری ہنز رفتار تہ شوق تہِ چھہ ژھۅکان۔ مگر یم برونہہ پکان چھہِ تم چھہِ امہ ابتدایی جنونہ منزہ نیران۔ تتۍ نے چھہِ نہ بند گژھان۔ برونہہ پکن والۍ چھہِ یہ گۅڈنیک عشق منسٲوتھ شاعری ہندس فنس تہ زبانۍ ہندس تخلیقی ورتاوس منز غم دفایی کران تہ بحیثیت اکھ باضابطہ شاعر برونہہ کن یوان۔ یمن ہنزِ دلچسپی ہند کینواس چھہ ہران۔ یہندِ عشقک کینواس چھہ ہران۔ یم چھہ لٲلہِ ہندس جنونس منز ادبچ دشت نوردی شروع کران۔
یہ دشت نوردی چھیہ عشقک اکھ ضروری حصہ۔ یہ دشت نوردی چھیہ عشقس اکھ وسیع معنہ مطلب دوان تہ اتھ تیزی بخشان۔ یمن ژۅشونی شاعرن تہ باقی واریاہن شاعرن یمن منز بہ زبردست شعری قوت وچھان چھس، چھہ میون مشورہ یی زِ اکۍ سے جایہ چھہ نہ بند گژھن۔ خدایہ، رسول، قوم ہیکوکھ اسۍ مختلف انسانی تجربن منز تہِ لٔبتھ۔ اسۍ ہیکو گلابس پیٹھ شعر ؤنتھ، تارکس پیٹھ نظم ؤنتھ، بسہِ ہنزِ سوارِ پیٹھ شعر ؤنتھ، ٹرینہ ہنزن سوارین پیٹھ نظم ؤنتھ تہ "کہیں وہ تبسم تو نہیں” وننہ ورٲے،تمن ہندِ مشاہدہ چہ باریکی منز پننہ پننہ شوقچ تہ عشقچ بازیافت کٔرتھ۔
شاعر چھہ قطرس منز سمندر بند کران تکیازِ امۍ سنز نظر چھیہ قطرس منز سمندر وچھان۔ یہ چھہ نہ قطرن منز بند گژھان۔ شاعرے چھہ سانہِ سماجک سہ نادرشخص یمس عالم انسانی یس اکی نظرِ وچھنک مۅکجار حاصل چھہ۔ شاعر ہیکہِ نہ خانن منز بند گژھتھ۔ شاعر چھہ اکس مخصوص زبانۍ تام اتفاقی طور محدود ضرور آسان مگر امۍ سند تخیل، امۍ سند سوچ چھہ توت تام واتان ییتہِ زبان صرف اکھ وسیلہ بنان چھیہ۔ یہ چھہ اتھ وسیلس تہِ پٲراو کران تکیازِ یہ چھیہ امۍ سندین تجربن ہندِ محل خانچ ڈیڈۍ آسان۔ امہ ڈیڈِ ہند پٲراو چھہ ضروری مگر اتھ پیٹھ گژھن نہ دلہِ ہنزِ جامع مشیدِ ہنزن ڈیڈین ہندۍ پاٹھۍ بورڈ کھسنۍ۔ مثلا "چھٹن میاں کی چوڑیاں!”
میہ چھیہ سیٹھا خوشی زِ یمن ژۅن شاعرن ہند ناو پیٹھہ کنہِ خالص مثال دنہ کہ غرضہ آو ، تم چھہِ پننہِ پننہِ شاعری پریتھ رنگہ وسعت دنہ چہ کوششہ منز اکھ اکھ قدم برونہہ پکان۔ میہ اوس شاعر بننک شوق مگر حالاتو دیت نہ ساتھ، میانۍ نظر چھیہ کاشرِ زبانۍ لول برن والین یمن شاعرن پیٹھ۔ یمن چھہ زبانۍ پیٹھ تہِ جان دسترس تہ تخیل تہِ وفور۔
میون یہ دوست، یمۍ سنزِ کہانی سیتۍ یہ پوسٹ شروع گوو، چھہ بہترین شاعری کران، یتھ منز تبسمے تبسم چھہ مگر یہ تبسم چھہ وۅنۍ اندۍ پکھۍ کس تمۍ سندس وسیع مشاہدس منز نون نیران۔
[خون جگر وول شعر چھہ ارشاد ملک سند]


text:
امین کامل زایہ 1924 منز کاپرن گامس منز تہ تعلیم حاصل کرن پتہ آیہ شہر سرینگر بسنہِ۔ یمن ہند شمار چھہ جدید کاشرِ ادبہ کٮن معمارن منز سپدان۔ یمو کوٚر شاعری، افسانہ، تنقید، تہ تحقیق و تدوین کٮن میدانن منز کاشرس ادبس تھیکن لایق برژر۔ یمۍ دیت کاشرِ شاعری سہ لب ولہجہ یس جدید دورک غالب لہجہ بنیوو۔ افسانس منز تہِ بنییہ یم وتہ ہاوکۍ۔
یم اسی گۅڈہ گۅڈہ اردو پاٹھۍ لیکھان۔ 1953 منز پھیرۍ کاشرس کن۔
یمو چھپٲو اکھ افسانہ سۅمبرن گٹہ منز گاش (1966) یتھ منز یہندۍ زیادہ تر افسانہ چھہِ، حالانکہ امہ پتہ تہِ رودۍ یہندۍ افسانہ رسالن منز چھپان۔ یمو چھہ اکھ ناول گٹہ منز گاش (1958) تہ لیوکھمت۔
یمو چھیہ مختلف موضوعن پیٹھ زہ درجن پیٹھۍ کتابہ تصنیف تہ تدوین کرمژہ۔
یمن میول لوہ تہ پروہ (1965) شعرہ سۅمبرنہ پیٹھ ساہتیہ اکاڈمی انعامہ۔ یمن چھہ پدم شری اعزاز تہ میولمت۔
تنقیدی تبصرہ
۔


text:
اِسلام
اِسلام (عَربی زَبان نُنٛز: الإسلام) چھُہ اکھہ مَزہَب. اِسلام چھُہ دُنِیا مٗنٛز دوٚیِم ساروٕے کھۄتہٕ زیادٕ بوٚڑ مَزہَب۔ اِسلام چھہ اکھہ توحیٖدؠ تہَٕ اِبَراہیٖمؠ مَزہَب۔ اسلامس مَنٛز چھے زء اہم فرقہ: شیعہ تہ سنی۔
پانٛژ ستوناؠڑِٹ
اِسلام مٗنٛز چھہ پانٛژ ستونَن یانی عِبادات۔
کٔشِیر مٗنٛزاؠڑِٹ
اِسلام چھہ کٔشِیر وادی جاے مٗنٛز ساروٕے کھۄتہٕ زیادٕ بوٚڑ مَزہَب۔ ریاستِ جمون و کشمیر مَنٛز اسلام چھ کٔشیر وادی، کشتواڈ، آزاد کشمیر، تہٕ گلگیت-بلتستان تام سیمت- کٔشیرِ مَنٛز اسلام آو واریاہ سنتن بہ دولت، مثلن بلبل شاہ تہٕ شیخ العلم- شاہ میر بادشاہیتک اوس واریاہ بوڈ اثر کٲشر اسلامس پؠٹھ-
یہِ چھُ وُنؠ نامُکَمَل مَضموٗن۔ تۄہؠ ہٮیٚکِو اَتھ اَضافہٕ کٔرتھؠ مزید بہتر بنٲتھؠ۔


text:
chien
پرٛون فرانسیٖسی[اؠڈِٹ]
لَفظٕ آگُر[اؠڈِٹ]
لاطیٖنی پؠٹھٕ آمُت : canis < آدٕنُک اِطٲلوی *kō < آدٕنُک ہِند یوٗرَپی *ḱwṓ
ناوُت[اؠڈِٹ]
chien ن [tʃjẽːn]
- ہوٗن۔
فرانسیٖسی[اؠڈِٹ]
لَفظٕ آگُر[اؠڈِٹ]
مَنٛز فرانسیٖسی پؠٹھٕ آمُت : chien < پرٛون فرانسیٖسی chien < لاطیٖنی canis < آدٕنُک اِطٲلوی *kō < آدٕنُک ہِند یوٗرَپی *ḱwṓ
وۄشژار[اؠڈِٹ]
ناوُت[اؠڈِٹ]
chien ن [ʃjɛ̃]
- ہوٗن۔
مَنٛز فرانسیٖسی[اؠڈِٹ]
لَفظٕ آگُر[اؠڈِٹ]
پرٛون فرانسیٖسی پؠٹھٕ آمُت : chien < لاطیٖنی canis < آدٕنُک اِطٲلوی *kō < آدٕنُک ہِند یوٗرَپی *ḱwṓ
ناوُت[اؠڈِٹ]
chien ن
- ہوٗن۔
- لاطیٖنی پؠٹھٕ آمٕتؠ پرٛون فرانسیٖسی لَفٕظ
- آدٕنُک اِطٲلوی پؠٹھٕ آمٕتؠ پرٛون فرانسیٖسی لَفٕظ
- آدٕنُک ہِند یوٗرَپی پؠٹھٕ آمٕتؠ پرٛون فرانسیٖسی لَفٕظ
- پرٛون فرانسیٖسی عام ناوٕتؠ
- پرٛون فرانسیٖسی نَر عام ناوٕتؠ
- مَنٛز فرانسیٖسی پؠٹھٕ آمٕتؠ فرانسیٖسی لَفٕظ
- پرٛون فرانسیٖسی پؠٹھٕ آمٕتؠ فرانسیٖسی لَفٕظ
- لاطیٖنی پؠٹھٕ آمٕتؠ فرانسیٖسی لَفٕظ
- آدٕنُک اِطٲلوی پؠٹھٕ آمٕتؠ فرانسیٖسی لَفٕظ
- آدٕنُک ہِند یوٗرَپی پؠٹھٕ آمٕتؠ فرانسیٖسی لَفٕظ
- فرانسیٖسی عام ناوٕتؠ
- فرانسیٖسی نَر عام ناوٕتؠ
- پرٛون فرانسیٖسی پؠٹھٕ آمٕتؠ مَنٛز فرانسیٖسی لَفٕظ
- لاطیٖنی پؠٹھٕ آمٕتؠ مَنٛز فرانسیٖسی لَفٕظ
- آدٕنُک اِطٲلوی پؠٹھٕ آمٕتؠ مَنٛز فرانسیٖسی لَفٕظ
- آدٕنُک ہِند یوٗرَپی پؠٹھٕ آمٕتؠ مَنٛز فرانسیٖسی لَفٕظ
- مَنٛز فرانسیٖسی عام ناوٕتؠ
- مَنٛز فرانسیٖسی نَر عام ناوٕتؠ


text:
1 در بدر پھیراں سڑک کیاہ سنا ژھاراں سڑک ماجہِ ۂندۍ آلو بنِتھ چھیم پتے لاراں سڑک رأتۍ راتس کُنۍ تہ زنۍ آسہِ کیاہ سونچاں سڑک کور کُن پھِرۍ پھِرۍ وُچھاں کس […]
غزل — شہنواز منتظر
بے سر وجارہ ہستی بے پایہ نیب ڈیشِتھ ژھاین چھہ گاش گراوُن عکسس چھہ ٲنہ روشِتھ چھکرِتھ چھہ کایناتس مرکز چھہ پھانپھلاوُن وٹنس چھُ واو کھوژان اَکھ لا مقام بوزِتھ انہِ گوٚٹ […]
کاہ غزل ۔۔ شفق سوپوری
1 خبر ژیہ یاد چھیا، کُلۍ کنٮر تہ شام سفر اکے برگ تہ ہوا، کُلۍ کنٮر تہ شام سفر چھہ ژیر تام پکُن، بس پکُن پکاں روزُن چھِہ دور تام خدا، کُلۍ […]
وزنن ہنز پارۍ زان
منیب الرحمن یہ چھہِ اسۍ مٲنتھ زِ عروضچ بنیاد چھیہ حروف ملفوظی ین پیٹھ۔ یمہ ساعتہ اسۍ یہ تسلیم کران چھہِ ، اسۍ چھہ یکدم صوتیات کس میدانس منز قدم تراوان۔ صوتیات […]
زہ نظمہ — شفیع شوق
شفیع شوق گۅلاب روے، سبز وُڈنہِ تُلہ کُلِس تل ٹینہ چھپرس تل بہتھ اتھ کنہِ دٔسۍ دٔسۍ کیاہ لبکھ؟ ٹِکر ژھیوٚن ہیتھ کنہِ منزونِرکھ ژہ تنہِ ہندۍ سنۍ وۅگنۍ! کسب نے چھُے […]


text:
سجاد ظہور شاہ
یہ چھہ پریتھ کُنہِ زبانۍ ہندس ادبس منز وچھنہ آمت زِ پریتھ زبانۍ ہند بۆڈ شاعر بنن چھہ تیلی ممکن ییلہ تتھ زبانۍ منز تمہِ برونہہ اکہ زیٹھہِ دورچ روایت موجود آسہِ تہ تٔمس برونہہ کینہہ جان شاعر پیدہ سپدۍ متۍ آسن۔ لل دید تہ شیخ العالمس ہوۍ قداور شاعر سپدۍ کاشرس ادبس تیلی نصیب ییلہ تمن برونہہ شاعری ہندِ باپتھ وتھ ہموار سپزمژ ٲس۔ شاعر چھہ تہِ وچھان، سونچان تہ ژینان یہ نہ اکھ عام شخص وچھتھ، ژینتھ تہ سونچتھ ہیکہِ۔ پریتھ زبانۍ ہندس ادیبس تہ شاعرس چھہ تمہِ دورچین تحریکن تہ فلسفن ہند اثر پیوان، ییمہ دورک سہ پیداوار آسہِ۔ کاشرِ شاعری ہنز اگر کتھ کرو لل دیدِ پیٹھہ ازۍ کہ دورہ کِس شاعرس تام چھہِ شاعرن بیۆن بیۆن اثر رودۍ متۍ۔ دراصل چھہ سے جان شاعر یوان ماننہ یس پننہِ دورچین سماجی، سیاسی تہ اقتصادی بیتر موضوعن ہنز باوتھ کرِ۔ دنیاہچہ پریتھ کُنہِ زبانۍ ہندین ادبی صنفن خاصکر شاعری کُن نظر ترٲوتھ چھہ ننان زِ پریتھ کانہہ دور بدلنس سیتۍ چھہِ شاعری ہندۍ موضوع تہ ہیّت بدلان رودۍمتۍ۔ کاشرِ شاعری ہنز روایت تہِ چھیہ یتھے کنۍ پھانپھلیمژ۔
ترقی پسند تحریکہِ پتہ کاشرِ شاعری ہندس موضوعس تہ مزازس منز یۅسہ تبدیلی آیہ تمہِ کِس پۆت منظرس چھہ حساس شاعر دیناناتھ نادم سند نۆو تہ سرتازہ شعرہ لہجہ تہِ کارفرما۔ چناچہ نادم اوس ترقی پسند تحریکہِ ہند پیداوار تہ سہ رود امہ دورچ بدحالی تہ بد نظامی اکس حساس شاعر سندۍ پاٹھۍ وچھان تہ پننین جذبن ہنز باوتھ شاعری منز کران۔ یۆدوے نادمن ترقی پسند ترایہ چہ نظمہ تہِ لیچھہ مثالے موج کشیر، میہ چھم آش پگہچ، زون کھژ ژۆٹ ہش بیتر، مگر سہ ہیۆک نہ یمن نظمن منز سہ مقام تہ تھزر پرٲوتھ یس پتہ تمۍ ۱۹۶۰ پتہ لیچھمژن نظمن ہندِ دسۍ پروو۔ اتھ متعلق چھ حامدی کشمیری رقمطراز”
’’نادم چھہ نہ لٲگتھ ژۆپرتھ ترقی پسند۔ تمۍ ٲس سۅ دلہ اتھ نظریہس دلس منز جاے کرمژ۔ مگر یہ چھیہ حقیقت زِ اتھ نظریہس تل یمہ نظمہ نادمن لیچھمژہ چھیہ تمن منز چھیہ واریاہ فنی لحاظہ بے ڈول باسان۔ اختصارس کام ہینہ بجایہ چھہ یمن منز پھیلاو۔‘‘ (حامدی کشمیری: جدید کاشر شاعری)
نادم تہِ رود گۅڈہ گۅڈہ مہجورنۍ تہ آزادنۍ پاٹھۍ اردوہس منزے پنن قلم آزماوان مگر سیتی پیوس ظۅن زِ اردوہس منز لیکھن چھہ نہ میانہِ خاطرہ مناسب۔ سہ چھہ ۱۹۴۸ منز کاشرس منز گۅڈنیک تجربہ نۅمو شعرو سیتۍ کران۔
زگتھ زننی بھوانی ماج پننی
دمے میٹھۍ پادنے ماتا سمستے
ہلم بٔرۍ بٔرۍ چھہِ مۅکھتکۍ واوہ مالن
تھوان پھرۍ پھرۍ چھہِ یم چانین گلالن
اتھ گۅڈہ تجربہ کِس بارس منز چھہ نادم پانہ یتھہ کنۍ ونان:
’’یم شعر چھہِ تمہِ گۅڈنچہ نظمہِ منز ہ یۅسہ میہ ۱۹۴۸ منز لیچھییہ۔ اتھ چھہ سنسکرت آمیز کاشر مگر یم چھہِ کینہہ شعر۔ اتھ اوس ٲخرس پیٹھ ماتر بھگت تخلص ورتاونہ آمت۔ امہ کنۍ زِ بہ اوسس تمن دۅہن اردو شاعری کران کاشر لیکھنس مندچھان مگر میہ تۆر تمہِ وقتہ فکرِ زِ میانۍ اردو شاعری دیہ نہ کُنہِ واٹھ‘‘۔ (نادم : شہلۍ کلۍ، گۅڈہ کتھ)
کاشرس منز لیکھنس مندچھن وٲلس اہم شاعرسنزِ آوازِ تُل تیُتھ گریزیمۍ پریتھ کاشرس ادیب سند ظۅن پانس کُن پھیُر ۔ چونکہ یہ اوس سہ دور ییلہ ترقی پسندی ہند اثر سۅتن اوسن ہیۆتمت تہ اکہ نوِ دورک آغاز سپدمت اوس۔ عالمی سطحس پیٹھ اوس جدیدیتکۍ رجحانن زنم لۆبمت۔ امہ رجحانک آغاز تہِ سپد یورپس منز۔ نتیجہ دراو ز دنیاہکیو ادیبو تہ شاعرو کٔرۍ نوین موضوعن ہندۍ تجربہ تہ تمن چیزن ہنز باوتھ کرٔکھ پننہ شاعری منز یمن وہمہ صدی ہندِ تیز رفتار ساینس تہ ٹیکنولوجی سیتۍ ددارہ ووتمت اوس۔ رشتہ گے ختم، انسان بنیوو میشنری ہند غۅلام تہ ذہنی پریشانی ہند گۆو شکار انسانی قدرن ووت ددارہ۔ یہ سورے صورتحال رود شاعر وچھان تہ ژینان تہ پننہ شاعری منز یمن چیزن ہنز باوتھ کران۔ یہ صورتحال تہ روومت حسن ژیون کاشریو شاعرو تہ۔ تعلیمی دور آسنہ سببہ سپد یمن پننہ زبانۍ علاوہ باقی زبانن ہندِ ادبک تہِ مطالعہ ییمہ سیتۍ یہندس مزازس منز اہم تبدیلی آیہ ۔ امہ تبدیلی ہند ثبوت دیت دینا ناتھ نادمن تہِ۔ چونکہ أمس اوس انگریز ادبک جان مطالعہ امہ سببہ گۆو یہ اتھ نٔوس تجربس منز پورہ پاٹھۍ کامیاب تہ لیچھن گۅڈنچ علامتی نظم ’’نابد تہ ٹیٹھ وین‘‘یہ تہِ چھیہ حقیقت زِ ییلہ تہِ کاشر نوِ دورچہ نظمہِ ہنز کتھ وۅتھان چھیہ نادم سنز نابد تہ تیٹھ وین چھیہ یکدم ذہنس منز یوان۔ نظمہِ منز چھہ پریتھ رنگہ موضوعی کیو ہیتی لحاظہ نویر۔ اوتام چہ سارسے کاشرِ شاعری ژھٲنڈ دتھ چھیہ شاید یہ گۅڈنچ کاشر نظم یتھ منز جنسی جذبچ اہمیت ویژھناونہ آمژ چھیہ، یُس پزنہ پاٹھۍ کاشر شاعری ہندس موضوعس منز نویر اوس۔
نیلس پردس وژھ تھتھرایا
کلپترا ما سالس درامژ
گلدانس منز دۅن ٹورین پیٹھ
دۅن سرفن ہند آکاراہ ہیو
محمد یوسف ٹینگ چھ اتھ نظمہِ متعلق نۅمن لفظن ہند اظہار کران:
’’کاشرس ادبس منز چھیہ نہ رحمان دارنہِ شیش رنگ علاوہ امہ تھزرچ تہ نوعتچ کانہہ نظم درینٹھۍ یوان۔ بوزوے تہ شیش رنگ تہ نابد تہ ٹھٹھ ونس منز چھہ اکھ تیتھ باطنی واٹھ تہ رمزی ہشر زِ یم چھیہ اکے گۅڈکۍ زہ پیوند باسان‘‘۔ (نادم :شہلۍ کلۍ ،گۅڈہ کتھ )
نادم سنز کاٹھۍ داروازہ پیٹھہ گرہ تام نظمہِ منز چھہ جدیدیت کین رجحانن ہند عکس پورہ پاٹھۍ نمایاں۔ مجروح رشید چھہ نظمہِ متعلق ونان:
’’کاٹھۍ داروازہ پیٹھہ گرہ تام نظمہِ منز چھہ جنسک تنزرتہ مروجہ سماجس منز پھانھپلیمتہِ شعورک عکس برونہہ کُن یوان۔ فرایڈ نہِ نقطہ نظرِ کنۍ اگر نظمہِ سام ہیمو تیلہ چھیہ یہ کتھ ٹاکارہ پاٹھۍ ننان زِ نظمہِ منز وۅتلن وول معصوم شر کتھہ پاٹھۍ چھہ پننۍ احساس باوتھ پننۍ پرزنتھ ژھاران۔ نظمہِ ہند اکھ تاویل ہیکِہ یہ ٲستھ زِ شرۍ سند شبیہہ چھہ ژکہِ فرایڈ سندِ تصور اڈک(Id)علامتی اظہار تہ ماجہ ہند پیکر چھہ (Ego)ہچ علامت بنان‘‘۔(مجروح رشید:عصری کاشر شاعری)
امہ علاوہ لیچھہ نادمن جدیدیت کس اثرس تل بییہ تہِ واریاہ نظمہ مثالے حارۍثات،ذلرۍ زاج بیتر ۔ نادمن کٔرۍ امہ علاوہ تتھۍ کینہہ تجربہ یمن ہند نہ امہ برونہہ کاشرِ شاعری منز نیب نشانے اوس۔ انگریز ادبچ مشہور شعرہ صنف سانیٹ تہِ سپز کاشرس منز اہندی دٔسۍ متعارف۔ آزاد نظمہِ ہند دٔسلابہ تہِ چھہ کاشرس منز نادمے کران۔شاد رمضان چھہ اتھ متعلق لیکھان :
’’ دینا ناتھ نادم چھہ شاید گوڈنیک کاشر شاعر ییمۍ اردو آزاد نظم وچھتھ کاشرس منز آزاد نظمہِ ہند تجربہ کۆر‘‘ (شاد رمضان: اتھ ظلماتس لعل کیا چھہِ تے)
نادمن کۆر نہ صرف موضوعی لحاظہ کاشرس منز تجربہ بلکہ ہیتی اعتبار تہِ ۔ سہ گۆو یمن نوین تجربن منز بحر تہ وزن قایم تھونس منز پورہ پاٹھۍ کامیاب۔ شاد رمضان چھ اتھ متعلق ونان ز :
’’ہیتی اعتبار کرۍ دینا ناتھ نادمن نظمہِ منز مختلف تجربہ یم عروضی لحاظہ وزنچ پابندی برقرار تھوتھ نیم آزاد ٲسۍ تہ امی نیم آزاد نظمہِ ہند ارتقا چھیہ جدید دورچ آزاد نظم تہ نثری نظم۔‘‘ (شاد رمضان: اتھ ظلماتس لعل کیا چھہِ تے)
نادم رود نہ صرف نظمن منزے یوت پننین جذبن ہنز باوتھ کران بلکہ آزموو تمۍ غزل صنفہِ اندر تہ پنن قلم۔
ژیہ تھوُتھ نظر ہند مس پیالہ پننے پننین تامتھ
میہ تام نے واتہِ ہے میانس امارس تام واتن گۆس
خونن ژھٲر پانے زیٹھ وتھ مستی رچھس شوقن
ہوس تنبلیوو دپان ؤلۍ ؤلۍ خمارس تام واتن گۆس
دلس چھۅکن آم انگ کاتیاہ جگر ژٔٹتھ پھٔلۍ میہ رنگ کاتیاہ
ژہ گژھتہ لۆت لۆت قرارہ میانے بہار انتن شمار کرِہے
سونتہ سلی کتھ پوشن ژھانڈو
گامتۍ آسن سالس کُن
یمو سیتۍ چھہ پرن وٲلس یہ احساس گژھان زِ نادم چھہ نہ صرف نظمن ہندے یوت بۆڈ شاعربلکہ چھس غزل لیکھنک تہِ صلاحیت یس زن شاعر سند شعری وَل پریزناونک اکھ اہم نشانہ چھہ۔
دیناناتھ نادمس چھہ یہ امتیاز تہِ حاصل زِ سہ چھہ نعت ہش مقدس صنف ورتاوان۔حالانکہ بظاہر اوس نادم ترقی پسند آلوک ترجمان ییتہ پژھن تہ عقیدن کمے پہم اہمیت چھیہ اماپۆز امہ باوجود چھیہ یہ کتھ اہم زِ تس چھہ رحمت العالمین لقب پراون وٲلس پیغمبر حضرت محمد مصطفیﷺ سندس رحمتس تہ عظمتس پیٹھ تہِ پژھ أسمژ یمیک نتیجہ تم نعت چھہِ یم أمۍ زندہ دل شاعرن تخلیق کرۍمتۍچھہِ۔
پکان یہ ویتھ ییلہ اسہ کنۍ نَوان چھیہ سأنۍ کٔشیر
پٔزس پٔزس چھہ گژھان میل بنان چھہ میون ضمیر
سَگو امۍ میہ تہِ دل پھانپھلوو چون ضمیر
سیٹھاہ وسیع چھہ امیک سریہہ تہ مایہ ہۆت تاثیر
تہ لٲر جاہ و جلالس چھہِ سانۍ نان تہ شیر
دعا سلام الہٰی ثواب خیر قبول
کٔشیر سانہِ ریشت ٹوٹھ فخر حب رسولﷺ
دیناناتھ نادم سنزِ شاعری ہند بیاکھ پاس چھہ یہ تہِ زِ تمۍ چھیہ کینہہ مرثی تہِ لیکھۍ متۍ یمہِ سیتۍ تسندِ تاریخ اسلامک مطالعہ تہ تاجدار کربلا امام حسینؑ ہن سیتۍ والہانہ محبت کہ اظہارک ثبوت میلان چھہ۔امہ سیتۍ چھہ نادم سنز ذاتی تہ شاعرانہ شخصیت بییہ ہن رنگ ژھٹان تہ باسان زِ تس چھہ نہ تعصبک انکھ لٲگتھ اوسمت :
اتہِ چھیہ نہ گرند کاتیاہ سیتۍ پکن،اتہ چھہ نہ غم کوتاہ زیوٹھ سفر
اتھ خونس ونہ کیاہ خون ونا،ایمان چھہ پریزلان لعل گوہر
اتھ وتہِ پیٹھ پۆک شۆد سادہ جنون پزرچ وتھ ہیتھ بے وایہ حسینؑ
اتھ وتہِ وُنہِ مولا رٲچھ کٔرتھ اتھ شایہ چھہِ مۅکلن پاے حسینؑ
سجاد ظہور احمد چھہِ کشیمر یونیورسٹی ہندس کاشرس ڈپارٹمنس منز ریسرچ کران۔
زمرے:تنقید


text:
راتہٕ مۄگُل
راتہٕ مۄگُل چھہٕ تِم جاناوار یِم وۄٹٕچؠ سٹرِٛگِفورمیس مَنٛز چھہٕ آمِت تھاونہٕ، یَتھ مَنٛز ٢٠٠ خۄتہٕ زیٛادٕ زٲژ چھہٕ، یِم چھہٕ زیادہٕ تر کُنی زٔنؠ تہٕ راتَس ہُشار روزَن وٲلؠ شِکٲرؠ جاناوار یِم پَنہِ سیدِ رُخہٕ، بٔڑِس، وِسترِٛت، کلہٕ، دۄدرِٛش گاش، آوازٕ بوٗزِتھ جاے یا چيٖز زانٕنؠ، تیز پد-نمَن، تہٕ تٕمَن تيٖرَن سٟتؠ چھہٕ پرٛؠزناونہٕ یِوان یِم ہَوہَس مَنٛز ژۄپہٕ کٔرِتھ وُپھٕنَس مَنٛز مدد دِوان چھہٕ۔ اَپوادَن مَنٛز چھہٕ دۄہَس مَنٛز ہُشار روزَن وۄل پٲرمۄنٛڈَل راتہٕ مۄگُل تہٕ سَموہَنَن مَنٛز روزَن وۄل بِلہٕ راتہٕ مۄگُل. رَندُکھ


text:
رحمن راہی سنز اکھ کتاب چھیہ "شعر شناسی” یتھ منز کاشرین بآتن پیٹھ الگ الگ تنقیدی تبصرہ لیکھنہ چھہِ آمتۍ۔ تنقیدی تبصرہ کس ناوس پیٹھ چھہ اکثر بٲتن ہند معنی تفصیلہ سان بیان کرنہ آمت۔ اتہِ نس چھہ سوال پیدہ گژھان شعر شناسی کتھ ونو؟ شعرن ہند معنی بیان کرن یودوے اکھ بنیادی قدم ہیکہِ ٲستھ، کیا شعر شناسی چھا شعرن ہند معنی بیان کرنس تامے محدود؟ یم کاشرۍ بٲتھ کتابہِ منز شامل چھہِ تم چھہِ زیادہ تر لوکہ بٲتھ یعنی تم چھہِ نہ غالب سندۍ خیال بند شعر زِ تشریح ہنز پییکھ ضرورت۔ نہ چھہ یمن منز کانہہ مشکل لفظ یا تلمیحہ یمن ہنز وضاحت ضروری بنہِ۔ یہ کتھ چھیہ اہم تہ یمیک احساس اتھ کتابہِ منز بالکل چھہ نہ گژھان چھیہ یہ زِ لکہ بٲتن ہنز شعریت چھیہ نہ تمن منز موجود خیالن اندر۔ مثالہ پاٹھۍ نمون اسۍ اکھ لوکہ بٲتھ یُس اتھ کتابہِ منز شامل چھہ تہ وچھو زِ راہی کتھہ پاٹھۍ چھہ اتھ بٲتس پران۔ گۅڈنیتھ کرون یہ بٲتھ تتھے پاٹھۍ درج یتھہ پاٹھۍ یہ اتھ کتابہِ منز چھہ:
ہن ہن چھم لولہ چانہِ بٲرتھ
زۅلہ چھیم نو سۅندٲرے سۅندرے
تیر مژگاں دتۍ تھم دٲرتھ
گٲمہ جگرس پنجرے پٲنجرے
دٲدۍ لد چھس کوت ہیکہ لٲرتھ
زۅلہ چھیم نو سۅندٲرے سۅندرے
وژھہِ وٲنجہِ ہاوے مژرٲوتھ
پہۍ پن زٲن ہرٲیو ہریو
مژھہِ مژھ بند زن گژھے لٲرتھ
زۅلہ چھیم نو سۅندٲرے سۅندرے
گچھہ کُٹھہِ نے تھاوے وتھرٲوتھ
لچھہ ناویو مندورے سانہِ بیہہ
اچھہ دٲر زن روزے پٲرٲوتھ
زۅلہ چھیم نو سۅندٲرے سۅندرے
لالہ گومے باغہ منزہ نیرتھ
پوش لاگٲس گۅندٲرے گۅندرے
کینہہ نہ منگہ سے ییم نا پھیرتھ
زۅلہ چھیم نو سۅندٲرے سۅندرے
پانژن شین صفحن ہندس تبصرس منز چھہ راہی معنی بیان کرنہ علاوہ زہ کتھ بٲتس متعلق ونان۔ اکھ امہ کس قافیس متعلق تہ بیاکھ امہ کین بندن ہنزِ ترتیبہِ متعلق، سہ تہِ تمن منز بیان کرنہ آمتین وٲرۍ داتن ہندِ منطقہ کہ تعلقہ۔
وچھو وۅنۍ راہی کیا چھہ فرماوان:
"زندگی ہند کن تہ کیول مدعا چھہ تس وۅنۍ مدنوارس سیتۍ اکھ بے پھروک میل۔ مگر یہ روایتی موضوع یمہ آیہ ورتاونہ آمت چھہ سہ ورتاو چھہ تیوت خۅش آہنگ تہ بے شونک زِ بوزن وٲلس زن چھیہ مٲنتھر لگان تہ تس چھہ نہ بٲتس منز موجود کینژن فنی خامی ین کن تہِ سہل سہل ظۅن گژھان۔” (صرف چھہ ونان "یمہ آیہ ورتاونہ آمت چھہ”۔ یہ چھہ نہ ہاوان زِ کمہ آیہ چھہ ورتاونہ آمت۔)
بہرحال، گویا راہی یس چھیہ اتھ بٲتس منز فنی خامی نظرِ گژھان۔ وضاحت چھہ کران:
"بٲتس منز ورتاونہ آمتۍ قافیہ چھہِ امچ ٹاکارہ مثال۔ ہرگاہ قافیہ بندی ہندین کلاسیکل اصولن کن گژھو تیلہِ زن گژھۍ نہ مثالے دٲرتھ تہ لٲرتھ ہوین لفظن سیتۍ نیرتھ، پٲرٲوتھ ہوۍ لفظ ہم قافیہ گنزراونہ ینۍ۔”
مگر سیتی چھہ ونان اتھ بٲتس "منز باونہ آمتۍ جذبات چھہِ تیتۍ وتشل زِ یہ فنی بے قاعدگی چھیہ نہ کانہہ عیب باسان۔” حقیقت چھیہ یہ زِ فنی خامی چھیہ فنی خامی تہ کنہِ تہ صورتس منز ییہ یہ عیب گنزراونہ یوت تام نہ امیک کانہہ جواز یا ضرورت یا مجبوری آسہِ۔ (یم وتشل جذبات چھہ تمام لوکہ شاعری منز، اتھ منز کیا خاص کتھ چھیہ یمہ کنۍ قافیس کن ظۅن چھہ نہ گژھان، تہِ گوژھ ونن۔)
اکہ طرفہ چھہ ونان زِ یہ چھیہ فنی خامی تہ بییہ طرفہ چھہ ونان یہ چھہ نہ عیب، وجہ چھہ بیان کران ز "بوزن وول چھہ نہ اتھ ظۅنسے گژھان۔ میہ وون بوزن وول۔ پرن والۍ سنز کٔر نہ میہ کتھ تکیازِ گیون بٲتن گژھہِ نہ چھٲپی نظمن ہنز نظر کرنۍ۔”
گویا اگر نہ اتھ اچھو سیتۍ وچھو، قافیچ خامی چھیہ نہ محسوس گژھان۔ مگر راہی چھہ نہ اتھ بٲتس اچھو سیتۍ تہِ سنان، بوزتھ چھہ نہ سوالے۔ گۅڑنچی کتھ چھیہ یہ زِ بٲتھ چھہ تتھ ہیتس (فارمہِ) منز یتھ اسۍ وژن ونان چھہِ۔ یہ ژینن چھہ ضروری۔ راہی چھہ اتھ بٲتھ ؤنتھ امہ چہ فارمہ نظر انداز کران حالانکہ روایتی شاعری منز چھیہ فارم اہم۔ بٲتھ چھیہ نہ کانہہ شعری ہیت، نہ لفظ منظومہ یُس راہی اکثر ورتاوان چھہ۔ اگر امہ بٲتچ ہیت مدنظر روزِ، امچ تنظیم تہِ ییہ برونہہ کن۔ فن چھہ فارم ورتاونک طریقہ تہ سلیقہ۔ یوت تام نہ فارم بدِ ییہ کڈنہ، فنچ کتھ کتھہ پاٹھۍ سپدِ۔ قافین منز بے قاعدگی وچھنک وجہ چھہ یہ زِ راہی چھہ اتھ بٲتس نظمہ ہندۍ پاٹھۍ پران تہ ہیرہ پیٹھہ بۅن تام کنے قافیہ تصور کران۔ دویم غلطی یۅس راہی کران چھہ، سۅ چھیہ یہ زِ سہ چھہ بٲتہ کین قافین "قافیہ بندی ہندین کلاسیکل اصولن” ہنزِ نظرِ وچھان؟ کم کلاسیکل اصول؟ تہ چھیہ نہ پتاہ۔ دراصل چھہ تس برونہہ کنہِ غزلہ کین قافین ہنز اصول بندی۔ حالانکہ قافیہ چھہِ غزلہ علاوہ مثنوی ین منز تہِ ورتاونہ آمتۍ۔ تم گژھن وچھنۍ تہ پتہ گژھہِ کتھ کرنۍ۔
وژنس ہیکن الگ الگ بندن منز الگ الگ قافیہ یِتھ۔ اتھ بٲتس پیٹھ اگر سرسری نظر تہِ تراوو، الگ الگ قافیہ نیرن ننۍ۔ پریتھ بند کس گۅڈنکس تہ تریمس مصرعس چھہ کنے قافیہ۔ الگ الگ بندن چھہ الگ الگ قافیہ۔ مگر راہی چھہ اتھ ہیرہ پیٹھہ بۅن تام اکوے قافیہ زٲنتھ پران۔ حالانکہ
گۅڈنکس بندس چھہ /دٲرتھ/ تہ /لٲرتھ/ قافیہ۔
دویمس بندس چھہ /مژرٲوتھ/ تہ لٲرتھ/ قافیہ۔
تریمس بندس چھہ /وتھرٲوتھ/ تہ پٲرٲوتھ/ قافیہ۔
ژورمس بندس چھہ /نیرتھ/ تہ /پھیرتھ/ قافیہ۔
قافیک تعریف کیا چھہ؟ کتابی اصطلاحن ہندس گھن چکرس منز گژھنہ ورٲے، تکرار تہ تنوع۔ یوہے چھہ قافیک اصول۔ لفظہ چین ہشن آوازن ہند تکرار۔ تکراری آوازِ برونہہ ینہ واجنہِ آوازِ ہند تنوع۔ مثلا گۅڈنکہ بند کین قافین منز چھہ تکراری حصہ /ٲرتھ/ تہ تنوع وول حصہ چھہ /د/ تہ /ل/۔
وچھو وۅنۍ دویمہ بندک قافیہ امی اصولہ مطابق۔ تکراری حصہ چھہ /اِتھ/ (یعنی زیر تہ تھ) تہ متنوع حصہ چھہ /و/ تہ /ر/۔
ژورمہِ بندک قافیہ چھہ تکراری حصہ /یرتھ/ تہ متنوع حصہ /ن/ تہ /پھ/۔
تریمس بندس چھہ نہ قافیہ امہ اصولہ کنۍ مکمل پاٹھۍ کارگر، مگر اگر گۅڈنیک لفظ زیٹھراوون تہ /وتھرٲوتھ/ بدلہ /وتھٲرٲوتھ/ پرون (یہ چھہ بقول راہی گیون بٲتھ)، یہ قافیہ تہِ چھہ صحیح۔ /ٲرٲوتھ/ چھہ تکراری حصہ تہ /تھ/ تہ /پ/ متنوع حصہ۔ راہی ییلہ یمن بٲتن منز اکثر لفظ زیٹھراوان چھہ (مثلا پوش لاگس بدلہ پوش لاگٲس، بٔرتھ بدلہ بٲرتھ)، یہ لفظ کیازِ ہیکون نہ زیٹھرٲوتھ /وتھرٲوتھ/ بدلہ /وتھٲرٲوتھ/ پٔرتھ؟ بیاکھ کتھ چھیہ یہ زِ یم بٲتھ چھہ سینہ بہ سینہ پکان تہ یمن ہندۍ لفظ تہ بند تام چھہ تبدیل سپدۍ متۍ۔ امہ بٲتک یہ بند تہِ چھہ باسان اتھ جوڑنہ آمت۔ ثبوت ییہ برونہہ کن۔
کاشرِ لکہ شاعری منز کمہِ کشادگی سان چھہ قافیہ ورتاونہ آمت، تمیک اندازہ گژھہ "شعر شناسی” ہندس مصنفس میانہِ کھوتہ زیادہ آسن۔ مثالہ خاطرہ وچھون حبہ خاتونہِ ہند یہ وژن:
پھۅلہ ونہِ زیٹھے چھے میون سالو
لالو از وۅلو مالین میون
اتھ وژنس منزچھہِ یم لفظ ہم قافیہ گنڈنہ آمتۍ:
سالو، شولو، ڈانبلو، ڈلو، بلبلو، للو، لالو، ازلو، پِلو، حالو، مثالو
یتھے پاٹھۍ حبہ خوتونہِ ہندے بیاکھ وژن:
وار چھم نہ میلنس وٲروِ چھس گرے
وۅں پراریو پوشہِ تھرے تل
اتھ منز چھہ پھرے تہ کرے لفظن سیتۍ دارے گنڈنہ آمت۔ بییس پاٹھس منز پھرے تہ کرے لفظن سیتۍ بلے گنڈنہ آمت۔
بییس وژنس منز:
کاوۍ وہیونم ارۍ ننہِ نہے
از ییہ یار بہ ناوسے
نہے لفظس سیتۍ عنبرے تہ روستِس لفظس سیتۍ لٔجِس گنڈنہ آمت۔
بیاکھ مشہور وژن چھہ:
ژہ کمیو سۅنہِ میانہِ برم دتھ نیونکھو
ژیہ کہیو گٔیی میانۍ دے
اتھ منز چھہ تریمس تریمس مصرعس منز اندس پیٹھ قافیہ یوان۔ یم لفظ چھہ ہم قافیہ ماننہ آمتۍ:
یوان، پاوان، ہاران، چھاوان، شہلاوان، مازان، یوان
گویا کاشرِ لکہ شاعری ہنز قافیہ بندی چھیہ نہ اردو تہ فارسی غزلہ چہ "کلاسیکل قافیہ بندی” مطابق۔
زیر بحث بٲتک فنی زاوۍ جار چھہ یہ زِ بندن منز الگ الگ قافیہ ورتٲوتھ تہِ چھہ سارنے قافین ہند آہنگ ہیوے تھٲونہ آمت۔ وچھو امہ بٲتک بیاکھ فنی پہلو یس راہی بالکل نظر انداز چھہ کران بلکہ یتھ کن تسنز نظر چھیہ نہ گمژے۔
گۅڈنکہ تہ تریمہ مصرعہ کہ قافیہ علاوہ چھہ دویمس دویمس مصرعس منز تہِ قافیہ اننہ آمت۔ مثلا سۅندٲرے سۅندرے، گۅندٲرے گۅندرے، بیترِ۔ اتھ قافیس پیٹھ تہِ ہیکہِ دھوکہ گژھتھ زِ یہ چھہ وژنس منز ہیرہ بۅن کنے، حالانکہ حقیقت چھیہ یہ زِ یہ قافیہ چھہ دویمہ دویمہ مصرعہ کین اکھ اکس سیتۍ ینہ والین لفظن منز پانوانۍ قایم۔ یہ چھیہ امہ بٲتچ فنی خوبصورتی۔ یہ قافیہ چھہ متنوع لفظہ تکرارس پیٹھ مشتمل۔ سۅندٲرے/سۅندرے، ہرٲیو/ہریو، گۅندٲرے/گۅندرے۔ یمن لفظن پیٹھ نظر ترٲوتھ چھہ پیٹرن (ترتیب) نون نیران۔ گۅڈنکس لفظس منز چھہ دویمہ لفظک مصوتہ /زبر/ زیٹھرٲوتھ /ٲ/ بناونہ آمت۔ یہ پیٹرن وچھتھ ہیکو اسۍ ونتھ زِ راہی چھہ یہ مصرعہ غلط نقل کران:
گٲمہ جگرس پنجرے پٲنجرے
نہ صرف چھہ راہی لفظ اکھ اکۍ سنزِ جایہ لیکھان بلکہ چھہ سہ زیوٹھ مصوتہ غلط جایہ تھاوان۔ پنجٲرے بدلہ چھہ پٲنجرے دوان۔ وجہ یہ زِ بٲتہ کین لفظن تہ قافین ہنز کمپلیکس تنظیم چھیہ نہ تس درینٹھی آمژ۔ صحیح مصرعہ گژھہِ آسن:
گٲمہ جگرس پنجٲرے پنجرے
دویمس دویمس مصرعس منز چھہ لفظن ہند یہ التزام قایم سواے تریمس بندس منز یتھ منز یتھہ پاٹھۍ پیٹھہ وننہ آو گۅڈنکس تہ تریمس مصرعس منز قافیہ تہِ کارگر چھہ نہ۔ صاف چھہ زِ یا تہ چھیہ زبانۍ روایژ منز اتھ بندس تبدیلی سپزمژ نتہ چھہ یہ بند جوڑنہ آمت۔ یمۍ شاعرن بٲتس منز ییژاہ پیچیدہ تنظیم ورتٲومژ آسہِ تس آسہِ ہے نا قافیچ فنی خامی دور کرنس کن کانہہ ظۅن گومت؟
ٲخرس پیٹھ فن چھہ فارمہ ہندس ورتاوس منز، لفظن ہندس ورتاوس منز، خیالاتن ہندس ورتاوس منز (خیالن منز نہ بلکہ تہندس ورتاوس منز)، گۅڈنچین دۅن صورتن منز چھہ امہ بٲتک فن ظاہر۔ راہی چھہ صرف معنی بیان کران یُس پریتھ کٲنسہِ ہندِ خاطرہ ٹاکارہ چھہ تہ اکھ موضوعی یا شخصی کارگزاری چھیہ۔ لہذا چھہ نہ تہنزِ معنی بیانی پیٹھ میہ کانہہ اعتراض۔ میون یہ پوسٹ سمجھنہ خاطرہ پٔریو "شعر شناسی” منز امہِ بٲتک تبصرہ صفحہ 182 پیٹھہ186 تام۔
امہ وژنہ کس فنی پہلوس پیٹھ راہی سند اعتراض چھہ بے معنی بلکہ چھہ نہ امیک فنے تس درینٹھۍ آمت۔
بٲتہ کس ترتیبس متعلق چھہ راہی ونان زِٲخری بند چھہ "ٲخرس پیٹھ گیونہ بجایہ منزے پیش کرنہ یوان۔” امہ پتہ چھہ ونان زِ "منطقی حسابہ اگر وچھو تیلہِ گژھہِ ٲخرک یوہے بند زنجورِ ہند گۅڈنیک کور آسن مگر شاعری منز چھیہ منطقی ترتیبہِ کھوتہ زیادہ جذباتی ترتیبے کارفرما آسان۔” یہ چھہ نہ ونان زِ یہ جذباتی ترتیب کتہِ آیہ۔ اگر بٲتھ اکہِ ترتیبہ گیونہ یوان چھہ، راہی کیازِ اتھ پننۍ ترتیب دِتھ "حذباتی ترتیب” ناو دوان؟
یہ بٲتھ چھہ امین کاملن تہِ "لولہ نغمہ” ناوۍ پننہِ کتابہِ منز دیتمت۔ تمۍ چھہ تمی ترتیبہِ یہ بٲتھ دیتمت یمہ ترتیبہِ یہ گیونہ یوان چھہ۔ راہی سند دیتمت ٲخری بند چھہ کامل سنزِ ترتیبہِ منز بٲتک گۅڈنیک بند۔ کامل چھہ نہ راہی سند دیتمت گۅڈنیک بند دوانے۔ تمۍ چھہِ ترییے بند دتۍ متۍ۔ ممکن چھہ کاملس آسہِ یہ بند پیومت نتہ ما آسین نہ یہ علاوہ بند گیونس منز بوزمت۔
اسے پسند کریں:
پسند کریں لوڈ کیا جا رہا ہے۔۔۔


text:
ستارہ ژاو وارہ کارہ شیتن، توتہِ چھس نہ بوزن تگان زِ میانہِ ماجے تمن مارہ واتلن میون مول مارنک قصاص ہیژاو تہ کیا ہیژاو۔
کتھ چھیہ وری واد پرانۍ ییلہ ترہ ترہ گام ژھنڈتھ تہِ کانہہ پن ناون واجینۍ ٲس نہ میلان۔ سۅ تہِ بۅنہ کوٹ چہ جان دیدِ ہش یمۍ سنزہ کرامٲژ ونہِ تہِ اتھ سٲرۍ سے علاقس منز پھرنہ چھیہ یوان۔
دپان جان دید ٲس نہ تیژاہ وٲنسہِ۔ وۅں گوو رٍنۍ سندۍ بے وق مرنن ٲس پتھر پٲومژ۔ گرک خاندار تہ کُنے زینن ہار، بچٲر کشالہ کرۍ کرۍ ٲس تاوننۍ دۅہ کڈان۔ پیٹھہ اوسس کمبرس کم کاسہ ڈۅکھ تہِ ژامت۔
اکہ دۅہہ اوس سہ گرہ کیت زیُن اننہِ جنگل کھوتمت۔ تتہِ گوس ہیرہ کوٹہ کس شابہ ژکس سیتۍ کتھ تام پیٹھ کتھہ بکواس۔ سہ تہِ اوس زِنہِ مۅکھے تور کھوتمت۔ دۅشویو ترٲو اکھ اکس جپھ۔ اتھۍ منز دیتُس شابہ ژکن اجہلۍ پاٹھۍ دکہ۔ یہ آو اکس کُلۍ گۅنڈس سیتۍ ووکھہ پاٹھۍ ٹھاسنہ۔ ادہ تتی بروبد پھوٹس کلہ تہ شہلیوو۔
اتھ حٲدثس اوس واریاہ کال گومت زِ اکہ دۅہہ چلے کلانس منز شامنس ژیرۍ گیہ جان دیدِ برس ٹھسرارے۔ سۅ گیہ زۅلہ نندرِ ہشار۔ اڈے دٲر مژرتھ وچھِن زنۍ تارہ کلہ نلہ ژادرا ؤلتھ استادہ۔ امہ پرژھکھ کم با چھوہ؟ اورہ گیہ ژھۅپہ۔ کٲنسہِ اکۍ تہِ دیتُس نہ جواب۔
“کیا با زِ؟ خداے رٔچھنو کنن چھوا وۅگہ۔ تٍرِ ژھٹھ ہبا آیم۔”
“اسۍ ہہ دی چھہِ۔۔۔” اکس کھتۍ کہۍ تام یم لفظ زیوِ۔
“اسۍ کم با؟ ناو چھو نا زِ؟ اتہِ گیہ بییہ ژھۅپہ۔ جان دیدِ کھژ ژکھ ہش۔
“تخسیر۔ ژجوا بلایہ۔ زیوہ چھوا گری مشتھ گٲمژہ۔”
“اسۍ ہہ دی چھہ ہیرہ کوٹکۍ” اکۍ زنۍ وون کلے مژِ زیوِ۔ جان دیدِ ہند نیچو ستارہ زن نیو ملکو یہ ناو بوزتھ مس نندرِ تُلتھ۔
“کمے چھہِ؟” تمۍ پرژھ ماجہ۔
“یم ہا چھہِ ہیرہ کوٹکۍ” جان دیدِ وونس اندر کُن پھیرتھ۔
“ژھنۍ کھی بلایہ مارہ واتلن۔ مرۍ نکھی یس مرن آسیکھ” ستارن وونس شرارتہ ہوت۔
“پکو با، یہ کیا بہ تہِ وٲژس” جان دیدِ دیُتکھ دلاسہ۔
“نہ دی، اسی سیتۍ زن آیکھ۔ وتھ چھنا ناس تراس، پیٹھہ چھہِ شینہ مہۍ تہِ ییرن۔
“ادہ با چھہِ ییرن۔ اتھ چھما نوو دین، پکو، بہ تہِ وٲژس۔”
“نہ دی ینہ ژہ یکھ نہ” شابہ ژکنۍ نیچوۍ وونس “بلایہ لگوے۔”
“ہے میہ بلایہ۔ تہِ بنیا یمہ نہ۔ بہ تُلن اتھہ رچھہِ ستارہ سیتۍ، پکو ۔”
“اوہ، بہ دمکھ لوتین پوتین لژھج” امۍ سنز یہ کتھ بوز یمو نفرو تہِ۔ یہندِ گژھنہ پتہ ووتھ ستارہ ماجہ کن “موجی بابہ گویا مشتھے۔ ژہ گژھکھا یمن خونرن کور پن ناونہِ؟”
“گوبرہ بہ ٲسس خدایس منگان یم گژھۍ میہ تل لگنۍ، ادہ یژکالۍ سہی تہ لگۍ۔ گوبرہ وچھتھ نا یمن کِتھہ کنۍ چھہ پننۍ کرتوتن زیون گنڈ تہ بُتھین تمن کورمت۔ یہ چھا کم سزا یمن۔”
ہیرہ کوٹ تام اوس اتہِ پیٹھہ میل کھنڈ پاتھل تہ میل کھنڈ کھسونۍ ڈکھر۔ دۅن دۅہن ژھدہ روس رود پینہ کنۍ ٲس وتھ کنیمژ۔ پیٹھہ ٲس جان دیدکمبرہ کنۍ قدم تُلنس ہنا سُختی گژھان۔ ستارہ یُس مسا ژۅداہ وُہر آسہِ ہے اوسس لشہ گاش ہیتھ لرِ لور پکان۔
شابہ ژک نین ٲس نہ کانہہ پژھا زِ جان دید کیا ییہ۔ پنن کورمت اوسکھ اچھن تل۔ اماپوز یُتھے سۅ بالۍ تہ چھالۍ پکۍ پکۍ اور ژایہ، یمن زن بیوٹھ پٲر، زن گیا اکہ اکہ وٹسۍ۔ جان دیدِ ژیون یہ، سۅ ؤژھکھ “تہۍ کیہو زِ ہت تہ بت بہتھ۔ ژٹۍ وہ سۅخنا وۅخنا۔ تلۍ وہ بٲتھ۔ کتیو چھکھ نندہ بانے وۅلو معشوقہ میانے۔” اتھۍ سیتۍ اوسُن تہ پرژھنکھ “کتیو چھوہ یہ بژ؟” یہ ٲس نوشن کورین یی ونان۔ یمو نیہ یہ اندرمس کٹھس، ییتہ اہنز کور زیبہ ازارہ سیتۍ چرنگ ٲس دوان۔ اتہِ آسہ ہمسایہ زنانہ پونشہ کلہ تہ کوٹھۍ ملوِتھ بہتھ۔
“ژیہ کتھے پیٹھ ہول ہانگے تجمژ؟ پرسُن چھے تہ پرستہ۔ گۅڈہ ووتیا راتھ کیُتھے ہیرس تام۔ گاش ینس پژۍ زِ ہے۔”
“امس ہہ دی ووت شامہ پیٹھے اتھۍ حالس منز۔” شابہ ژک نہِ زنانہِ خۅرشہِ وونس ودونہِ چانٹہِ۔
“اہانی تہ میۍ ونیوسا رون کرُن” امہ پتہ پھیر زیبس کن “سہ زدہ مونڈ آسی گرِ پننہِ کھرۅکھ کڈان۔ژہ تھٲونکھ مالنہِ لمہ لمس۔” اتھۍ سیتۍ کورن پانۍ پانس سیتۍ اسناہ تہ وونن خۅرشہ کن “وُشن آب چھیے، انہِ یورۍ۔ مگر گۅڈہ دتم کانگرِ وشناہ۔ بتھۍ برۍ شہہ ہے مۅمنے یس۔ دگرس باگۍ کونے سوزتھم شیچھ کنہ دوپتھ وۅلا پانے نیرِ کھۅکھش کران۔ امۍ ہے چھے امس بژِ دۅیو اتھو کۅم کرمژ۔ ” یہ ؤنتھ کورن دم پھٹۍ ہیو اسناہ تہ لج بُتھ وشناونہِ۔
“ہیے تہۍ چھوے وارے؟” یہ پھیر ہمسایہ باین کن۔
“اہن دی وارے چھیہ۔ خدا تھٲوۍ نے ژیہ وارہ وتہِ۔”
“نتہ کیہے گژھیم”یہ پھیر بییس زنہِ کن “ژیہ چھیے تمس پنژرِ سہ شر وارے۔ وۅنۍ ہے آسہِ خدایس حوالہ بوڈ گومت۔”
“اہن دی ادہ کیا۔ اوخن صٲبس نشہ چھہ قرآن پرنہِ گژھان۔”
ستار، شابہ ژک تہ بییہ زہ تریہ ہمسایہ مرد ٲسۍ نیبرمس کٹھس منزسِتھ نہ بِتھ، تماکۍ چلماہ چلماہ بران تہ چیوان۔یم ٲسۍ اندرمہ کٹھہِ چہ سارے کتھہ بوزان۔بلکہ پریتھ اکھا اوس تورہ کسے کوس۔شابہ ژک اوس اندرۍ اندرۍ خدایس منگان کور گژھم وارہ وتہِ روزنۍ۔
جان دیدِ پٹھرٲوۍ اتھہ وتھہ تہ پِنہ نٲون، پننۍ ژھل ژھۅمب ورتٲوتھ زیبہ۔ مگر شرۍ نہ دژ چخ نہ کٔرن نرین زنگن کانہہ سۅسرایی۔ زیبہ نہِ ماجہ خۅرشہ دژ وچھس ژنڈ۔ “امس کیا دی گوم، امۍ کونہ دژ چخ؟”
“تخسیر” جان دیدِ کھژ درہ “وۅلتہ دیاوتن چخ۔ میہ کیا ٹھاک کورمسا؟”
“ماجی! امس کیہے گوم؟” زیبن کور واویلا۔
اپٲرمہ کٹھہِ یتھے یہ بوزکھ تمن سارنے گوو ژس تہ ہۅنگنہِ گٔیکھ اویزان۔ شابہ ژکس گوو وٹھن کوو، بتھس پھیرس زردی تہ اچھن پھٔٹس اشۍ گنڈ۔ امس گوو اندری زِ جان دیدِ کور زٲنتھ مٲنتھ شرس وٲرداتھ۔ امۍ ترٲو ستارس کن نظر۔ سہ وچھن اسونہِ ہۅنجہ تہ خۅش۔ امۍ مورۍ اتھہ۔ ستار اوس نژۍ نژۍ کریکہ یژھان دنہِ “ببا، ماجہ ہا ہیوت یمن خونرن چون انتقام۔ چورنکھ ہا شرس ہوٹ۔ زوس زو۔”
خۅرش ٲس شرۅکان زِ جان دید وژھس”ژیہ کتھے لٲگۍ تھم چنگہ پھیرۍ تراونۍ۔ نیرِ جل جل انہِ سرد آبہ تگارۍ، پتہ کرِ لیل۔” ہمسایہ زنانہ آسہ دم پھٹۍ، اونگجہ ژاپان۔ تام انۍ خۅرشہ سرد آبہ تگارۍ۔
جان دیدِ تل شُر تہ کوڈنس گرم آبہ تگارِ منز غۅطہ، اتہِ کوڈن تہ بورُن سرد آبہ تگارِ منز۔ اتہِ کڈتھ کٔرنس زنگن دۅن کمہ تام آیہ تھپھ تہ لجس گلناونہِ۔ خۅرشہ ہیوک نہ ژٲلتھ۔
“جان دیدی، متہ گلوتن۔ اوس نہ خدایس خۅش۔۔۔”
“ژھۅپہ، آیم خدا صابنۍ کۅلے۔”
جان دیدِ کور ترییہ ژورِ لٹہِ شرس یی۔ گرم آبہ سرد آبس، سرد آبہ گرم آبس۔ تتہِ کڈتھ ہوہس منز زنگو رٔٹتھ گلوُن۔ امس اوس پانس بتھس ٹھیچہ عرق وسان، زنتہ اندرہ توندرہ اوسس وہان۔۔۔ تام کٔر شرۍ سۅسرارے تہ اتھۍ سیتۍ دژن یکبارگی چخ۔۔۔ پیاں ں ں ں۔ یہ چخ بوزتھ ژاو اندرہ نیبر پریتھ اکس زو۔
“ہہ کولہ شیطانہ۔” جان دیدِ ژول ہکہ نیرتھ۔
“یہ اوستھ ڈام لوگمت۔ گلناوتھہ بییہ زنگہ رٔٹتھ۔ گژھ وۅنۍ چھے ازۍ کس ماجہ ہندۍ کنۍ معافی۔” یہ ونان ونان تروون ماجہ لرِ۔ امہ پتہ تروون زیوٹھ وۅشاہ، عرق وۅتھروون تہ رژھا گژھتھ کورن سۅ منہ اسناہ۔
صبحن گرہ کن واپس گژھان پرژھس ستارن “موجی ژیہ کونہ ہیوتتھ یمن خونرن بابن انتقام۔ شرس کونہ چیورتھ ہوٹ؟ ژیے ونیاتھ بہ ٲسس دپان یم گژھۍ میہ تل لگنۍ؟”
امہ وونس “میہ ہوت یمن قصاص، مگر ژیہ تگی نہ تہِ بوزن۔ ژہ ما چھکھ وارنۍ۔۔۔۔ تہ ستارس یُس وۅنۍ شیتن ووت چھہ نہ ونہِ تہِ بوزن تگان تمے یمن قصاص ہیوت تہ کیا ہیوت۔
(اگست 1956)
قصاص
ستارہ ژاو وارہ کارہ شیتن، توتہِ چھس نہ بوزن تگان زِ میانہِ ماجے تمن مارہ واتلن میون مول مارنک قصاص ہیژاو تہ کیا ہیژاو۔


text:
बीस
نیپٲلؠ[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :विंशति (وِمشٔتہِ) < اَوَلی ہِند آریٲیی *HwiHśatí < اَوَلی ہِند ایٖرٲنی *HwiHćati < اَوَلی ہِند یوٗرَپی *wídḱm̥ti۔
گرَٛنٛد[اؠڈِٹ]
बीस
- وُہ۔
ہِندی[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :विंशति (وِمشٔتہِ) < اَوَلی ہِند آریٲیی *HwiHśatí < اَوَلی ہِند ایٖرٲنی *HwiHćati < اَوَلی ہِند یوٗرَپی *wídḱm̥ti۔
گرَٛنٛد[اؠڈِٹ]
बीस [biːs]
- وُہ۔
- سَنَسکرٕٛت پؠٹھٕ میٖلؠ مٕتؠ نیپٲلؠ لَفٕظ
- سَنَسکرٕٛت پؠٹھٕ آمٕتؠ نیپٲلؠ لَفٕظ
- اَوَلی ہِند آریٲیی پؠٹھٕ آمٕتؠ نیپٲلؠ لَفٕظ
- اَوَلی ہِند ایٖرٲنی پؠٹھٕ آمٕتؠ نیپٲلؠ لَفٕظ
- اَوَلی ہِند یوٗرَپی پؠٹھٕ آمٕتؠ نیپٲلؠ لَفٕظ
- نیپٲلؠ آنکونہٕ گرَٛنٛد
- سَنَسکرٕٛت پؠٹھٕ میٖلؠ مٕتؠ ہِندی لَفٕظ
- سَنَسکرٕٛت پؠٹھٕ آمٕتؠ ہِندی لَفٕظ
- اَوَلی ہِند آریٲیی پؠٹھٕ آمٕتؠ ہِندی لَفٕظ
- اَوَلی ہِند ایٖرٲنی پؠٹھٕ آمٕتؠ ہِندی لَفٕظ
- اَوَلی ہِند یوٗرَپی پؠٹھٕ آمٕتؠ ہِندی لَفٕظ
- ہِندی آنکونہٕ گرَٛنٛد


text:
جارج گریرسن ییلہ ہندوستان واپس گژھتھ لل دیدِ پیٹھ لیکھنہِ بیوٹھ، امس پیوو کاشرِ عروضک خیال۔ امۍ لیوکھ آرل سٹاینس یُس کشیرِ منز اوس۔ گریرسن تہ سٹاین ٲسۍ دۅشوے ہندوستانۍ زبانن ہندۍ عالم۔ یہند لسانیاتی علم اوس تمہ زمانہ کس رایج تقابلی تواریخی لسانیاتس سیتۍ تعلق تھاوان۔ یم ٲسۍ واریاہن زبانن واقف مگر کاشرِ بول چال کس حدس تام چھیہ یہنز زان باسان رژھ کھنڈ محدودے ٲسمژ۔ آرل سٹاینن لٲج پرژھہ گٲر کرنۍ مگر کانسہ ٲس نہ خبرے زِ وزن کیا چھہ۔ ساروے وونہس زِ اسۍ چھہِ امیک فیصلہ کُنہِ علمہ بجایہ پننیو کنو سیتۍ کران۔ لہذا لوگ نہ چارہ آرل سٹاینس پننیو کنو کاشر شاعری بوزنس۔ امۍ بلوو حاتم تلوونۍ تہ دوپنس گیو سا کاشرۍ بٲتھ۔ سہ گوو گیوان تہ سٹاین گوو اندازہ کران زِ یمن منز کیا وزن چھہ۔ حاتم ما اوس بٲتھے اوت گیوان، سہ اوس پورہ دلیل ونان۔ بہرحال، یم بٲتھ ٲسۍ نہ فارسی وزنس سیتۍ برابر رلان تہ نہ ٲسۍ ہندوستانۍ زبانن ہندس ماترا وزنس سیتۍ رلان، لہذا کور امۍ پننین کنن پیٹھ بھروسہ کٔرتھ فیصلہ زِ یمن بٲتن منز چھہ تاکیدی وزن۔ اتھ سند ژھانڈنہ خاطرہ ووت یہ کُنی دوِ ایس پی کالج کس پنڈت نیتانندا شاستری یس نش۔ شاستری ین کورنس تایید۔ امہ پتہ چھہ گریرسن تہِ پانہ کشیرِ تٔرتھ پننۍ پرژھہ گٲر کران مگر نوو کینہہ لبان چھہ نہ۔ گریرسنن ژھونڈ لل واکھن منز تہِ سے تاکیدی وزن یُس سٹاینس حاتم تلوانۍ سندین بٲتن منز میولمت اوس۔ یتھہ پاٹھۍ پیوو کاشرِ شاعری منز تاکیدی عروضک نظریہ تھنہ۔
سوال چھہ کاشرس منز چھا پزۍ پاٹھۍ تاکیدی وزن اوسمت؟ اگر چھہ اوسمت، سہ کتھہ پاٹھۍ ہیکون ثابت کٔرتھ؟ اگر چھہ نہ اوسمت، تیلہ کتھہ پاٹھۍ لوگ یمن ماہر لسانیاتن دھوکہ۔ یمن سوالن ہند جواب ژھانڈنہ خاطرہ پرژھہ بہ بیاکھ سوال زِ یمن ماہر لسانیاتن کوتاہ یقین چھہ اوسمت زِ کاشرِ شاعری منز چھہ تاکیدی وزن ورتاونہ آمت؟
سٹاین چھہ ونان ” میہ کور گریرسن سندس حکمس آمنا تہ صرقنا یمہِ مکمل احساسہ سان زِ میانہِ لسانیاتی تربیژ منز اوس نہ وزنیاتک کانہہ مخصوص مطالعہ شامل۔” اگر یہ انکسار چھہ، تیلہ چھہ یہ قابل رشک۔ اگر یہ اعتراف چھہ تیلہ تہِ چھہ یہ قابل رشک۔ بہرحال، پتہ چھہ ونان زِ بٲتھ بوزتھ ووتس یتھ نتیجس زِ یمن بٲتن ہند وزن چھہ محض تاکیدی ہیجلین ہندس تعدادس پیٹھ دٔرتھ، "تمہِ وقتہ تہِ ییلہ یمن ہند ڈھانچہ ظاہری طور ہندی وزنن ہندِ نمونہ مطابق چھہ۔” یعنی کینژن جاین چھہ امس ہندی یک مقداری وزن کٲم کران باسیومت۔ مزید چھہ ونان زِ یمن منز چھیہ کُنہِ ساعتہ برابر تاکیدن ہندِ اصولچ خلاف ورزی تہِ سپدان۔
وچھو گریرسن کیا چھہ ونان۔ "درجن واد بٲتن ہندۍ طویل تہ مفصل تجزین واتنووس نہ بہ یمہِ حقیقژ ورٲے کُنہِ حتمی نتیجس تام زِ تاکیدس چھہ اتھ منز اہم حصہ باسان۔ ییتہِ ہُتہِ چھہِ معروف وزنن ہندۍ آثار میلان مگر کُنہِ جایہ تہِ پکۍ نہ تم اکی وقتہ کینژو مصرعو برونہہ۔” یعنی گریرسنس چھہ نہ بدل کانہہ وزن یمن بٲتن منز مسلسل لبنہ یوان، لہذا چھہ تس تاکیدن ہند دخل باسان، خاص کر یہ خیال برونہہ کنہِ تھٲوتھ زِ سٹاین تہِ چھہ شاستری یس سیتۍ رٔلتھ اتھۍ نتیجس تام ووتمت۔ گریرسن چھہ امہ پتہ برونہہ کن لل دیدِ ہندین دۅن واکھن فی مصرعہ ژور تاکید لگٲوتھ ونان "اگرچہ تاکید وزنک کُنے معیار چھہ، کینژن بٲتن (مطلب واکھن) منز چھہ ہندوستانۍ تقطیع ہندین معروف طریقن ہند دور دراز صداے بازگشت تہِ برونہہ کن یوان۔” گریرسن سند اشارہ چھہ ہندی کس ماترا وزنس کن۔ امہ پتہ چھہ ونان "یتھے پاٹھۍ چھہِ کینہہ باقی بٲتھ (مطلب واکھ) فارسی یا ہندوستانۍ معروف وزنن ہندۍ آثار ہاوان۔” امہِ انتشارہ کنۍ چھہ گریرسن اکھ عجیب غریب نتیجہ کڈان یمیک ذکر برونہہ کن ییہ۔ فی الحال ونو زِ گریرسن تہ سٹاین سندۍ یم بیان چھہِ یمہ سوالک تشفی بخش جواب فراہم کران زِ کاشر شاعری ہندِ تاکیدی وزنہ چہ بنیاذ ہند کوتاہ چھہ یمن یقین اوسمت۔


text:
از شامنس پٔرم غلام نبی آتش سنز کتاب "بازیافت” یتھ منز کینژن پرانین شاعرن پیٹھ تحقیقی مقالہ چھہِ تہ تہندِ کلامک نمونہ چھہ۔ یمن منز چھہِ کینہہ راوۍ متۍ گونماتھ۔ اکثر چھیہ میہ کاشرین کتابن منز صفحہ پتہ صفحہ غلطی میلان۔ یتھ کتابہِ چھہ جان پاٹھۍ پروف پرنہ آمت۔ صرف چھہ کنہِ کنہِ کانہہ کانہہ لفظ شعرن منز غلط چھپیومت۔
کتابہِ منز چھہ عرفی شیرازی سند اکھ شعر یتھہ پاٹھۍ دنہ آمت:
در خونِ جگر عرفی غلط رومی رقصد
در آتشِ خود سوزد پیمانہ چنیں باید
یہ شعر تہِ چھہ بے معنہ تہ بے وزن۔ اصل شعر چھہ:
در خون جگر عرفی غلتد و می سوزد
درآتشِ خود رقصد پروانہ چنیں باید
کتہِ کور چھہ شعر واتناونہ آمت۔ مگر یژھہ غلطی چھیہ اتھ کتابہِ منز نہ آسنس برابر۔ کلیات مہجور چھہ اتھ مقابلہ غلطی ین ہند شرمناک پلندہ۔ تتھ برونہہ کنہِ چھیہ آتش صٲبنۍ کتاب سۅن۔ میہ آیہ اتھ کتابہِ منز پیش کرنہ آمتس کلامس منز تژھہ مثالہ اتھۍ یم میانین کینژن خیالن پشتی کران چھیہ۔ تمہ کنۍ آو کتاب پرنس مزہ۔
اکثر چھہِ یہ شکایت اسۍ بوزان زِ سانین پرانین شاعرن چھہ فارسی عروضس پیٹھ وننہ آمت کلام پھٹان۔ غلام نبی آتش سندین یمن مقالن منز چھہِ تتھۍ شاعر تہِ شامل یمن ہند کلام حیرانگی ہندس حدس تام اکس جایہ تہِ پھٹان چھہ نہ۔ اگر کنہِ جایہ پھٹ سہ چھہ ٹاکارہ پاٹھۍ بیاضن ہندِ نقل تہ زبانۍ روایت چہ کمزوری کنۍ۔ مثلا:
جلال پیرو سیاہی چھاو
سیاہ باغس بر مژراو
جلال الدین نہار (جلال شاہ) چھہ اکثر مقطعن منز پانس "جلہ پیر” ناوہ مخاطب کران۔ اتھ بٲتس منز تہِ چھہ جلہ پیرے مگر کلام پھِرن والیو بنووس جلال پیر۔ امس شاعر سند یوتاہ کلام پیش چھہ کرنہ آمت، تتھ منز چھہ صرف اتھۍ اکس جایہ وزن پھٹان یمہ کنۍ یہ غلطی ٹاکارہ چھیہ۔ اصل شعر چھہ:
جلہ پیرو سیاہی چھاو
سیہ باغس ژہ بر مژراو
یتھے پاٹھۍ چھہ بیاکھ شعر:
جلال پیرو أنس ہاوُن چھہ سر نا محرمس باوُن
چھہ بہتر پان مشراوُن سہ گوو اقرارِ یار اے دل
اتھ شعرس منز چھہ "جلال پیرو” وزنہ نیبر۔ اصل مصرعہ گژھہِ آسن:
جلہ پیرو أنس ہاوُن چھہ سر نا محرمس باوُن
بہ چھس یہ لگاتار ونان زِ پرانین شاعرن ہندس فارسی وزنن پیٹھ وننہ آمتس کلامس چھیہ تقطیع کرنہ بجایہ مطالعہ کرنک ضرورت تہ ورتاوکۍ اصول دریافت کرنچ ضرورت۔ میہ چھیہ اتھ سلسلس منز کٲم کرمژ۔ بازیافت کتابہِ کرِ میہ مزید کینہہ مثالہ دستیاب۔
غلام نبی آتش زندہ باد!


text:
شفیع شوق چھہ "کاشریک گرامر” کتابہِ منز جملیاتس تحت (2۔2۔5۔5۔) پیٹھمین ترین لفظن ہندس استعمالس بحیثیت کنجکشن جان پاٹھۍ واضح کران، مگر دۅن کتھن پیٹھ روزِ یہ تبصرہ شاید مفید۔
شوق چھہ لیکھان: "{یا} بجایہ ہیکو کُنہِ کُنہِ {نتہ} ورتٲوتھ۔ {یا} تہ {نتہ} چھہِ ہم معنی بنان۔ فرق چھیہ یہ زِ {نتہ} چھہ منفی واٹت۔”
مثال چھہ دوان یم زہ جملہ:
- ژہ کرۍ زِ شامن فون یا کرۍ زیم ای میل۔
- ژہ کرۍ زِ شامن فون نتہ کرۍ زیم ای میل
میانہِ خیالہ چھہِ نہ یم زہ ورتاو ہم معنی۔ {یا} بجایہ چھہ پیٹھمس جملس منز {نتہ} مگر دۅشونی جملن ہند معنی چھہ نہ کُنے۔ {یا} چھہ زہ آپشن دوان یتھ منز دۅشوے صحیح تہ ممکن چھہِ۔ {نتہ} چھہ گۅڈنکہ آپشنچ کمزوری ہاوان۔ گۅڈنکہ آپشنک وقوع چھہ مشکوک۔ یعنی اگر کنہِ وجہ کنۍ فون کرن ممکن آسہ نہ یا زحمت بنہِ، تیلہ کرۍ زِ ای میل، یتھ منز متکلمس مخاطب سندِ خاطرہ آسایش باسان چھیہ۔۔ لہذا چھہ {نتہ} شرطیہ کنجنکشن بنان۔ گۅڈنکس جملس منز چھہِ دۅشوے انتخاب برابر ممکن، دویمس منز چھہ یہ شرطیہ۔ امہ کنۍ ہیکو اسۍ ؤنتھ زِ یم چھہِ نہ ہم معنی۔
{کِنہ} کنجکشنس متعلق چھہ شوق ونان "{کِنہ} چھہ {یا} ہکۍ پاٹھۍ واٹت بٔنتھ متبادل صورت ہاوان۔ یہ ہیکہ دۅن سادہ بیانن، اکس بیانس تہ اکس سوالس، اکس حکمس/عرضس واٹون کٔرتھ۔”
یمن ہنز مثالہ چھہ یتھہ پاٹھۍ دوان
- ژہ کر کمپیوٹرس پیٹھ کٲم کِنہ بہ کرہ پانے۔
- سہ آو پیدل کِنہ سکوٹرس پیٹھ!
- ژہ نیر سلی کِنہ تس پرارکھ؟
- ژہ بناوکھنا چاے کِنہ بہ بناوہ پانے
یمو مثالو پتہ چھہ شوق ونان "لہجہ بدلاونہ سیتۍ ہیکن {کِنہ} والۍ جملہ سوال تہِ بٔنتھ۔”
امہ بیانہ سیتۍ چھہ شوق پیٹھمین ژۅن ورتاون پانے پھیش دوان۔ اگر یم سٲری لہجہ بدلی سیتۍ سوال بنن، اکھ اہم کتھ چھیہ برونہہ کن یوان زِ {کِنہ} چھہ تیلہ ژکہِ سوالیہ کنجکشن۔ یعنی یہ چھہ دۅشونی صورتن منز سوال قایم کران۔ دویو منزہ ہیکہِ صرف اکھ انتخاب صحیح ٲستھ۔ {یا} کس ورتاوس منز چھہ دۅشوے صحیح آسان۔
لہذا، {کِنہ} چھہ بنیادی طور سوالیہ کنجکشن، لہجہ بدلٲوتھ ہیکنس شاید تم ورتاو تہِ نیرتھ یم شوقن دتۍ متي چھہِ۔ یعنی یہ شوق ونان چھہ تمیک پھرتھ چھہ صحیح۔
یمن کنجکشنن ہندۍ بنیادی ورتاو چھہ یتھہ پاٹھۍ:
{یا} دۅن صحیح بیانن درمیان ورتاونہ یوان
{نتہ} اکس کمزور تہ متبادل بیانس درمیان ورتاونہ یوان
{کِنہ} دۅن سوالیہ بیانن درمیان ورتاونہ یوان


text:
1
ژھرین گرین چھہِ اکس اکھ وچھان ٲنہ تہ بہ
لبن الاندۍ گمتۍ بے زبان ٲنہ تہ بہ
یُسے دوان چھہ ووٚن تسۍ کراں دلس منز جاے
ڈلاں چھہ نظرِ تہ خالی گژھان ٲنہ تہ بہ
یہ کل جہان یہ ہنگامہ امہِ ورٲے چھہ کیا
عکس تہ ژھاے زمیں آسمان ٲنہ تہ بہ
دواں چھہِ باس اندرۍ کنۍ الگ الگ لیکن
کُنے سراب اندرۍ دٲیران ٲنہ تہ بہ
سہ انتخاب یسند کرِ تسند مگر رمضان
کراں چھہِ پانہ ونی مان مان ٲنہ تہ بہ
__
2
شبکۍ غم تارکن ہنزہ ڈفرِ ژانگچ ریہہ
یہ سورے پوٚز وۅں وۅتھ صبحک تہِ داما چیہہ
ووٚتھکھ تھوٚد جان گوٚو وۅگنیار کوتاہ چھے
پتاہ لوٚگ سارنے تلہ سا وۅں واپس بیہہ
پتھر پیمتۍ وتھر واون وڈٲوتھ نی
کُلس پیٹھ وۅنۍ چھکھا ژے اوت باقی، پیہہ
اوٚبر گلنار گوٚو بے شک مگر انہِ گٹۍ
ؤلتھ تس نال نیو پوشس نہ وۅزمچ تیہہ
دلک کانہہ دود، ذہنچ کانہہ گرہ، رمضان
کرکھ کیا دلملین لفظن اندر واضح
__
3
رنگ برگن چھکہِ، خۅشبو ژھٹہِ ، دل شاد تہِ کرِ
تیتھ تہِ کانہہ پوش یمس باد صبا یاد تہِ کرِ
دۅن پکھن کرپھ تہِ دواں چھس تہ تھواں پنجرس منز
زیو تہِ چھس مولہ کڈاں یتھہ نہ سہ فریاد تہِ کرِ
اکھ صفت چھس یہ سیٹھا رت، تہِ مگر مانن پییہ
یوت لہراوِ نہ، تمہِ زیادہ بییہ آباد تہِ کرِ
شور فل الحال کنن چھس نہ گژھاں، گوس اگر
غیرممکن چھہ نہ، زوٚر لاگہِ تہ آزاد تہِ کرِ
دگ تہِ للوان چھہ رمضان یسندۍ تیر رٔٹتھ
تس تعجب چھہ نہ، امہ خاطرہ دھنہِ واد تہِ کرِ
زمرے:شاعری


text:
شاہ صٲب اوس موہنوۍ سندِ گھرہ کھسنہ کنۍ پننسے بنگلس منز نِنہ آمت۔ تمۍ کوٚڈ لینفہِ تل کلہ تہ پانس کھوورِ طرفہ کمرہ کس کونس ترٲون سٹووس پیٹھ سیوٚد نظر۔ گیس دانس […]
نیب
لل دیدِ تہ نندہ ریشۍ سندِ متنکۍ مسلہ
منیب الرحمن لل دیدِ تہ نندہ ریشۍ سنزِ شاعری متعلق چھیہ کتابا کتابا یوان یم بنیادی طور تہندس اعتقادی پہلووس سیتۍ واٹھ چھیہ تھاوان۔ یہندس کلامس متعلق چھیہ خالص ادبی لحاظہ کمے […]
امین کامل سند افسانہ ” قصاص”
ستارہ ژاو وارہ کارہ شیتن، توتہِ چھس نہ بوزن تگان زِ میانہِ ماجے تمن مارہ واتلن میون مول مارنک قصاص ہیژاو تہ کیا ہیژاو۔ کتھ چھیہ وری واد پرانۍ ییلہ ترہ ترہ […]
فاروق مسعودی سند افسانہ "یا بار صاحبو”
فاروق مسعودی چھہ روایت شکن افسانہ نگار تہ یہے امیج ہیتھ آو سہ از برونہہ 40 ؤری نوجوانی منز کاشرِ افسانہ کس منظرنامس پیٹھ۔ امۍ کو٘ر کینہہ فضول سیکنڈ، نوش لب، کوہ […]
انتخاب کلام حبہ خاتون
انتخاب: منیب الرحمن ماخذ: کلیات حبہ خاتون مرتب امین کامل میہ چھیہ حبہ خاتون نہِ کلامک انتخاب پیش کرنس منز حدہ روٚس خوشی۔ سورے انتخاب ٹایپ کٔرتھ پیش کرنہ بجایہ روزہ بہ […]
انتخاب کلام سۅچھہ کرال
انتخاب: منیب الرحمن ماخذ: صوفی شاعر مرتب امین کامل، صوفی شاعر مرتب موتی لال ساقی میہ چھیہ سۅچھہ کرال نہِ کلامک انتخاب پیش کرنس منز حدہ روٚس خوشی۔ سورے انتخاب ٹایپ کٔرتھ […]
انتخاب کلام شمس فقیر
انتخاب: منیب الرحمن ماخذ: صوفی شاعر مرتب امین کامل، صوفی شاعر مرتب موتی لال ساقی میہ چھیہ شمس فقیرنہِ کلامک انتخاب پیش کرنس منز حدہ روٚس خوشی۔ سورے انتخاب ٹایپ کٔرتھ پیش […]
انتخاب کلام عبدالاحد آزاد
انتخاب: منیب الرحمن ماخذ: کلیات آزاد مرتب پدم ناتھ گنجو میہ چھیہ عبد الاحد آزاد نہِ کلامک انتخاب پیش کرنس منز حدہ روٚس خوشی۔ سورے انتخاب ٹایپ کٔرتھ پیش کرنہ بجایہ روزہ […]
انتخاب کلام لل دید
انتخاب: منیب الرحمن ماخذ: لل دید مرتب جیالال کول میہ چھیہ لل دید ہندین واکھن ہندانتخاب پیش کرنس منز حدہ روٚس خوشی۔ سورے انتخاب ٹایپ کٔرتھ پیش کرنہ بجایہ روزہ بہ یتھ […]
انتخاب غزلیات رسول میر
انتخاب: منیب الرحمن ماخذ: کلیات رسول میر مرتبہ محمد یوسف ٹینگ، کلیات رسول میر شاہ آبادی مرتب غلام محمد شاد میہ چھیہ رسول میر سنین غزلن ہند انتخاب پیش کرنس منز حدہ […]
انتخاب کلام شیخ العالم (نندہ ریوش)
انتخاب: منیب الرحمن ماخذ: نورنامہ مرتب امین کامل میہ چھیہ نندہ ریشۍ سندِ کلامک انتخاب پیش کرنس منز حدہ روٚس خوشی۔ سورے انتخاب ٹایپ کٔرتھ پیش کرنہ بجایہ روزہ بہ یتھ انتخابس […]
ستھ غزل – رفیق ہمراز
1 سانہِ گامک سہ بازۍ گارا ٲنہ اندری کران دوتارا جود کیا چھے ژیہ جودگارا گو٘و قرار آو بے قرارا شوقہ ہاریۍ میہ ہارِ کرتام وۅنۍ چھہِ چھتلا تہ بانٹہ زارا مامہ […]
ٲٹھ غزل – شاہد دلنوی
1 غزالۍ چشمہ یمن نورہ بُتھۍ تہ لب خاموش یمے چھہِ تم زِ یمن لکھ وناں چھہِ وعدہ فروش سياہ چھیہ راتھ مگر گونڈ یمو تہِ رختِ سفر جریو چھہ رود وسان […]
کلایمکیس (افسانہ) — محی الدین ریشی
ڈاکٹر انیس چھہ دۅہےہمراز صٲبس تازہ ناولہِ متلق پرژھہ گٲر کران تہ بوز ناونہ با پتھ تس زارہ پارہ کران تکیازِ تس چھہ باسان زِ امہِ ناولہ ہنز کہٲنی چھیہ تسنزِ زندگی […]
لغزش (افسانہ) — رحیم رہبر
پننہ جسمکۍ ناپاک انگ چھلان پییہ تس گِلہِ ہندس برونہہ پلوس پیٹھ نظر، یتھ رتہ سیتۍ چھِٹھ درامژ ٲس۔ تس آو ٲدیک سہ منظر بییہ اچھن تل۔۔۔تمۍ لوے گِلہِ بڈِ آلو ۔۔۔ […]
سنگر مالن پییہ پراگاش (افسانہ) – راجہ یوسف
راجہ یوسف احساسس ییلہ ززُر چھہ اژان فکرِ تہ عملہِ ہنزہ وتہ چھیہ شُروکراونہ یوان۔ انسان چھہ گاہے دۅلابن منز وۅتلان بۅڈان تہ گاہے سیکلین منز آب ژھٲرِتھ پانس تسلی دوان۔ احساس […]
قاضی غلام محمد سنز شاعری: صورت خانہ
مظفر عازم پتمین پنژاہن شیٹھن ؤرین ہندین بدلونین دورن منز رودۍ کینہہ شاعر پننہِ قدمہ پوٚد پوٚد دوان تہ پننۍ منزل پراوان؛ تم تہِ یمن پننہِ رنگک احساس اوس، تم تہِ یمن […]
شاٹہ ہون (افسانہ) – ہردے کول بھارتی
ہردے کول بھارتی وچھنہ تلہ اوس نہ اتھ بونہِ تیتھ خاص کینہہ یتھ غیر معمولی ونہو۔ کلین منز یہ تہِ اکھ کُلا۔ وۅنۍ گوٚو باڈو اوسس بوٚڈ تہ شہجار واریاہ گوٚن تہ […]
شینہ مہۍ (افسانہ) – محمد رمضان
محمد رمضان میدان کہ اکہِ اندہ نمودار گژھتھ پوٚک نوجوان الہ پلہ کلو میڑا تہ پکنک عادت نہ آسنہ کنۍ زن کھژس شانش۔ امۍ پرژھ مردیادمس «ہے ژہ کیا چھکھ گرا یپارۍ نیران […]
کلہم زبان چھیہ نہ ادبہ سیتۍ زندہ روزان۔ یہ چھہ اکھ مغالتہ: منیب الرحمن
منیب الرحمنس سیتۍ اکھ فیس بک کتھ باتھ (بشکریہ: انٹرویو فورم) شاہد دلنوی: پننہ تخلیقی زندگی ہندس بارس منز ونی تو تفصیلہ سان؟ منیب الرحمن: میانہِ تخلیقی زندگی ہند بیول پیوو فتح […]
وزن تہ آہنگ
منیب الرحمن "سانۍ کن تہ ذہن ییلہ تم خالص کاشرۍ آسن، چھہِ نہ یمن وزنن ہندس آہنگس پورہ پورہ ساتھ ہٮکان دتھ۔” (کامل، سون ادب ۶۷۹۱، ص ۰۱۱) وزن تہ آہنگ کہ […]
مہجور سند اکھ غزل
وچھ میہ کُن وارہ لگے یارہ ژیہ پٲری پٲری چانہِ امارہ گٔیس مارہ بہ پرٲری پرٲری وارِ ہندۍ پوش، ینبرزل، گل سنبل، مسول وارِ پتہ وارِ لگان چھی ژٮہ ژۅپٲری پٲری […]
شعرہ ہنا
مظفر عازم واریاہ چھم نہ ونُن۔ اوترہ وۆتھس سلی پہن۔ غبار اوسم، مگر تتھ کیا کٔریوم تہۍ۔ ژٹۍ تو یہ اتۍنے۔ سلی پہن وۆتھس، کافی پیالا دبووم۔ فون رۆٹم اتھس کٮ۪تھ تہ […]
شاعر گژھہِ پیدہ یمس منز امین کامل تہ رفیق راز نہِ کھۅتہ زیادہ تخلیقی صلاحیژ آسن: رفیق راز
رفیق راز، نیب نیب: یوٚدوے ژٮہ ردیف ورٲے تہِ غزل ونۍ متۍ چھِتھ مگر چانۍ ردیف والۍ غزل کھتۍ علمن ۔ چانٮن غزلن پٮٹھ لٲج واریاہو شاعرو مشق کرنۍ ۔ اکھ بوٚڈ […]
تریہ غزل — نگہت صاحبہ
1 ژیہ چھے نارس اندر گلزار پھوٚلمت بہارس منز میہ پوشن رنگ ڈوٚلمت میہ کٔتۍ کٔتۍ ژیۍ پتھے آچھر محبت خبر کمۍ چھے دلس گِلہِ پوٹ ووٚلمت پرو در باغ وۅلہ لولچ […]
زہ نظمہ — دانا جوییا
1 سنڈے اخبار سنڈے اخبارس منز کیہہ تام وچھان وچھان پھیر میہ اچانک مقامی کھاندرن کن ورق تصویر پیٹھ پییم نہ نظرے یوٚت تام میہ چون ناو سۅرخی ین منز وچھ۔ یہ […]
زونہِ ہندِ ناوہ تریہ نظمہ – شہناز رشید
1 زونۍ پان پنن پرزناو زونۍ پریتھ شبہ چٲنس اتھ بۅن وسنس پیٹھ چھم جیرہ وۅتھان یُس کانہہ آنگن یۅسہ کانہہ دٲر تہ یُس دروازہ دواں چھے ناد دوراں دوراں سورے گہہ […]
تریہ غزل – فیاض دلبر
1 تیلہ ٲسۍ آساں سٲری شرۍ یتھ کوچس منز وۅنۍ چھہِ فقط لۅکچارکۍ کینہہ تصویر تہ بہ یارِ ونس منز چھِٹہ پونپر ژھانڈن والیا دارِ دمس پیٹھ پیاران چھی چھت گیر تہ […]
اسمانۍ غزل – مظفر عازم
جانانو ونۍ جٲنۍ غزل شرٛانیو وتھۍ اسمٲنۍ غزل وۅستس پۅستکہ سوریو سرٛیٚہہ سگ دیُتنس وجہِ وٲنۍ غزل دیوانو برۍ دیوانن انۍ تھوٚپ دِتھ انمٲنۍ غزل پھرستُک پھمب ییراں چھہ سۅخن تنۍ گنۍ […]
جوٚٹھ گوٚو پادشاہ (افسانہ) – ہردے کول بھارتی
ہردے کول بھارتی اکہِ دۅہہ آو دیس ہنگہ منگہ خیال زِ اسنس گوٚو واریاہ کال۔ دیس چھہ پانس اسُن خۅش کران، اوہ کنۍ گوس ہنا تشویش ہیو۔ ہنا کوٚرن سونچ تہ بنووُن […]


text:
1 ژیہ چھے نارس اندر گلزار پھوٚلمت بہارس منز میہ پوشن رنگ ڈوٚلمت میہ کٔتۍ کٔتۍ ژیۍ پتھے آچھر محبت خبر کمۍ چھے دلس گِلہِ پوٹ ووٚلمت پرو در باغ وۅلہ لولچ […]
زہ نظمہ — دانا جوییا
1 سنڈے اخبار سنڈے اخبارس منز کیہہ تام وچھان وچھان پھیر میہ اچانک مقامی کھاندرن کن ورق تصویر پیٹھ پییم نہ نظرے یوٚت تام میہ چون ناو سۅرخی ین منز وچھ۔ یہ […]
زونہِ ہندِ ناوہ تریہ نظمہ – شہناز رشید
1 زونۍ پان پنن پرزناو زونۍ پریتھ شبہ چٲنس اتھ بۅن وسنس پیٹھ چھم جیرہ وۅتھان یُس کانہہ آنگن یۅسہ کانہہ دٲر تہ یُس دروازہ دواں چھے ناد دوراں دوراں سورے گہہ […]
تریہ غزل – فیاض دلبر
1 تیلہ ٲسۍ آساں سٲری شرۍ یتھ کوچس منز وۅنۍ چھہِ فقط لۅکچارکۍ کینہہ تصویر تہ بہ یارِ ونس منز چھِٹہ پونپر ژھانڈن والیا دارِ دمس پیٹھ پیاران چھی چھت گیر تہ […]
اسمانۍ غزل – مظفر عازم
جانانو ونۍ جٲنۍ غزل شرٛانیو وتھۍ اسمٲنۍ غزل وۅستس پۅستکہ سوریو سرٛیٚہہ سگ دیُتنس وجہِ وٲنۍ غزل دیوانو برۍ دیوانن انۍ تھوٚپ دِتھ انمٲنۍ غزل پھرستُک پھمب ییراں چھہ سۅخن تنۍ گنۍ […]
جوٚٹھ گوٚو پادشاہ (افسانہ) – ہردے کول بھارتی
ہردے کول بھارتی اکہِ دۅہہ آو دیس ہنگہ منگہ خیال زِ اسنس گوٚو واریاہ کال۔ دیس چھہ پانس اسُن خۅش کران، اوہ کنۍ گوس ہنا تشویش ہیو۔ ہنا کوٚرن سونچ تہ بنووُن […]
فار ایور ان لو ود یو (افسانہ) – شفیع شوق
شفیع شوق تھاوتن تکونہ کِس ہیرۍ مس کونس پیٹھ ۔۔۔ آ۔ یہ بہن۔۔۔ چھہ سخ کٲکۍ، داہ ؤری چھِس گمتۍ مانکُن بٔنِتھ پیٹھہ کنہِ بہت۔ یڈ تہِ گٔیہ پوٚزے، پتھ چھہ حد […]
کہانی، افسانہ تہ کتھ
یتھ اسۍ اردو کاشرس منز افسانہ ونان چھہِ تتھ ہندی پاٹھۍ کہانی ونن چھہ دلچسپ تکیازِ اتھ منز چھہ افسانہ کس اکس اہم عنصرس کن اشارہ۔ یعنی افسانہ گژھہِ پزۍ پاٹھۍ اکہ […]


text:
اکھ لفظ چھہ مس (مست) یعنی مستی منز۔ امہ لفظک مول کیا چھہ؟ کانہہ تہِ پورمت لیوکھمت شخص ہیکہِ اندازہ کرتھ۔ مگر کاشرِ ڈکشنری منز چھہ امیک مول سنسکرت لفظ (مدھیہ) دنہ آمت۔ سۅرگواسۍ پروفیسر توشخانی سنز کام ٲس یہے۔ مس (مست) چھہ کاشرس منز اردو زبانی ہندۍ پاٹھۍ فارسی پیٹھہ آمت۔ ممکن چھہ یہ […]
محمد یوسف ٹینگن چھہ کلیات رسول میرس زیٹھہِ زیوٹھ پیش لفظ لیوکھمت، یتھ منز واریاہ ترت وننہ چھہِ آمتۍ۔ کینژن ہنز نشاندہی چھیہ میہ پتمین پوسٹن منز کرمژ۔ اکس جایہِ چھہ ونان زِ رسول میرن چھیہ کینہہ عجمی تہ فارسی ترکیبہ حافظ، فردوسی تہ نظامی سندۍ پاٹھۍ ورتاومژہ۔ تقریبا اکس صفحس پیٹھ چھہ یمن ترکیبن […]
نذیر آزاد چھہ پننہِ کتابہِ منز رسول میر سند اکھ شعر یتھہ پاٹھۍ دوان در جنگ کران کارِ خنجر دستِ رنگیں چانۍ ہم پنجہ دستاں چھی نہ رستم سام نگارو ٹینگ تہ شاد چھہِ غزلہ کس متنس منز “چھی” بدلہ “چھُے” دوان۔ نذیر آزادن کتہِ اۆن یہ “چھی”؟ یہ چھہ دراصل امۍ ٹینگ سندِ کلیات […]
کینژھا صحتہ چہ خرابی تہ کینژھا معاشی پریشانیو کنۍ چھس بہ وونۍ واریاہ کالہ پیٹھہ فیس بکس تہ روشۍ روشی وچھان، بلاگ تہ رود طاقچس پیٹھ، پرن لیکھن تہِ چھہ بند۔ نہ چھیہ اورچ خبر کانہہ، نہ یورچ۔ مگر اکھ سیٹھا خوش گوار خبر وٲژ زِ الطاف اندرابی صابنس نیرۍ پوش رسالس دراو تازہ شمارہ۔ […]
رسول میر سند اکھ شعر چھہ مارۍ بلبل ہزارہ چانۍ زیرو بمن بمن ونتہ رۆسلہِ زارہ پارہ یارہ یِتہ بمن بمن (کلیات رسول میر، ٹینگ اصل ہاکر) مارہ کرۍ بلبل ہزارہ چانۍ زیرو بمن بمن بوز رۆسلس زارہ پارہ یارہ یِتہ بمن بمن (کلیات رسول میر، شاد) یمن دۅن پاٹھن منز چھیہ اکھ فرق “مارۍ/مارہ […]


text:
وِکیٖپیٖڈیا:اِنتِظٲمؠ
اِنتِظٲمؠ (Administrator) چھِ صٲرِف یِمَن خاص حق چھُ دِنہٕ یوان تاکہٕ تم دِین اَنجام کینٛہہ اَہم کامہِ وِکیٖپیٖڈیاہَس پؠٹھ۔ یم کامہِ چھِ بَس اِنتِظٲمؠ ہکن اَنجام دیت مِثآل صَفہٕ حزف یا غآر حزف تہٕ محفوظ یا غآر محفوظ کرن۔
وِکیٖپیٖڈیاہَس پؠٹھ چھِ کُل 1 اِنتِظٲمؠ۔
اِنتِظٲمؠ چِھنہٕ وِکیٖمیٖڈیا تَنظیٖمہٕ ہنٛد مُلأزِم آسآن؛ تیم چِھ آسآن رَضاکار صٲرِف ییٖم وِکیٖپیٖڈیا بَرادری کہِ طَرفہٕ چِھ آسان بآضابتہٕ مُقرَر کرنہٕ آمتؠ۔
اِنتِظٲمؠ اِختِیار
اِنتِظٲمؠ چِھ وِکیٖپیٖڈیاہَس پؠٹھ وآریاہ کآمہٕ اَنجام دِوآن۔ کینٛہہ کآمہٕ چِھ صرف تیم اَنجام دیتھ ہیکان یِمَن مَنٛز بونہٕ کَنہٕ دِنہٕ آمژٕ کآمہٕ شآمِل چھےٚ:
- صفہٕ رٲچھؠ کرن:
- صفہٕ حزف کرن:
- رُکُن بلآک کرن:
شٲمِل اِنتِظٲمؠ
اِنتِظٲمؠن پزِ نہٕ تِمَن حالاتَن مَنٛز اِنتِظٲمؠ آواز اِستِعمال کرنؠ یِمَن مَنٛز تِم شٲمِل آسَن تِکیازِ اِنتِظٲمؠ ہیکَن نہٕ یِمَن حالاتَن مَنٛز غٲر جٲنِبدارنہٕ فٲصلہ نیتھ۔ یہِ چھُنہٕ تَتھ حالتَس مَنٛز لاگوو گَھان اَگر کَمؠ اِنتِظٲمؠ آسان موجود.
رُکُن حَق مُتعلِق دَرخاست
اِنتِظٲمؠ چھِ وِکیٖپیٖڈیا:اِنتِظٲمی خٲطرٕ دَرخاستہٕ صَفَس پؠٹھ چُننہٕ یوان۔ اَلبتہٕ عارضی اِنتِظٲمؠ چھِ وِکیٖپیٖڈیا:اِجازتَن خٲطرٕ دَرخاستہٕ/اِنتِظٲمؠ صفحسَ پؠٹھ مُقرر کرنہٕ یوآن۔ اَکھ رُکن ہؠکہٕ پآنَس یا بؠیِس صآرفَس اِنتِظٲمؠ بَننہٕ خٲطرٕ نامزَد کٕرتھ۔
بێیہِ وُچھِو
- وِکیٖپیٖڈیا:اِنٹَرفیس اِنتِظٲمؠ
- وِکیٖپیٖڈیا:اِجازتَن باپتَھ دَرخاستہٕ – اِجازتہٕ منٛگنہٕ باپتَھ صفہٕ
- وِکیٖپیٖڈیا:حِکمَتہِ عَملی تہٕ ہِدایَت – حِکمَتہِ عَملی تِہ ہِدایَتَن ہنٛد فِہرسَت
- Steward requests/Permissions مؠٹا وِکی پؠٹھ


text:
رُکُن کَتھ:Mx. Clarks
خٲر مَقدَم![اؠڈِٹ]
السلام عليكم تٖ پرنآم! Mx. Clarks . مےٚ وُچھ تُہُنٛد شِرکَت تہ چھُ یَژھن تُہؠ خٲر مَقدَم کرُن. مےٛ چھِ وومید زِ تُہؠ کریو ویکیپیڈیاہس پیٹھ اصل کٲم.
تُہؠ ہیکو مَدَد یمن جاین حٲصل کٕریتھ:
اگر تُہؠ چھِ کینٛہہ سوال، ٲسۍ چھِ اکھ مِلَن سار جاے ییٚتِؠتھ تُہؠ تَجرُبہٕ کار رُکُنن نِش مَدَر ہیکو حٲصل کٕریتھ:
تُہؠ ہیکو یمن جاین مَدَر کٕریتھ:
مہربٲنی کٔرِتھ تھٲیو یاد دَستخَط کَرُن بَحَژ صَفہن پیٹھ یٕمو (~~~~) سٲتۍ؛ پَزیَہ یہِ پٲنۍ پانے تٔمِس بَناوُن تُہُنٛد ناو تٖ سۄ تٲریٖخ.
اؠڑیٹیِنگ مُبارَک! اِفلاق (بَِحَژ صَفہٕ) ١٢:٣٦, ٣٠ اَکتوٗبَر ٢٠٢١ (UTC)


text:
میہ ہوۍ چھہِ واریاہ یمو سلہِ پیٹھے شعر وننۍ شروع کرۍ مگر کتابا وتابا چھٲوکھ نہ کینہہ۔ باقین ہند چھیم نہ پتاہ البتہ میانہِ امہ صورت حالکۍ چھہِ تریہ وجہ۔
ساروے کھوتہ بوٚڈ تہ عجیب وجہ اوس یہ زِ بہ اوسس اکس ناودار شاعر سند نیچو تہ ادبس منز پننہ ذاتی، خودمختار تہ سنجیدہ دلچسپی باوجود ٲس ادبی حلقن منز میانۍ زان تہ آوبھگت صرف تہ صرف مالۍ سندی حوالہ۔ اتھ صورت حالس منز پنن پان پروجیکٹ کرُن اوس میہ عجیبے باسان۔ امہ کنۍ روز میانۍ ادبی کارکردگی ذاتی سطحس پیٹھ تہ مخصوص دوستن ہندس دایرس تام لۅکٹس پیمانس پیٹھ محدود۔
دویم وجہ چھہ پننین لیکھنہ چین کوششن متعلق میون پنن غیر مطمین تہ غیر تشفی بخش رویہ۔ پننس کنہِ چیزس سیتۍ روز نہ میانۍ دلچسپی قایم تکیازِ یُس تہِ چیز لیوکھ، اکھ زہ پچھ گژھتھ کھوٚت نہ پانسے ٹارِ۔ یُس تنقیدی شعور شاعری پرنہ بدلہ ارود تہ انگریزی تنقید پرۍ پرۍ میہ پانس اندر ژیول، سہ رود ہمیشہ میانین تخلیقی صلاحیتن ٹھۅلہِ۔ بلاے اتھ زیادہ پرنس۔ پننین چیزن سیتۍ امہِ میانہِ جلدے راون واجنہِ دلچسپی کنۍ ہیوکس نہ بہ کانہہ چیز رژھرٲوتھ۔
تریم وجہ چھہ یہ زِ میانۍ زندگی چھیہ 1980 پیٹھے یتھ دمس تام اکس عجیب گردشس منز ۔قدم اکس جایہ ٹھہراونک چھہ نہ کانہہ موقعہ، میانۍ زندگی چھیہ واقعی ژلونین ژہین ہنز سوارۍ۔ اکہ لٹہِ کٔھستھ چھہ نہ وسنک کانہہ پاے۔اکاے صورت چھیہ باقی۔ سہ گوو دب۔ یمہ ساعتہ لگہِ پانے یمہ پتھر لاینہ۔ توہہ تہِ کرو تمہ ساعتہ خبر۔
پریتھ شاعرس چھہِ پننہ زندگی منز پنداہ، وُہ یا پنٕزہہ وری تم یوان یمن منز سہ پنن بہترین ادبی سرمایہ پتھ کن تراوان چھہ۔ حالانکہ اکثر شاعر چھہِ زندگی ہندین ٲخری دمن تام لیکھان مگر سہ چھہ صرف پتہ کرافٹ آسان۔ تتھ منز چھہ نہ سہ روح، سہ جود، سۅ تازگی آسان یۅس تہندِ بہترین وقتچ پہچان آسان چھیہ۔ شاعر چھہِ پننس شعری سفرس منز اکہِ وقتہ تتھ مقامس پیٹھ واتان ییتہ تم کنہِ تہِ خیالس، کنہ تہِ چیزس کرافٹ کہ مدتہ شعر چھہِ بنٲوتھ ہیکان۔ تہنزِ شاعری ہند جود تہ تازگی چھہِ وقتس سیتۍ سیتۍ راوان مگر کرافٹ چھہ تیتھ چیز اگر اکہ لٹہِ اتھس منز آو، یہ آو ہمیشہ خاطرہ۔
سانۍ واریاہ شاعر چھہ وۅنۍ صرف کرافٹ ورتاوان۔ ہمعصرن متعلق، ہمعصر بزرگن متعلق نہ، بلکہ یمن برونہہ کنہِ ونہِ واریاہ میدان آسہِ، تمن متعلق کانہہ فیصلہ صادر کرن چھہ مشکل مگر بہ ہیکہ فی الحال یہ ؤنتھ زِ سون ہردلعزیز شاعر رفیق راز تہِ چھہ وۅنۍ کرافٹے ورتاوان۔ یُس جود تہ تازگی تسنزِ شاعری منز 1980 پیٹھہ 1990 تام ٲس، سۅ چھیہ وۅنۍ کرافٹس تل سۅتیمژ۔
نادم سند جود اوس 1950 پیٹھہ 1965 تام، کامل آو راہی یس پتہ مگر امۍ سنزِ شاعری ہند جود رود 1960 پیٹھ 1979 تام جاری، راہی تہ فراق سنزبہترین شاعری آیہ 1970 پیٹھہ 1985 تام برونہہ کن، حالانکہ یم ٲسۍ واریاہ کالہ پیٹھہ شاعری کران۔ یہ دور چھہ کٲنسہ شاعر سنزِ زندگی منز ژیرۍ یوان۔ دنیا کس ادبس منز چھیہ یژھہ مثالہ موجود۔ کاشرس منز چھیہ قاضی غلام محمد سنز مثال، امۍ سنزِ شاعری ہند جود گوو ژیرۍ قایم تہ رود 1980 پیٹھہ 1990 تام، سیٹھا ژھوٹ دور۔
امہ رنگہ ییلہ بہ پانس کن نظر تراوان چھس تہ یہ اقرار کرن تہِ چھہ ضروری ز کینژن میہ ہوین تک بندن ہنزِ زندگی منز چھہ نہ یتھ کانہہ دور آسانے، لۅکٹس پیمانس پیٹھ تہِ نہ۔ مگر ادبک کاروان چھہ نہ پیٹھم کژتام شاعر برونہہ پکناوان، یم چھہ امہ کاروانچ شوب ضرور بنان، مگر کاروان بناون والۍ چھہِ میہ ہوۍ کٲتیا شاعر/تک بند آسان یم پننہِ حوصلہ تہ سرگرمی کنۍ کاروانس اکھ باضابطہ شکل دوان چھہِ۔ زندہ باد تم ساری ادیب یم کاروانس منز گردِ بزۍ گژھتھ پننۍ خولہ خط تام راوراوان چھہ!
بقول کامل:
گرد تنییہ تہ اوسس بہ پایمال ہیے


text:
منظور یوسف
(1)
اچھ لوسہ تہ آوُے نہ وُنستام ونس کیاہ
پیاران دۅہا ووت سپد شام ونس کیاہ
جنگ نامہ پٔرِن گاہ تہ گہے لولہ دلیلاہ
گاہ پریہ پرستانہ کرین رام ونس کیاہ
دامانہ جۆرن میون غمو سیتۍ دۅکھو سیتۍ
بے وایہ کٔرِن خواب تہِ نیلام ونس کیاہ
شہرک یہ ہوس اوس تمس مون نہ تمۍ کینہہ
ترٲون سۅ پننۍ پینڈ تہ پنن گام ونس کیاہ
قلمس نہ خطا کانہہ چھہ لیکھاں تی یہ پزر چھِی
لیوکھُن ہتا منظورہ ژہ چھکھ خام ونس کیاہ
(2)
ہے جوگہِ میہ ون جولہِ اندر کۆت ژہ بران خواب
ییتہ سینہ پھہان چاکھ دوان کتہِ چھہِ دران خواب
کٲژا یہ مژھج زون رٹان نالہ سیہ رات
اکثر چھہِ توے شام ڈٔلتھ لوکھ گران خواب
تس ٲس لیکھتھ از تہِ بُتھس پیٹھ سۅ عبارت
سٲری چھہِ پران پۆز چھہِ کٔمس فکرِ تران خواب
آبے چھہ سورے آبہ منزے دراو یہ آدم
شاید اوے سنگلاخ دلن آب کران خواب
آوارہ ہوا از تہِ نژان کوچہ گلیو منزۍ
ییتہ لولہ وچھس کالہ پگاہ کس نہ پھران خواب
افتاب یُتھے نۆن چھہ ہیوان اۆبرہ تلہ نیرُن
بیتاب عجب لوکھ تِتھُے نالہ جران خواب
مرۍ مرۍ چھہِ زنم بییہ تہِ لبان خواب امارکۍ
انسان مران ساسہ لٹین پۆز نہ مران خواب
کمہِ شوقہ سجاوان چھہ منظور اچھن منز
ییلہ ڈولہِ اندر کٲنسہِ نوان کیتۍ یران خواب
(3)
ہردہ واوچ چھیہ بۅے گلن تامتھ
ییتہ ازروُن چھہ در دلن تامتھ
قرنہ پھیُر بایہ میانہِ ییتہ گۆو کوت
وۅنۍ شہر ووت جنگلن تامتھ
اکھ نفر اکھ مکانہ اکھ بستی
ایل او سی وۅنۍ چھیہ بنگلن تامتھ
ماے محبت دپان چھہ گومت قید
شاہ ژھۅکیومت سمن بلن تامتھ
یا تہ اسمانہ پیٹھۍ ژہ پکناو آب
نیت بد نتہ چھیہ ڈۅنگلن تامتھ
ییتہ بسان أنۍ تہ اۆہ کران وچھنے
تاج پوشی چھیہ پاگلن تامتھ
حیرتن منز پیۆمت چھہ از منظور
شاپھ لۆگمت چھہ از کۅلن تامتھ
(4)
شینہ مانین چھہ دوان نار یہ کُس
وُچھ عجیبے چھہ کران کار یہ کُس
ہور تمۍ پان پنن گاش ژھنڈان
راتۍ راتس چھہ گندان زار یہ کُس
زارہ پارس تہِ کمی تھٲو نہ تمۍ
سنگ دلس وچھتہ انان عار یہ کُس
کۆت گژھو ونتہ ژۆپاسے چھیہ وُنل
بے خبر پاٹھۍ کران لار یہ کُس
اۆش تہِ سوریو کۅلن آب تہِ لوس
سانہِ بستی چھہ دوان نار یہ کُس
گامہ پتہ گامہ ژھبڈان رود سکان
کیاہ طمع چھُس تہ چھہ بیکار یہ کُس
(5)
یہ کُس چھہ گلۍ پننۍ رنگان خونہ سیتۍ
پنن نصیب چھے لیکھان خونہ سیتۍ
چھہ گُل ۂرتھ پیوان دزان چمن چمن
یہ کتھ سا چھکھ ژہ سگ دوان خونہ سیتۍ
میہ اوس بوزمت زِ خون چھے حرام
ژیہ کتھ سا تریش چھے ہمان خونہ سیتۍ
یہ موج وُنہِ وتن وچھان چھیہ آشہِ سان
ژہ کیازِ چھکھ یہ وتھ چھلان خونہ سیتۍ
میہ دیت نہ خون پۆز وۅں گۆو دِتُم سکان
ہمن مگر گژھان چھہ سران خونہ سیتۍ
اگر نہ زانہہ تُلتھ خنجر مگر یہ پۆز
حرف حرف ژہ چھکھ لیکھان خونہ سیتۍ
خدایہ کرتہ وۅنۍ رحم وۅں آے تنگ
ژیہ کونہ کانہہ اثر گژھان خونہ سیتۍ
(6)
وچھ کُورنِتھ زمانہ دان چھم دوا ژہ کر
رُم رُم میہ چھم عذاب سران تا دعا ژہ کر
ویژنتھ میہ حال دل تہِ وۆنم اۆش تہِ کوت ہور
اے سنگ دلا میہ کُن وۅں چھینی اکھ نگاہ ژہ کر
نارس اندر سہ وۅتھ تہ یہ کیاہ جاودان سپد
دۅہدش بہ چھُس دزان تہ یکسان روا ژہ کر
صحراو، رات، زیوٹھ سفر چھم کرُن میہ طے
یتھ مشکلس اندر بہ کُنے زۆن وفا ژہ کر
یوسف بہ چھس کنے تہ خریدار ساسہ بدۍ
منظورہ پانۍ پانہ پنن مۅل ادا ژہ کر
(7)
تمس کیاہ غم بہ زن راوس تہ راوس کیاہ
سہ پانس مس بہ ہے باوس تہ باوس کیاہ
یہ سورے جان و تن چھم تمۍ سندے احسان
وۅں پادن تل بہ سر تراوس تہ تراوس کیاہ
تمس سورے بنن گدرن اچھن تل میون
ژہ ونتم یاد ہے پاوس تہ پاوس کیاہ
سہ چھنہ زانہہ تھۆد تلاں ٹاری ملالس منز
بہ چھۅکھ سینکۍ اگر ہاوس تہ ہاوس کیاہ
تمس یُن از مگر چھم چھۆن ہلم کرہ کیاہ
دپان چھس برونٹھہ کنہِ تھاوس تہ تھاوس کیاہ
زمرے:شاعری


text:
راتھ سپز اچانک نہج رسالہ کس وٹس ایپ گروپس منز ترجمہ کاری ہنزِ ضرورژ متعلق اکھ کتھ باتھ، یتھ منز میہ پننۍ خیالات پیش کرنک موقعہ میول۔ میہ دۆپ بہ کرکھ یم خیالات ییتہ نس مختصرا محفوظ:
میانہ نظرِ منز چھہِ ترجمکۍ زہ مقصد۔ اکھ گۆو ہیچھنک مقصد۔ یعنی ترجمہ کرنہ سیتۍ چھہ ترجمہ نگارس فایدہ میلان۔ سہ چھہ نوین نوین خیالاتن، تصوراتن، موضوعاتن، طریق اظہارن انزۍ منزۍ گژھان تہ تم کاشرس منز پھرنک تہ دوبارہ بیان کرنک ہنر ہیچھان۔ یمہ ساتہ اسۍ کانہہ فن پارہ کنہ زبانۍ منز پران چھِن، اسۍ چھِن سہ اکس سطحس پیٹھ سمجھان مگر ییلہ اسۍ اتھ ترجمہ کران چھہِ اسۍ چھہِ تقریبا سہ فن پارہ تخلیق کرنہ چہ عملہِ برابر کامہِ منز شریک سپدان۔ یۆہے چھہ امیک تربیتی پہلو۔ میانہِ خیالہ چھیہ سانہِ خاطرہ ترجمہ نگاری ہنز ضرورت امی پہلو کہ لحاظہ۔
ترجمک بیاکھ مقصد چھہ بییہ زبانۍ ہند یا بییہ کُنہِ فن پارک تجریہ پننین پرن والین دستیاب تھاوُن۔ امچ چھیہ نہ امہ کنۍ زیادہ ضرورت تکیازِ یمو زبانو پیٹھہ اسۍ ترجمہ کرتھ ہیکو یا اسۍ کران چھہِ تم زبانہ چھہِ اسۍ مہارت سان زانان۔ اسۍ ہیکوکھ تم فن پارہ اردو پاٹھۍ یا انگریزۍ پاٹھۍ پننس اصلس منزے پرتھ، ترجمچ چھیہ نہ کانہہ ضرروت۔ یمن ہند ترجمہ چھہ کار فضول، خاص ییلہ اسۍ کاشرِ کہ کھوتہ زیادہ بہتر پاٹھۍ یمے زبانہ پران چھہِ۔ اگر کنہِ تژھہِ زبانۍ یا کُنہِ تتھس چیزس ترجمہ کرنہ ییہ یُس نہ عام کاشرس ادیبس یا پرن والین دستیاب آسہِ، سۅ چھیہ بدل کتھ۔
ترجمہ کار سندِ خاطرہ چھہ دویمہِ زبانۍ ہندِ ادبک متواتر مطالعہ ضروری، تیلی ہیکہِ سہ تم چیز لٔبتھ یم ترجمس لایق آسن۔ ترجمہ کار کرِ تیلی ترجمہ ییلہ تس کُنہِ چیزس سیتۍ کانہہ ہشر پیدہ گژھہِ، موضوع، فن، تصورات، طرز اظہار بیتر کہ لحاظہ۔ ہنگتہ منگہ کُنہِ چیزس تھپھ دنۍ تہ ترجمہ کرن چھہ فضول۔ ترجمو سیتۍ چھہ نہ کُنہِ زبانۍ برژر گژھان۔ برژرک تصورے چھہ غلط۔ اتھ چھہِ زے مقصد یم میہ پیٹھہ کنہِ بیان کرۍ۔۔
فن ورتاونک طریقہ ہیچھنہ کہ تصورہ کنۍ چھیہ اسہِ ساروے کھوتہ زیادہ افسانہ چہ ترجمہ کاری ہنز ضرورت۔ یا کنہ حدس تام تصوراتی تنقیدی مضمونن ہنز۔
اسے پسند کریں:
پسند کریں لوڈ کیا جا رہا ہے۔۔۔


text:
واکھ یا شروک چھہ ژورن مصرعن ہنز اکھ قدیم شعری ہیت یۅس نہ صرف سانہِ کشیرِ منز بلکہ واریاہن قومن مثلا ہندوستان، افغانستان، چین، ایران بیترِ ملکن منز ورتاونہ یوان ٲس۔
یہ چھیہ معیاری ادبی ہیت، یہ چھیہ نہ لکہ ادبچ ہیت۔ لکہ ادبچ ہیت چھیہ وژن۔ شیخ العالم چھہ ژۅن مصرعن ہنز یہ ہیت لل دیدِ مقابلہ سیٹھا پابندی سان ورتاوان۔ امس چھیہ تمام شروکین منز مصرعن ہنز اکھ گنڈتھ قافیہ ترتیب، یۅس اسۍ /اب ا ب/ سیتۍ پرکٹ کٔرتھ ہیکون۔ لل دیدِ ہندس واکھس منز چھیہ قافیہ بندی ہنز ترتیب بدلان۔ امہ رنگہ ییتہ لل واکھن منز تنوع میلان چھہ، شیخہ شروکین منز چھہ ہشر۔ مگر شیخ العالم چھہ قافیہ بندی بدلہ شروکۍ چہ ہیٔژ منز تنوعچ وتھ کڈان۔ سہ چھہ شروکہ کین عمومی طور گنڈتھ ژورن مصرعن منز اتی دۅن تہ اتی ژۅن مصرعن ہند ہریر کٔرتھ اتھ ترین تہ ژۅن شعرن تام واتناوان مگر قافیہ بندی منز چھہ نہ کانہہ تبدیلی انان۔ گۅڈنیک چھہ تریمس، دویم چھہ ژورمس، پانژم چھہ ستمس تہ شییم چھہ ٲٹھمس مصرعس سیتۍ برابر قافیہ بند۔
امین کامل چھہ نور نامس منز ونان "یہ چھہ ہاوان زِ حضرت شیخس تام چھیہ اتھ صنفس اندر تبدیلی سپزمژ۔” مگر یہ چھیہ نہ صنفچ کانہہ ارتقایی تبدیلی بلکہ اتھ ہیتس وسعت دنہ خاطرہ شیخ العالم سند پنن اکھ تجربہ۔ اگر یہ عام پاٹھۍ ہیتچ ارتقایی تبدیلی آسہِ ہے تیلہِ آسہِ ہے یہ شیخ العالمس سیتۍ سیتۍ تہندین ژاٹن ہندس ورتاوس منز۔ یا تس برونہہ تہِ، یُس نہ ثابت ہیکہِ گژھتھ۔
بیاکھ تجربہ یُس شیخ العالمس نش میلان چھہ، سہ چھہ لکہ شاعری ہنز ہیت وژن ورتاونک تجربہ۔ امین کامل چھہ یمن”مسلسل شروکۍ” ؤنتھ وژنکۍ "گۅڈنکۍ نمونہ” قرار دوان۔ مگر میہ چھہ باسان وژن آسہِ ہے امہ وقتہ تہِ لکہ ادبس منز رایج۔ شیخ العام چھہ اتھ پننہ ادبی شاعری منز ورتاونک تجربہ کران۔


text:
زون چھیہ از تہِ اوٚبرہ لنگیو تلۍ ژورِ ژلان
پھرٹہ ہژ، دم پھُٹ
راتک ہا ہا کار وچھتھ
زونہِ ڈبن منز
خوابن ہندۍ بازار گرم
واو چھہ ہکۍ نتہ بکۍ زن گومت
تہ اڈلیچ راتھ
سڑکن پیٹھ پھلہِ پھلہ چھکرنہ ہش آمژ
آدمۍ رختچ درینٹھاک وتہِ ، وتہِ برہ برہ
پھل ژندرا ہیو لخت جگر کس ماجہ نیووکھ
کۅچھ مورن کمۍ للہِ کٔر
کمۍ نند ہ تھپہِ نیونس
اسمانس پیٹھ اوٚبرہ نبس لوٚگ نار ژۅپارۍ
نارے نار یہ شبنمۍ شراوُن
گل دیدِ سٲری آنگن ویران
دارِ پٹین پیٹھ خالی آمہ تاوکۍ داغ
شرز زاگان برونٹھے زونہِ وہرٲوتھ ٲس
تہ زون
زون چھیہ از تہِ اوٚبرہ لنگیو تلۍ ژورِ ژلان
زمرے:شاعری


text:
حیات عامر حسینی، نیب
نیب:یمن دۅہن اسۍ علی گڈھ پران ٲسۍ ژہ اوسکھ منزۍ منزۍ اردو پاٹھۍ نظما وظما ونان۔ تمنے دۅہن چھپییہ چانۍ اکھ نظم امیزان کی بچیاں شب خونس منز تہِ ۔ تمہِ پتہ تہِ رودکھ ژہ شاعری کران مگر کاشرس کُن ینک کیا وجہ چھہ، نیب دوبارہ شایع گژھنہ علاوہ ؟ چانہِ شاعری ہند کیا چھہ آگُر؟
حیات عامر حسینی: میہ ووت واریاہ کال انگریزی تہ اردو س منز لیکھان مگر زہ ؤری برونہہ کوٚو میہ ہنگہ تہ منگہ کاشر لیکھن شروع۔ اتھ پتہ کنہِ کم عوامل چھہِ، میہ چھیہ نہ پانس پتاہ۔ البتہ ونہ بہ یہ زِ میٲنس لاشعورس تہ شعورس دۅشونی سطحن پیٹھ چھیہ اکھ ارتعاشی کیفیت۔ میانۍ علایم چھہِ عربہ کہ صحرا منزہ وۅتھان تہ باقین تہذیبن تہ کشیرِ ہندس تاریخس یُس شاہ ہمدان سندِ دورہ پیٹھہ شروع گژھان چھہ، منز پننۍ رابطہ ژھانڈان۔ میون مسلہ چھہ انسانہ سنز روحانی شناخت، یۅس تمام تہذیبی رابطن نظرِ منز تھٲوتھ معنی چھہ لبان۔ میانہِ وجودچ تہ فنچ سٲرے تلاش چھیہ رمز کاینات، فخر موجودات، وجہ تخلیق، ختم مرتبت حضرت محمد مصطفی صلی اللہ علیہ وسلم تہ تسندین اہل بیت طاہرینن ہنزن مارۍ منزن تخلیقی ژھاین تہ گراین ہنز تلاش تہ میانہِ خاطرہ چھہ سورے کاینات امۍ سے ذات مقدسس اندۍ اندۍ نژتھ معنی لبان۔ یہ چھہ رۅبہ سند محبوب ، شفیع المذہبین تہ رحمت للعالمین۔ تمام انسانی تہ روحانی تہ وجودی تہ تہذیبی کشمکش، تخلیق و تعمیرک مرکز تہِ چھہ سُے تہ یمن ہنز کہوٹ تہِ چھہ سُے۔ قومن ہند عروج تہ زوال، تہند شناخت، عظمت، غلامی، جبر، فن تہ علم یہ سورے چھس بہ سمجھان اتھۍ کہوچہ کھستھ معنی لبان تہ کشیر تہ کاشرۍ سندین تمام مسلن ہند معنی مطلب تہِ چھس بہ امۍ سے آغس سیتۍ رشتن ہنزِ روشنی منز وچھنچ کوشش کران۔ امہِ سیتۍ گژھہِ نہ میہ مذہبی شدت پسندی ہنز ہانژھ لگنۍ۔ بہ چھس یہ سمجھان زِ فنس منز گژھہِ مذہبیت آسنۍ تیلہ چھہ یہ زیادہ میوٹھ، رسیُل تہ سوٚن، معنی دار تہ تہدار بنان۔ ہاں یہ چھہ ضروری زِ مذہب تہ مذہبیت چھہِ زہ الگ تہ وکھرہ چیز تہ دۅشونۍ ہندۍ معنی تہ اثرات چھہِ بیوٚن بیوٚن۔
نیب: فنس متعلق کیا چھہ چون نظریہ؟
حیات عامر حسینی: فن کیا چھہ؟ یہ چھا داخلی حقیقتن، تمناہن یا نفسیاتی ترکیبن، تقاضن یا احساساتن تہ ضرورتن ہند اظہار؟ اتھ چھا انسانہ سندین مابعد الطبعی بنیاذن تہ قضاین سیتۍ کانہہ تعلق؟ یہ چھا تمۍ سنزن وجودی، مذہبی، سماجی یا تہذیبی یا ما بعد التہذیبی تہ لاشعوری حدن تہ جہژن تہ سنِرن ہند اظہار کِنہ یہ چھہ محض ہنر مندی، کاریگری یا ماہرانہ کوششن ہند نتیجہ یا ناو؟یمو دۅیو رویو منزہ یُس تہِ رویہ اختیار کرون، فنکۍ معنی تہ حد بدلن۔” اگر فن محض کاریگری تہ ہۅنر چھہ تیلہِ ہیکہِ اکھ شخص بہتر کاریگر، وۅستہ، چھان، رنگ ساز، دٔسل بٔنتھ مگر سہ ہیکہِ نہ خواب وچھن وول فن کار عیسی بٔنتھ یُس تاج محل بناوِ”۔ سہ ہیکہِ نظم گر بٔنتھ مگر شاعری ہیکہِ نہ کٔرتھ۔ بٔڈ شاعری چھیہ واریاہ بٔڈ کتھ، سہ ہیکہِ نہ معمولی شاعر تہِ بٔنتھ۔ امراالقیسن، شیکسپیرن، شیخ العالمن، لل دیدِ یا امہِ قبیلہ کیو فن کارو کتہِ اوس عروض تہ شاعری ہندۍ زاوۍ جار ہیچھمتۍ! سیلابس چھیہ نہ وتھ یوان ہاونہ۔ سہ چھہ پانے پننۍ وتھ کڈان یتھہ کنۍ سیلاب پانے بٹھۍ، کنہِ، کھشارہ، سیکھ، کلۍ کٹۍ پانس سیتۍ والان یا اورہ یور چھکراوان یا کُنہِ جایہ سنیر دوان تہ تھزر کھالان چھہ۔ یتھے کنن چھہ اکھ فطری فن کار سنز پننۍ اندرم تیہہ تسندین لفظن، رنگن، سازن، کنین پانے گران تہ تہنز شیرہ پٲر کران۔ فن کارس یہ ونن زِ کیازِ کٔرتھ شاعری یا ژیہ کیازِ لیوٚکھتھ افسانہ یا ناول یا ژیہ کیازِ کٔرتھ مصوری یا سنگ تراشی یا موسیقاری یا ژیہ اگر شاعری کٔرتھ تہ کیازِ بدلٲوتھ زبان، ژیہ کیا زِ لیوٚکھتھ فارسی یا اردو یا کاشر یا انگریزی۔ یہ چھہ اکھ مشکل، پیچیدہ، پریشان کن آسنس سیتۍ اکھ بے معنی سوال تہِ۔ فن کار سندۍ اندرم تقاضہ چھہِ تس پننہِ ورتاوکۍ طریقہ، وتہ تہ اتھ منز استعمال گژھن والۍ چیز ہاوان، شاعری کرنہ وزِ چھہ نہ سہ گۅڈنیتھ لغت یا لفظن ہندۍ ڈیر قطارن منز تھاوان بلکہ چھہِ یم تسندِ روح کہ سنِرہ منزہ ناگہ جوین ہندۍ پاٹھۍ ببکھ کران پانے کھسان تہ چھہِ لفظن ہنز سۅ تارکھ مال بناون یتھ اندری تصویرن ، احساسن، رازن تہ حقیقژن تہ اظہارن ہند اکھ کاینات پروہ چھہ آسان تراوان، گاہ تراوان یا وٲنجہِ دگہِ ہندۍ تہ لاوِ مورِ ہندِ نارکۍ پاٹھۍ سسراے کران۔فن (مثلا شاعری) چھہ ترسیل تہ اظہار۔ ترسیل تہ اظہارک تعلق چھہ نہ معروضن سیتۍ آسان یا معروضن تہ معروضن درمیان آسان بلکہ چھہ امیک تعلق تمن وجودن درمیان آسان یمن احساس، فکر تہ آزادی تہ عملہِ ہندۍ دۅلابہ ؤلتھ چھہِ آسان۔ اگر سٲرے کاینات اکھ زندہ تہ حرکی مظہر چھیہ، تیلہِ گژھہِ اتھ پتہ کنہِ اکھ ناقابل بیان سِری حقیقت آسنۍ، یۅس آفتابہ ز61ژن ہندۍ پاٹھۍ سارۍسے کایناتس روشن چھیہ کران، مگر تم زژہ چھیہ نہ آفتاب آسان۔ توے چھیہ گاشچ توجیہہ ممکن تہِ ناممکن تہِ۔ انسانۍ وجود چھہ اکھ سِر، گاش تہ پریتھ گاشس تہ سِرس چھیہ اکھ دگ آسان یتھ اسۍ اظہارچ دگ ونو۔ شاعر کیازِ چھہِ شاعری کران؟ شاید ہیکہِ نہ سہ اتھ کانہہ جواب دِتھ یُس مطمین کرِ۔ مابعدی یا وجودی قضایا ہیکوکھ بیان کٔرتھ مگر مابعدی یا وجودی دگ بیان کرنۍ چھیہ سیٹھا مشکل بجایہ خۅد چھہِ یم قضایا تہِ ٲخرس تحلیلہ کہ حدہ بیبر روزان۔فنچ فطرت چھیہ بے ساختگی، روانی تہ زاوۍجار تہ معنی۔ فن بوزۍ تون اکھ آتش فشان۔ یہ ییلہ پھٹان چھہ اتھ چھہ نہ کانہہ وتھ ہاوان، نہ چھہ اتھ کانہہ رکاوٹ ہیکان کٔرتھ۔ اتہ چھہ پنن زور آسان۔ آتش فشانس چھہ نہ کانسہِ ہنز کٔرنۍ شیران سنبالان۔ ہنر مندی گیہ وۅستہ سنز کٔرنۍ۔ کرنۍ چھیہ اکس مرحلس پیٹھ منجہ مژِ ربہِ برونہہ کُن پکناوان مگر اگر یہ نرم میژِ بجایہ ہۅچھمژ میژ یا سیکھ آسہِ، سہ کیا کرِ اتھ؟ توے چھُس بہ ونان زِ فنک ارتقا تہِ چھہ امہِ کہ داخلی زورک نتیجہ آسان۔ اگر آبس کانہہ زور آسہِ نہ، سہ ہیکہِ نہ زمینس چاک کٔرتھ ناگچ صورت اختیار کٔرتھ۔ اصل چھہ کُنہِ چیزچ پننۍ فطرت تہ امکانی صلاحیت۔ اگر صلاحیت معدوم آسہِ تیلہ، ہیکہِ نہ کانہہ چیز برونہہ کُن یِتھ۔
نیب: متوجہ کرنۍ واجینۍ نظم نگاری گے کاشرس منز شیٹھ تہ ستتھ کین دہلین دوران نظرِ۔ چانہِ اتھ نظم نگاری برونہہ کنہِ کۅس روایت چھیہ؟ کاشرِ نظم نگاری متعلق کیا خیال چھہ چون؟
حیات عامر حسینی: بہ ونہ تۅہہِ زِ میہ یۅس روایت پتہ کنہِ چھیہ تتھ منز چھہِ نہ دور تام کُنہِ جایہ شاعر یا شاعری نظرِ گژھان۔ میون جد حضرت خواجہ داوود آخوند ختلانی اوس اکھ عالم، حافظ قرآن، مبلغ تہ ولی۔ سہ اوس تتھۍ دورس منز بنڈہ پور ووتمت ییلہ وسط ایشیا پیٹھہ اسلام کہ تبلیغہ خاطرہ انفرادی یا جماعژن ہندس صورتس منز مبلغ یور آے۔میانہِ شاعری منز یُس یادہ ووٚتُر چھہ سہ چھہ مختلف کۅلن ہندِ رلنک تہ مختلف آگرن ہندس اکس مرکزی آگرس سیتۍ رٔلتھ برونہہ کُن یوان۔ میانہِ شاعری منز یم علامژ تہ استعارہ تہ لفظ برونہہ کُن چھہِ یوان تم چھہِ نہ کُنہِ زبردستی ہند نتیجہ بلکہ چھہِ پانے برونہہ کُن یوان۔ میٲنس لاشعورس منز چھہ نہ کُنہِ تہِ جایہ شرک تہ تمکۍ اعلام برونہہ کُن یوان۔ اگرے میہ کُنہِ ساتہ کانہہ کوشش کٔر تہِ سۅ گیہ ناکام۔ میٲنس ذہنس پیٹھ تہ میانہِ وجود چہ گہرایی منز چھہِ خبر کتیتھ صحرا، نخلستان، گُرۍ، اونٹ، پہاڑ، طوفان، تلوارہ، نیزہ، تیرکمان، قافہ چہ پرۍیہ، فارسکۍ مرغزار، کۅلہ تہ ناگ ژورِ بہت۔ ابراہیمی کاروان یمۍ مختلف شکلن منز تاریخکۍ پڑاو وُچھ چھہ کُنہِ نتہ کُنہِ صورژ منز برونہہ کُن یوان۔ بدر و احد، حنین، کربلا، جبل الطارق، اسپین، بخارا و سمر قند، ڈھابیل، تہ شاہ ہمدانہ سند کشیرِ تشریف انُن تہ پتہ مغل دور ، پتہ میانہِ وطنچ زیٹھ غلامی تہ لاچاری تہ امی منزہ نیبر نیرنچ کشمکش۔ کاشرِ زبانۍ منز چھیہ نہ اسہِ تژھ کانہہ روایت مگر سانیو ماجو تہ بینیو چھہ امی المیہک، دادیک تہ گرزنگ اظہار پننین رٔہۍ بٲتن تہ کھاندر بٲتن منز کوٚرمت۔ امیک بیاکھ صورت اظہار چھہ کاشرۍ محاورہ یتھ منز خوف و دہشت تہ بے بسی ہندس اظہارس سیتۍ ظلمس تہ جبرس خلاف نفرتک اکھ عالم حیرت بٔستھ چھہ۔ زبانۍ ہند یہ ورتاو چھہ زیادہ اسلام آباد (مراز) کس علاقس منز درینٹھۍ گژھان تہ حقیقت چھیہ یی زِ کشیرِ ہندۍ بڈۍ ذہن تہ تہذیبی صورژ چھیہ اتھۍ علاقس منز درینٹھۍ گژھان۔ ویتھ چھیہ اسلام آباد پیٹھے وۅرہ مل واتان، حضرت سمنانی سند قافلہ جان فضا، مارۍ مندس نندہ ریشۍ (یُس سون حضرت علمدار چھہ) سند میوٹھ آلو تہ سادہ کھیوٚن تہ تسنز محاوراتی زبان یمۍ کاشرِ قرآنچ صورت اختیار کٔر چھیہ امہِ علاقچ عظمت تہ جدید دورس منز طنز کس صورتس منز راونک احساس تہِ چھہ اتہِ کہ سے امین کاملنہ شاعری منز۔ بہ ونہ یہ کتھ زِ راونک تہ المیک احساس چھہ نہ کاشرِ شاعری منز بلکہ چھہ کاشرس محاورس تہ لوکہ بٲتن منز۔ وجہ چھہ تاریخی۔
یہ حقیقت گژھہِ نہ مشراونۍ زِ حاکم یا غالب قومن یا فردن ہند رویہ چھہ ہمیشہ آسان زِ تم چھہِ مختلف حربو تہ طریقو سیتۍ غلام یا مغلوب قومن یا فردن ہند تشخص مٹاونہ خاطرہ تہنز نفسیات دبراوان، مجروح کران، تہ اتھ بدلاونچ کوشش کران۔ اگر تہنز یہ کوشش کامیاب گیہ تیلہ چھہ پس پا قوم یا فرد اکھ بمہ سنۍ بنان یس نہ پنن سوچ، احساس، وجود تہ شناخت آسان چھیہ۔دۅشونۍ طبقن چھیہ پننۍ نفسیات تہ دۅشوے چھہِ امی اندازہ دنیا ورتاوان۔ یہے نفسیات چھیہ یہندس سماجس، سیاستس، انفرادی طور طریقن تہ مذہبس تژھ تشریح کران یا کرناوان زِ خداہے چھہ حافظ۔ توے وچھیو تۅہۍ زِمغلوب قومن ہنز شاعری تہ فن چھہِ پریژھن، حد درجہ گریامتس تہ حقیقتہ نش دور سِری نظامس منز پناہ نوان تہ چھہِ بمہ سنہِ ہندۍ پاٹھۍ پنن پان وٹان تہ ژوٚمراوان۔ زندہ قومن ہند سوچ، فکر، احساس، سیاست، سماجی نظام تہ فن تہ مذہب تہِ چھہِ زندہ تہ حرکی آسان۔ وۅں گوٚو یہ زندہ قوم کمہِ عقیدک مانن وول چھہ۔ سہ چھہ تسندس روحانی تہ سماجی یا سارۍ سے سماجی تہ تہذیبی نظامس قدرن ہند لباس لاگان۔اگر یہ توحیدک مانن وول اوس تیلہِ آسہِ امۍ سنزن قدرن ہند رۅخ فلاحی، قانونی، انسانی تہ زندگی کلہم مژھیل بناونک تہ اگر یہ مشرکانہ اوس تیلہ آسن امۍ سنزہ قدرہ مفاداتن ماتحت۔ یم ساری معاملات چھہِ نفسیات طے کران۔ تۅہہِ گژھہِ یہ یاد آسُن زِ کاشرین ہنز نفسیات بدلاونہ تہ لتہ مۅنجہ کرنہ خاطرہ کرۍ مغل، سکھ، پٹھان تہ ڈوگرہ سامراجن تم حربہ استعمال زِ بوزۍ تھے چھہِ تیرِ کنڈۍ پھٹان۔ حد چھہ یہ تمے ٲسۍ یہ طے کران زِ اسۍ کم کار کرو، کیا کھین کھیمو، تہ کیا لباس لاگو۔ گرس منز شراکہ پچ تھاونس تہِ اوس نہ اجازت۔ گاڈہ مارنہِ اوس جرم۔ تہ اسۍ واتنٲوکھ بے عزتی ہندس تتھ ستھرس پیٹھ یمیک اسہِ کانہہ احساس چھہ نہ۔ تۅہہ چھا یہ پتاہ زِ عام کاشرس مردس تہ زنہِ اوس نہ یزارہ لاگنس اجازتھے۔ گامس یا قصبس یا علاقس منز ٲسۍ زیلدار، برہمن تہ ملہ اکھ زہ یزارہ عام لوکن ہندِ خاطرہ تھاوان۔ کھاندرہ وزِ اوس مہرازس تہ مہرنہِ یۅہے یزارہ لاگن آسان۔ اگر ہے کانہہ ماجہ ہند گوٚبر ہمت کرِ ہے یزارہ سونچ تس اوس زندے یوان مسلہ والنہ۔ یہ ٲس انفرادی تہ قومی بے عزتی تہ ذلتچ انتہا۔یمیک اظہار ونہِ تہِ اسۍ لاشعوری طور چھہِ کران۔ دنیاہس منز چھہ نہ کانہہ قوم یہندۍ بٔڈہ یزار نکھس لٔدتھ گژھن بُتھ چھلنہِ یا مسجدِ یا دِن اتھ شاند۔ سانین بڈین تہ بجن ہند زیوٹھ پھیرن لاگُن تہِ چھہ امی نفسیاتی بیمارِ ہند اظہار یۅس تمن پشراونہ آمژ ٲس۔ اتھ پتہ کنہِ کم طبقہ ٲسۍ جارح تہ جابر قومن سیتۍ تتھ پیٹھ کرہ بہ بییہ کُنہِ ساتہ کتھ۔ البتہ یہ ونہ زِ یہ چھہ سہ الم ناک داستان یُس سوچن والین زندہ روحن وانجہِ چھہ دگ تُلان تہ گگ کران۔ یمن حالاتن منز ہیوٚک نہ اسہِ کانہہ فلسفیانہ، علمیاتی، سماجی، سیاسی، تہذیبی، فکری، فنی تہ مذہبی نظام پیدہ کٔرتھ۔ البتہ کٔر منفی محاورن منز پنن دود ژورِ تھاونچ تہ اکھ اکس باونچ کوشش۔ تہ اتھ منز چھہ سانین ماجین کورین ہند اہم کردار۔ غلامی ہندِ امہِ زہرک تہ قومی تہ انفرادی تباہی ہند احساس اوس فقط اکس کاشرس سہ گوٚو علامہ محمد اقبال تہ امۍ دتۍ امکۍ ویداکھ۔
نیب: چانۍ شاعری ہیکہِ یہ سوال تُلتھ زِ شاعری منز کیا اہمیت چھیہ نظریس۔ چون کیا خیال چھہ؟
حیات عامر حسینی: پتھ کالچ شاعری چھیہ محض لولہ ویداکھ یا عشقچ تہ تصوفچ داستان طرازی۔ حبہ خوتونہِ ہنزِ شاعری منز چھہ نہ یوسف شاہُن گرفتار گژھن، جلاوطنی تہ راوُن قومی المیہ بٔنتھ ہیکان۔ یہ چھیہ محض اکس زنہِ ہند ذاتی تعلق تہ تمہِ چہ مختلف جہژ یم ٹاکارہ چھیہ گژھان۔ جدید دورس منز تہِ چھہ نہ عبدالاحد آزاد تہ مہجورس ہوۍ بڈۍ شاعر تہِ اتھ المیہ ہس کُن اشارہ کران۔ رساجاودانی، غلام رسول نازکی، رحمان راہی، دیناناتھ نادم، حامدی کاشمیری بیترِ سنزِ شاعری ہندۍ چھہِ پننۍ رنگ، مگر انفرادی تہ قومی شناخت تہ کاشرِ تاریخک معنوی ژھریر چھہ نہ کُنہِ تہِ حیثیتہ یہنزِ شاعری منز تہِ درینٹھۍ گژھان۔ یہندۍ زہ ہمعصر شاعر چھہِ البتہ اتھ احساسس برونہہ کُن انان۔ محمد امین کامل تہ مشتاق کاشمیری۔ امین کامل چھہ بوٚڈ شاعر تہ تمۍ کوٚر یہ احساس طنز کس صورتس منز برونہہ کُن اننچ کوشش۔ مشتاق چھہ اکھ نطریاتی شاعر مگر بوٚڈ چھہ نہ۔ تسنز ہ نظمہ چھیہ نہ فنی صورت لٔبتھ ہیکان یمیک نتیجہ یہ چھہ زِ سہ چھہ پیغام بر بنان مگر تھدس ادبہ کس صورتس منز چھہ نہ ہیکان پننۍ کتھ ورتٲوتھ یُتھ زن تسند احساس تہ دود آفاقی تہ معنوی اظہار لبہِ ہے۔ یوٚتامت نظریاتی شاعری ہند تعلق چھہ۔ نظریہ چھہ نہ فنس کمزور بناوان بلکہ چھہ یہ اتھ مختلف رنگ تہ سنیر ہیکان دِتھ مگر شرط چھہ یہ زِ فن پارس منز گژھہِ پیغام علامت تہ استعارہ بنُن نہ کہ کریکہ ناد تہ تقریر۔ اردو شاعری منز گوٚو یہ گٲیلہ فیض ہوس بٔڈس شاعرس، یسنزہ واریاہ نظمہ فن پارہ بننہ بجایہ موٚزورہ سند کریکہ ناد بنیایہ۔ ییلہ دود، مصیبت تہ پریشانی وجودی کربچ صورت اختیار کٔرتھ ادب پارہ کس روحس منز وسہِ تہ وجودس سٕسراے پیدہ کٔرتھ لفظن، رنگن، شکلن، استعارن تہ علامژن ہنز رنبہ ونۍ تارکھ مال بناوِ تیلہ چھہ یہ روح لطیف بٔنتھ ادب پارس وسوار کران۔انسانی زندگی چھہ نہ اکہِ یا بییہ کہ نظریہ تہ نظامہ ورٲے چارہ۔ انسان چھہ نہ گُپُن۔ امس چھہِ پننۍ روحانی، جسمانی، نفسیاتی تہ وجودی تقاضہ یم امس سوچنہ خاطرہ ، عملہِ خاطرہ تہ نوۍ جہان تعمیر کرنہ خاطرہ مجبور چھہِ کران۔ یہ چھہ امۍ سند بجر نہ کہ ژھریر۔ مگر یہ نظام گژھہِ اکھ زیریں لہر بٔنتھ شاعری ہندس سازس منز رقص کرُن، نہ کہ کمچہ بٔنتھ اتھ ماز وُٹھن۔ مثلا ییلہ روحانیت ملہ گی بنہِ یا بتہ ترامین منز شرپہِ تیلہِ چھیہ سۅ روحانیت انسانہ سندِ خاطرہ شراپ بنان۔ مگر اگر یہ محبت، اعلی قدرہ تہ روحانی بنیاذن تلاش کران انسانس پننس تہ کاینات کس حقیقتس نزدیک انہِ، تیلہ چھہ یہ خدایہ سندس صفت تخلیقس، ربوبیتس تہ محبتس پانس منز شرپرتھ سہ زمزمۍ ساز بنان یُس تخلیقس رنزہ ناوان تہ نوۍ معنی عطا کران چھہ۔ دنیاہکۍ کٲتیا بٔڈۍ فنکار چھہِ نظریاتی فنکار ٲسۍ متۍ۔ مگر تمو دیت نہ پننس نظریس فنس پیٹھ حاوی گژھنہ تکیازِ فن چھہ اکھ آزادانہ تخلیقی عمل تہ یہ چھہ واریاہ چیز پانس اندر شرپراوان، مگر اگر یم چیز اتھ شولہ ونہِ کۅلہِ کھین تیلہ چھہ نہ یہ فن روزان۔ یہ ہیکہِ نظم گری ٲستھ شاعری نہ ۔ سوال چھہ نہ یہ زِ شاعری منز چھا پیغام کِنہ نہ، سوال چھہ یہ زِ یہ چھا شاعری۔ شیلے تہِ چھہ انقلابچ کتھ ونان تہ روسی تہ دنیا ہکۍ باقی کمیونسٹ شاعر تہِ۔ مگر شیلے سنز نظم چھیہ انقلابک استعارہ بنان، انقلابک کریکہ ناد نہ۔اوڈ ٹو دا ویسٹ ونڈچھہ انسانہ سندِ کربک تہ آزادانہ تخلیقی عملک اظہار حالانکہ اتھ منز چھہ اکھ پیغام۔ علامہ اقبال چھہ پنن سورے فلسفہ شاعری منز ونان، مگر ییلہ فنی جہژہ پننس مٔدرِس سازس سیتۍ رقص چھیہ کران تیلہ چھیہ نہ سۅ محض پیغامی شاعری بنان۔ بال جبریل تہ ارمغان حجاز، جاوند نامہ تہ زبور عجم چہ نظمہ چھیہ امیک ثبوت۔ مگر ییلہ پیغام لفظن ہند جامہ ژٔٹتھ تہ علامت تہ استعارہ، ساز تہ رقص تہ تصویر بننہ بجایہ وعظ چھہ بنان سہ چھہ ضرب کلیم چہ نظم گری ہنز صورت اختیار کران۔یہ چھ واریاہ مزہ دار مگر ورہ ہوٚل مسلہ، بہ کرہ اتھ پیٹھ بییہ کُنہِ ساتہ کتھ۔
نیب: پننہِ شاعری ہندین تمن چیزن پیٹھ ما ونکھ ژہ کینہہ یم چانہِ خیالہ کاشرِ شاعری ہندِ تعلقہ توجہس لایق چھہِ؟
حیات عامر حسینی: بہ کیا ونہ پننہِ شاعری متعلق۔ بہتر گیاو زِ نقاد تہ کاشر شاعری پرن والۍ کرہن اتھ پیٹھ پانہ کتھ۔ البتہ ابتداہس تہ سارنی جوابن منز چھہ میہ واریاہن کتھن کُن اشارہ دیتمت یم زن میانس انفرادی تہ اجتماعی لاشعورس، مذہبی، تاریخی، فلسفیانہ، فنی، سیاسی تہ تہذیبی نکتہ نظرس کُن اشارہ چھہ کران۔
زمرے:انٹرویو


text:
نِظامِ ہَضٕم
نِظامِ ہضم (اَنٛگریٖزی: Digestive system) چھِ تَتھ تانَن ۂنٛدِس نِظامَس وَنہٕ یِوان یُس کھؠن ہضٕم کَرنٕچ کٲم چھُ اَنجام دِوان۔ اَتھ تانَن ۂنٛدِس نِظامَس مَنٛز چھِ واریاہ تان شٲمِل یِمَن مَنٛز سٲری ہَضٕم نٲلؠ یَتھ مَنٛز ٲس، بَتہٕ نٲلؠ، میادٕ، لۄکٕٹ أندرَم، بٔد أندرَم تہِ بیٚیہِ باقی مَدَتھ دِنہٕ وٲلؠ تان (کرٛیٚہنہٕ ماز، لَبلَبہٕ، زؠو، تِلہٕ پیوٚت) یِوان چھِ۔ یہِ نِظام چھُ کھؠنَس کیمیٲیی تہٕ باقی طٔریٖقو سٟتؠ لۄکٹین حِصَن مَنٛز تَخصیٖم تاکہِ تِم یِیَن آسٲنی سان أندرَمَن مَنٛز جزب کَرنہٕ.


text:
(میہ دۆپ کٲنسہِ ما یِن یم کمینٹ بکار، ییتین تھاوو محفوظ کٔرتھ۔
فارسی شعر
(بشیر بڈگامی صابس کُن): توہہِ کیازِ اتھ پیٹھ شک زِ رسول میر اوس نہ فارسی پاٹھی شعر ونان۔ بوزِو
کشیدی قوس ابرو، تیر مژگان بهر قتلم
نشستی در کمین اے ترک کماندار امشب
یہ چھہ بہترین شعر۔ نذیر آزادس آے تمۍ پھیر سون ظن رسول میر سندس لفظن ہندس انتخابس کُن یتھ شاذے کانہہ توجہ اوس دوان، راہی صابن چھہ رسول میرنین یمن شعرن "ہچوۍ گُڈنہِ تھیکناوُن” وۆنمت، باقین ہنز کتھ تھاوۍ تو الگے۔ تُرک کماندار گۆو اے کماندار معشوقہ، (خبر لوکھ ما سوچن یہ تُرک (ترکی) کیا اتہِ نس کران)۔ کانہہ ما ونہِ امشب چھہ صرف ردیف چہ مجبوری کنۍ۔ کمین تہ امشب چھہِ (ابرو تہ مژگان کِس کریہنیارس سیتۍ تہِ) اکھ اکۍ سند معنی مکمل کران۔ یہ بوزتو شب خون۔ امشب چھہ اتھ اکھ واقعاتی تجربہ بناوان، بییہ یتھ کتھہِ کُن تہِ اشارہ زِ ازۍ کہ شبہ اوس کیاہ تام سپیشل سپدن وول (شاید وعدک شب) مگر وچھ امی شبہ کۆرتھ میون قتل۔ ژکہِ چھُے ژیہ میون قتل مراد، مگر وچھ کیُتھ کمینہ چھکھ یم ابرو تہ مژگان بنٲوتھ میہ پھساونہ خاطرہ۔ یہ دپی زِ تہِ پتۍ کنۍ چھکھ حملہ کران (کمین اوس اکھ قوم یُس ژورِ پاٹھۍ حملہ اوس کران، ایمبش) یہ شعر چھہ اکھ بوڈ تہ سرون مضمون ہیتھ۔ بڈۍ بڈۍ شاعر چھہِ یاد پیوان۔
رسول میرنین شعرن منز چھہِ واریاہ فارسی لفظ یم تمن ہندین قدیم معنی ین منز ورتاونہ آمتۍ چھہِ، تُرک تہِ چھہ یموے لفظو منزہ اکھ یُس مجازس منز معشوق سندِ خاطرہ ورتاونہ اوس یوان۔ یہ چھہ ہاوان امۍ سند فارسی شعرک مطالعہ چھہ وسیع تہ وقیع اوسمت۔
________
ریختہ
جب آیا تو نے گھبرایا ہمارا من الا جانو
دیا دل تو پرائی نال رلائی تن الا جانو
نذیر آزادن چھیہ یمن شعرن پیٹھ کتھ کرمژ، مگر تمۍ چھیہ اتھ سلسلس منز اکھ غلطی کرمژ۔ تمۍ چھیہ یمن شعرن منز اردو زبانۍ ہنز آمد وچھمژ۔ دراصل اوس یہ اکھ فیشن یمیک ابتدا امیر خسرون کۆر۔ رفیق رازن چھہ کتہِ تام اتھ یمن شاعرن ہنز غیر سنجیدگی وۆنمت، حالانکہ تژھ کتھ چھیہ نہ، امیر خسرو اوس نہ غیر سنجیدہ شاعر، نہ اوس محمود گامی تہ نہ رسول میر۔ رسول میرن یم شعر چھہِ دراصل پنجابۍ (پنجابۍ اردو تہِ ہیکیوس ؤنتھ) یتھ یم واقف ٲسۍ۔ بشیر بڈگامی صاب، یُس شعر توہہِ نقل کۆروہ، تتھ پیٹھ چھیہ نذیر آزادن کتھ کرمژ۔ آزاد چھہ دۅیو لفظو پریشان کۆرمت۔ "نے” تہ "رلایی”۔ نوٹس منز چھُن لیۆکھمت زِ "نے” گژھہِ نہ آسن بلکہ گژھہِ آسن "نہ” یعنی جب تو نہ آیا۔ صحیح معنی یس چھہ ووتمت۔ رلایی لفظس متعلق چھُن وۆنمت زِ رسول میرن چھہ رلاون لفظ اردو گرامرہ حسابہ گۆنڈمت۔ انۍ نس برابری۔ حقیقت چھیہ یہ زِ یم دۅشوے لفظ چھہِ پنجابۍ لفظ۔ اگر ونہِ تہِ کانہہ لاہور گژھہِ سہ بوزِ یم لفظ یتھے پاٹھۍ۔ نہیں چھہ پنجابۍ تلفظ مطابق "نے” بولان، نستہ کنۍ۔ واریاہن اردو شاعرن مثلا جون ایلیا سندس کلامس منز تہِ وچھو تۆہۍ امیک ورتاو "نئیں”۔ پرٲنس اردوس منز تہِ اوس اتھ یۆہے تلفظ۔ ارود اوس نہ کشیر منز ورتاوس لہذا آسہِ مسودہ لیکھن والیو اتھ فارسی مطابق "نے” لیۆکھمت۔ یہ گژھہِ نہ اردوک "نے” بلکہ پنجابی "نے” پرُن۔ یتھے پاٹھی چھہ "رلائی” ਰਲਾਈਂ پنجابۍ لفظ یمیک مطلب مِکس کرُن چھہ یعنی ملایی۔ رسول میر سندۍ یم اکثر شعر چھہِ پنجابۍ تہ کاشر، نہ کہ اردو تہ کاشر۔ اردوک لول گۆو پوزے نذیر آزاد مگر تمہِ سیتۍ ما انو اسۍ اصلس ٹوٹ!!
پس نوشت: یہ "نے” ہیکہِ اردو، پنجابۍ بدلہ کاشر "نے” تہِ ٲستھ۔
"الا جانو” فقرس پیٹھ تہِ چھیہ نذیر آزادن کتھ کرمژ مگر اتہ تہِ چھین غلطی رژھا کرمژ۔ یہ چھہ نہ امۍ سے خطا بلکہ سارنے میہ سان، سٲری چھہِ اتھ یی پران۔ مگر اکہ منٹہ خاطرہ مانی تو کشیر منز چھہ نہ اردو آمت، صرف چھہ کاشر تہ فارسی "جانو” لیکھمتس لفظس کیا پرو؟ jano کِنہJanu (janooo) یہ لفظ تہِ چھہ دراصل پنجابۍ لفظ جانوٗ**یعنی میری جان، ٹاٹھنیار، میانہ زوا، جانانا۔ میانہ خیالہ چھہ نہ یہ کاشر "میانہِ جانو”، یہ چھہ نہ لفظ جانو بلکہ لفظ جانوٗ۔ کاشری پاٹھی ونو نہ جانو بلکہ ونو جانانو، جانو چھہ زیادہ تر پننس پانس کُن ونان۔ بہرحال، اتھ پیٹھ ہیکہِ اختلاف ٲستھ۔ میہ چھہ پورہ یقین یہ چھہ پنجابۍ جانوٗ۔ **ਜਾਣੂ
نذیر آزادن چھہ یہ شعر میہ باسان شاید غلط سمجھمت یتھہ پاٹھی سٲری اتھ غلط پاٹھۍ پران چھہِ، بہ تہ اوسس۔ نذیر آزاد چھہ لیکھان "یعنی اگر ووپرینہ دل دیتتھ، سو رلایی تنہ سیتی تن۔ یہ چھہ اندیشہ تہ تہ ممانعت تہ۔” میہ باسان رسول میر چھہ نہ ونان امس زِ ووپرس دیتتھ دل، اگر تژھ کتھ آسہے تیلہ کیا شکایت ٲس۔ سہ چھہ شاید ونان ژیہ دیتتھ میہ دل یا میہ دیت ژیہ دل، مگر تن درایکھ ووپرس سیتی رلاونہ۔ دیا دل، تو پراے ساتھ رلایی تن الا جانو
پتھ رود "الا” اتھ پیٹھ چھہ نذیر آزادن جان بحث کۆرمت تہ جان نتیجہ برونہہ کُن انۍ متۍ۔ اتھ متعلق چھہ میہ یُتے ونن زِ یہ چھہ فارسی لفظ "الا” یتھ پرٲنس فارسی یس منز "ھلا” تہِ ونان تہ لیکھان ٲسۍ۔ تتی پیٹھہ چھہ کاشر "ہلا” آمت۔ اسۍ چھہِ ونان ہلا، ہلا گژھ، بیترِ۔ الا تہِ چھہ اسۍ ونان۔
یہ چھہ پزۍ پاٹھۍ نداییہ (تنیہہ تہِ) بقول نذیر آزاد۔ فارسی یس منز چھہ یہ خالص الا ورتاونہ آمت، الا ای تہِ، الا یا تہِ، الا تا تہِ، الا گر تہِ۔
الا ای ترک آتش روی ساقی
به آب باده عقل از من فروشوی
سعدی
یمو تمام کتھو علاوہ چھیہ یہ کتھ زِ اتھ شعرس منز چھہ میہ باسان مسودہ لیکھن والین گڑبڑ گۆمت۔ چونکہ اتھ منز چھیہ مختلف زبانہ ورتاونہ آمژہ، اتھ ما آسہِ لوکن یاد تھاونس، لیکھنس منز گڑبڑ گۆمت۔ اڈۍ چھہِ اتھ شعرس منز ساتھ بدلہ نال لیکھان تہ ونان، یُس میانہِ خیالہ زیادہ قرین قیاس چھہ۔ بشیر بڈگامی صاب، توہہ چھہ پرائے بدلہ پرائی لیوکھمت۔ ٹینگ سندس کلیاتس منز چھہ ہمارا بدلہ ہمارے دِتھ۔ یہ غزل چھہ وژنہ چہ چالہِ وننہ آمت۔ تمہِ حسابہ چھہ نہ مطلع صحیح بیہان۔ کیہہ تام گڑ بڑ چھس گۆمت۔


text:
کاشر ادب رسالکۍ اداریہ چھہِ نہ کنہِ خالص ادبی موضوعس پیٹھ ۔ یہ حال چھہ تمام کاشرین ادبی رسالن ہند۔ امیک وجہ چھہ یہ زِ سون ادب چھہ ونہِ زبانۍ ہندین معاملن تامے محدود۔ ادیبن رود ترقی پسند دورہ پیٹھے کاشرِ خواندگی ہنزِ تنگی ہند احساس، حالانکہ ادیبن ہند اکھ لۅکٹ کاروان رود پکان مگر ییلہ ییلہ کانہہ رسالہ دراو امہ احساسک باس تیزیو۔
کاشرِ ادبہ کہ گۅڈنکہ پرچک اداریہ چھہ یتھہ پاٹھۍ شروع گژھان: ” کاشرۍ پاٹھۍ لیکھن والین ادیبن تہ کاشرس سیتۍ دلچسپی تھاون والین دوستن ووت واریاہ کال محسوس کران زِ کاشرۍ پاٹھۍ کانہہ ادبی رسالہ نہ آسن چھہ سیٹھا افسوس ناک کتھ مگر رسالہ کڈن چھہ نہ سہل۔ امہ خاطرہ چھیہ واریاہ قربانی ہنز ضرورت۔ گۅڈنی ہارہ تکیازِ واریاہس کالس چھہ یہ قریب قریب گاٹس پیٹھ چلاون۔ سہ گاٹہ کُس دیہ۔ دویم وقت۔ رسالہ چھپاون سہ خریدارن سوزن۔ امیک حساب کتاب تھاون، تیژ فالتو فرصت کس چھیہ۔ یہ کٲم ہیکہِ سہ کٔرتھ یس فاضل ہارہ تہ فالتو وقت آسہِ۔ یُتھ انسان چھہ نہ اسہِ اندر کانہہ۔ مگر دپان خدا چھہ سبب ساز۔ چنانچہ اسہِ گو٘نڈ ادیبن تہ ادیب نوازن ہند تمنا بامل اننہ خاطرہ کمر تہ کاشر ادب تھوو تۅہہ پیش۔ یہ چھہ نہ کٲنسہِ ہند ذاتی رسالہ یا ملکیت اگرچہ امیک خرچہ یُس واریاہس کالس گاٹے روزِ کو٘ر اکی شخژن برداشت۔ محض کاشرِ زبانۍ ہندِ فروجہ تہ ترقی ہندِ خاطرہ۔ یہ شخژ چھہ غلام رسول سنتوش۔”
یہ چھیہ حقیقت زِ رسالک خرچہ تل سنتوشن مگر میہ چھہ پورہ یقین زِ تس آسہ نہ فالتو ہارہ۔ تقریبا تمام رسالن ہندۍ کڈن والۍ چھہِ "فالتو ہارہ” لٲگتھے رسالہ کڈان رودۍ متۍ۔
دویمہ شمارک اداریہ اوس "کاشر مرکز” انجمنہِ ہندس دۅن دۅہن ہندس کانفرنسس متعلق۔ اداریہس منز چھہ وننہ آمت زِ ” کانفرنسس منز آو اکھ بنیادی قرار دار منظور کرنہ زِ کاشر زبان گژھہِ سکولن اندر لازمی مضمون تہ تعلیمی ذریعہ بناونہ ینۍ۔ باقی سٲری مطالبہ ٲسۍ اتھ بنیادی مطالبس سیتۍ تعلق تھاوان مثلا یونیورسٹی منز کاشرس اندر ڈپلوما کورس رایج کرن۔ تمام سکول ماشٹرن ہند کاشر امتحان پاس کرن۔ کاشرِ زبانۍ ہنزِ ترقی خاطرہ کلچرل اکادمی ہندس طرزس پیٹھ حکومت کہ طرفہ اکھ خۅد مختار اشاعت تہ ترجمہ گھرہ قایم کرن۔”
یہ کانفرنس سپد 23 تہ 24 اکتوبر 1966۔ کاشر مرکز کو٘ر امین کاملن 1963 منز شروع، رحمن راہی تہ غلام نبی فراق رلٲوتھ تجکھ مشترکہ طور کاشرِ زبانۍ ہنز علم۔ کاشر مرکزک اکھ وفد اوس امہ کانفرنسہ پتہ چیف منسٹر غلام محمد صادقس سمکھیوومت تہ تمو اوس ؤریس اندر اتھ متعلق قدم تلنک وعدہ کو٘رمت۔
ژورمہ شمارک اداریہ چھہ ساہتیہ اکاڈمی ہندین انعامن متعلق۔ لیکھان چھہِ "کاشرِ زبانۍ رود گۅڈہ پیٹھے ساہتیہ اکاڈمی ہند طریق کار مشکوک تہ جانبدار۔ گۅڈنی آو یہ انعامہ سۅرگباشی ماشٹر زندہ کول سنزِ "سمرن” ناوہ کتابہِ دنہ۔ امہ خاطرہ نہ زِ تتھ اوس ججو امچ سفارش کٔرمژ بلکہ تمہ وقتکۍ کشیرِ ہندۍ وزیر اعظمن ٲس امچ سفارش کرمژ۔ گویا ادبی کہوچہ بدل لج ماشٹر زندہ کولس سیاسی کہوٹ۔ یہ افسوس ناک رحجان پو٘ک برونہہ کن تہ اختر محی الدین تہ رحمن راہی (یہنزن کتابن امہ پتہ یہ انعامہ میول) تہِ آیہ امی سیاسی کہوچہ تہ سارٹفکیٹہِ ہندۍ شکار بناونہ۔ یہ چھہ ہاوان زِ یو٘ت تام کشیرِ ہند تعلق چھہ ساہتیہ اکاڈمی چھیہ افسوس ناک وۅتل بجہ کران روزمژ۔ چنانچہ اتھ وۅتل بجہ خلاف آو تمن وزِ وزِ احتجاج تہِ کرنہ۔ یہس تہِ کٔر (یو٘ت تام اسہِ معلوم سپد) اکاڈمی ہندیو اکثر ججو تہ تمن پتہ ریفریو اکس کاشرِ کتابہِ قومی ایوارڈ دنچ شد و مد سان سفارش۔ خیال اوس زِ وۅنۍ آسہِ ساہتیہ اکاڈمی ہوشہ آمژ۔ مگر کتھ وٲژ بییہ تو٘تے۔ کتابہِ آو نہ ایوارڈ دنہ تہ کاشریو ادیبو کٔر اتھ خلاف پننہ پننہ شایہ سخت ناراضگی ظاہر۔ ”
میہ چھہ باسان یہ چھیہ کامل سنزِ "لوہ تہ پروہ” کتابہِ ہنز کتھ۔ سۅے ٲس 1965 منز چھپتھ آمژ تہ 1966 ؤری خاطرہ آسہِ ہے تجویز کرنہ آمژ۔ اتھ میول پتہ 1967 منز یہ ایوارڈ۔
شمارہ 5 چھہ قانون ساز کونسلس منز تمدنی سیٹہِ خاطرہ تتھس شخژہ سندس نامزد گژھنس پیٹھ "یس شخژس نہ زبانۍ، ادبس تمدنس تہ تہذیبس سیتۍ رژھ تہِ واسطہ اوس۔” ونان چھہِ "پرانہِ حکومژ نشہِ ہیکہِ ہے تہِ نہ امہ ورٲے بییہ کنچ توقع سپدتھ، تکیازِ سۅ ٲسے ہمت شاہ سنزِ جایہ بلہ نٲودس تھاونچ قایل۔ مگر وۅنۍ گژھہِ ییتہ یور یہ مسخرانہ روایت ختم سپدنۍ۔”
شییمس شمارس منز چھیہ اداریہس منز یہ خۅشخبری زِ "کاشر مرکزن تج اکھ تاریخی آواز تہ تحریک زِ کاشر زبان گژھہِ تعلیمی ذریعہ بناونہ ینۍ۔ آوازِ ہند زور تہ اہمیت وچھتھ کو٘ر حکومتن اوترہ اوترے اعلان زِ پانژمہِ جمٲژ تام ییہ کاشر زبان کینژن سکولن اندر تجربہ پاٹھۍ لازمی مضمون کس صورتس منز پرناونہ۔”
یم چھہِ کینہہ نمونہ یمہ سیتۍ پرن وول یہ اندازہ ہیکہِ کٔرتھ زِ یہ رسالہ کتھین معاملن پیٹھ تہ کمہ اندازہ اوس سوچان۔


text:
مستند تلفظ
آل احمد سرور اوس کشیمر یونیورسٹی ہندِ اقبال انسٹی چیوٹک سربراہ۔ شاید اوس میہ یمن دۅہن یونیورسٹی اندر ایم اے انگلشس منز داخلہ۔ آل احمد سرورن کور اکھ سیمنار منعقد یتھ منز نیبرمین اندرمین سکالرن سیتۍ رشید نازکی صٲبن تہِ مقالہ پور۔ سیمنارس منز ٲسۍ مسعود حسین خان تہ مدعو، یم ٲسۍ میہ علی گڈھہ استاد رودۍ متۍ۔
نازکی صٲبنس مقالس دوران اوسس بہ بۅنہ کنہِ یمنے نش بہت۔ یم ٲسۍ میہ سیتۍ اورچ یورچ کتھا کتھا کران۔ نازکی صٲبن اوس مقالہ پران پران یہ منظر وچھمت۔ سیمنارس ییلہ چایہِ ہندِ خاطرہ بریک میج، نازکی صٲب آیہ میہ نش تہ تھووکھ میٲنس پھیکس پیٹھ اتھہ تہ پرژھکھ ، "ییلہ بہ مقالہ پران اوسس یہ مسعود حسین خان صٲب کیا اوسے ژیہ پرژھان؟”
یمن ٲس نہ خبر زِ خان صٲب اوس میہ استاد۔
بہ اوسس یمن دۅہن رژھ کھنڈ شیطانی منز۔ میہ دوپ یۅہے چھہ موقعہ۔ میہ وونس، "کہنی نہ حض، یم ٲسۍ ونان یہ مقالہ پرن وول کس چھہ تہ میہ وونمکھ یم چھہِ کشیرِ ہندۍ نامور ادیب۔ تورہ حض دوپکھ نہ صرف چھہ یہند مقالہ عالمانہ بلکہ چھہ یہند تلفظ تہِ سیٹھا معیاری تہ مستند۔ میہ چھہ نہ کشیرِ منز یُتھ تلفظ کٲنسہِ وچھمت۔”
میون اوس یہ وننے یوت زِ نازکی صٲبن اون کنے وۅٹہِ میہ ٹیبلہ پیٹھہ چایہ پیالہ تہ دوپکھ، "رٹھ چیہ چاے”۔
اسۍ چھہِ دۅشوے کھڑا کھڑا چاے چیوان زِ نازکی صٲبس پییہ کس تام پیٹھ نظر۔ امۍ تھوو میہ پھیکس پیٹھ بییہ اتھہ تہ نیونس امس شخصس نزدیک تہ پرژھن، "اچھا کیا اوسے ژیہ یہ مسعود حسین خان ونان؟” میہ نی لفظ بہ لفظ پننۍ شیطانی دہرٲوتھ۔
نازکی صٲبن تروو یہ شخص اتی تہ نیونس بییس نفرس کن تہ پرژھن بییہ یۅہے سوال۔ میہ دوپ ہے ہے بہ کیا سا پھسیوس ولٹہ پاٹھۍ۔
امہ پتہ کینژس کالس ییلہ تہِ میہ نازکی صٲب کٲنسہِ شخصس تھی یونیورسٹی منز سمکھہ ہن، تم ٲسۍ میہ یوہے سوال پرژھان!
نازکی صٲبس چھہ پزۍ پاٹھۍ قابل رشک تلفظ!
"وچھ کیا جان!”
بیاکھ شخص یُس یونیورسٹی منز میٲنس پھیکس پیٹھ اتھہ تھاوان اوس، چھہ قاضی غلام محمد۔ فرق ٲس یہ زِ رشید نازکی صٲب ٲسۍ میون سویچ آن کرنہ خاطرہ پھیکس پیٹھ اتھہ تھاوان ییلہ زن قاضی صٲب شاید پنن سویچ آن کرنہ مۅکھہ میٲنس پھیکس پیٹھ اتھہ تھاوان ٲسۍ ۔
ملاقاتس دوران ٲسۍ یم غالب بوزناوان، اکثر فارسی یُس نہ میہ تمن دۅہن زیادہ سمجھ یوان اوس۔ یمن سیتۍ ٲسۍ پننۍ شعر تہِ بوزناوان۔ کتھ یۅس دہراونۍ لایق چھیہ سۅ چھیہ یہ زِ کنہِ تہِ شعرس پیٹھ میانہِ ردعمل برونہے ٲسۍ یم پانے ونان۔ "وچھ کیا جان! وچھ کیا جان! وچھ کیا جان!”
ملاقاتس دوران ٲسۍ یونیورسٹی گراونڈکۍ اکھ زہ چکر لگان یتھ دوران بہ شعرو کھوتہ زیادہ "وچھ کیا جان! وچھ کیا جان!” بوزان اوسس۔ ییژِ لٹہِ سمکھہو نوین شعرن سیتۍ ٲسۍ پرانۍ شعر تہِ بوزنۍ پیوان۔ شاید اوس نہ تمن یادے آسان زِ میہ چھہِ امہ برونہہ تہِ تمن سیتۍ یونیورسٹی گراونڈکۍ چکر لگٲوۍ متۍ۔
قاضی صٲبس ٲسۍ سیٹھا کھسۍ پایہ شعر یاد۔ وچھ کیا جان! وچھ کیا جان!
اور اس کے بعد میں
اکہِ رٲژ سیٹھا ژیرۍ ٲسۍ اسۍ کینہہ نفر زبیر رضوی سندِ گرِ راج باغہ نیرتھ لال منڈی کن پکان۔ میہ چھہ نہ یاد سانہِ اتھ چھۅکہِ منز کُس کُس اوس، البتہ شجاع سلطان اوس تہ تس سیتۍ فاروق آفاق تہِ۔ اسۍ چھہِ کمے پہن کتھہ کران، زیادہ کتھہ اوس شجاع کران۔ پیٹھہ اوس سہ مست۔ تھوون میہ پھیکس پیٹھ اتھہ تہ پرژھن، "پینٹنگہِ منز کس چھہ کشیرِ منز نمبر اول؟” میہ اوس نہ زانہہ امتحان خۅش کران۔ میہ دوپمس پتاہ چھم سا۔ دوپن، کیا سا چھکھ ونان۔ پینٹنگ میں نمبر اول شنتوش ہے۔ جی آر سنتوش۔ میہ تہِ اوس یۅہے ناو ذہنس منز آمت مگر وونمس نہ۔ ونہِ اوس میہ "آ "وننے زِ اتھۍ شہس منز وون امۍ "اور اس کے بعد میں۔”
کینہہ قدم پکٔتھ تہ خلقن پیٹھ تبصرہ کٔرتھ ووتھ یہ بییہ پھیکس پیٹھ اتھہ تھٲوتھ، ” کشیرِ منز کُس چھہ بوڈ شاعر؟” یہ سوال اوس ویسے تہِ مشکل۔ میہ کٔر ژھۅپہ۔ میہ دوپ فاروق آفاق ونیس۔ تمۍ تہِ وونس نہ کینہہ، کنہِ ووننس واریاہ چھہِ، یاد چھم نہ۔ شجاع ووتھ پانے۔ "کامل۔ امین کامل۔” فاروق آفاقن وونس شاید میانہِ مۅکھہ "تتھ کیا شک چھہ۔”
ونہِ اوس تس یہ جملہ ٲسہ منزہ درامتے زِ یہ ووتھ بییہ، "اور اس کے بعد میں۔”
یوتام اسۍ بیون بیون درایہ، امۍ ٲسۍ بییہ تہِ واریاہ "اور اس کے بعد میں” ونۍ متۍ یم وۅنۍ میہ یاد چھہِ نہ، فاروق آفاقس ما آسن یاد!
شجاع سلطان اوس سیٹھا ذہین تہ ہنرمند شخص یمۍ یمن دۅشونی خصوضیژن زیادہ کٲم ہیژ نہ۔


text:
زندگی منز اگر میہ کنہِ چیزک افسوس چھہ، سہ چھہ میہ پننہِ یاداشتک۔ میون یاداشت چھہ ہمیشہ پیٹھہ کمزور تہ ژلہ ون رودمت۔ پننۍ یہے کمزوری مدنظر وون میہ فیاض دلبرس، یمس زبردست یاداشت چھہ بصری تہِ تہ لسانی تہِ، زِ تس پزن دوستن تہ واقعاتن متعلق پننۍ یاداشت رژھراونۍ یمن ہند سہ اکثر ذکر کران اوس۔ شروعات گیہ شورا بشیر سندِ پیٹھہ۔ اچھا فیاضن یاداشت چھہ کمال، پیٹھہ چھہ سہ تیتھ کتھہ گور تہِ یُس اکثر تھیکان تہِ چھہ تہ مبالغہ تہِ چھہ کران۔ کتھن مزہ کھالنہ مۅکھہ اگر ٹر تہِ وننۍ پینس، واے برِ نہ۔ سہ چھہ پننہِ یاداشت کس وفورس انزۍ منزۍ گژھتھ وۅٹہ تہِ تلان تہ زیوِ تہِ ٹاس کڈان۔ سہ چھہ اتھ پیٹھ پننۍ مخصوص چھاپ تراوُن یژھان۔
فیاضنۍ یہ خوبی ژینۍ میہ گوڈنچہ لٹہِ تمن ملاقاتن منز یم سرینگر کافی ہاوسس منز الغٲبہ سپدان آسہ۔ مگر تمن دۅہن اوس نہ میہ یاداشت چہ اہمیژ ہند یوتاہ ظۅن۔ ملاقاتہ روزہ دلہِ منز تہِ کم کم مگر جاری تہ یور امریکہ یِتھ گوو فون کہ ذریعہ فیاض نہِ امہ خوبی ہند زیادہ احساس تکیازِ وۅنۍ اوس فیاض نظرن دور تہ صرف اوس فونس پیٹھ امۍ سند یاداشت بولہ کران۔
ادب چھیہ تژھ اکھ انسانی کارگزاری یمیک تھر تہِ یاداشت چھہ تہ نانک تہِ یاداشت۔ یہ چھہ یاداشتے یُس فن پارہ تخلیق کران چھہ تہ امیک فہم تہِ عطا کران چھہ۔ یمن درمیان یۅس لسانی ہیت چھیہ سۅ تہِ چھیہ یاداشت کس زور پیٹھے قایم تہ دایم۔ یاداشت، ادراک تہ تخیل یودوے تریہ الگ ذہنی عمل چھہِ، مگر ادبس منز چھِہ یم تریشوے اکھ اکۍ سند اتھہ رٹتھ فن پارچ قوت ہرراوان۔۔ یاداشت ورٲے نہ ہیکہِ سانۍ شخصیت بٔنتھ نہ تواریخ تہ نہ وقتک تسلسل۔ ادبچ چھیہ نہ کتھے۔
(پکان دورِ فلک، اکھ اقتباس)


text:
راتھ گوو فیس بکس پیٹھ شفیع شوق سند اکھ نوو غزل پی ڈی ایف اٹیچمنٹ کس صورتس منز اچانک نمودار، تہ پی ڈی ایف کھلتھ رود واریاہس کالس دلس تہ دماغس آورٲوتھ۔ شوق سندۍ اکثر غزل چھہِ شعرہ پتہ شعرہ کھلان تہ پرن وٲلس مضبوطی سان پننس گرفتس منز نوان۔ امۍ چھہِ امہ برونہہ تہِ واریاہ غزل ونۍ متۍ یم یتھے پاٹھۍ دلچسپ، متاثر کن، معنی تہ ماحول پرور زمین (قافیہ تہ ردیف) کہ دریافتکۍ نمونہ چھہِ۔ غزل چھہ پیش:
زنتہ گندہ باشہ کراں آو سہ آدن زنتہ
زنتہ کیہہ تام دوپن چھکھ ژہ میہ واتن زنتہ
از تہ چھیہ زون پکاں سیتۍ ژیہ پاتھلۍ پرژھنم
زنتہ ببرایہ پھلتھ آیہ سۅ لامن زنتہ
لوب اوسس نہ، نہ کانہہ برم، اونکھ تہ ترووکھ
زنتہ پوک دور تہ ہیتھ آو سہ پانتھن زنتہ
آنگنہ چہ یارِ وری ساس گژھتھ بو ژھورس
زنتہ کاون وہاں بوو یہ شامن زنتہ
خوابہ منزۍ خواب منزۍ خواب وچھن کم چھا
زنتہ بر ووتھ چھہ گژھاں بند چھہِ ڈیشن زنتہ
بیون تہ نون روے ژیتس آو بیہ بتھۍ بیرِ اندر
زنتہ بازر نہ، گہل سرون تہ شہل ون زنتہ
از تہِ یخ بستہ چھہ موسم تہ گرم کل چھیہ مگر
زنتہ پھول سونتھ تہ مشکیوو زبر ون زنتہ
دوررکۍ پردہ ملاقاتہ طلب زورآور
زنتہ شوقس چھہ مژر ڈیشہِ یہ ہن ہن زنتہ
شاعری کیا چھیہ اگر نے یہ وضع کانہہ پھٹری
زنتہ گتہ گیور گندر معنہ تہ متنن زنتہ
میہ کٔر زمینچ کتھ۔ امہ غزلہ کس دویمس دویمس مصرعس منز چھہ غزلک کلیدی لفظ "زنتہ” دۅیہ لٹہِ اننہ آمت، شروعس منز تہ اندس پیٹھ۔ یۅہے چھہ امیک بل تہ ول۔ غزلکۍ سٲری تجربہ چھہِ امی زنتہ پیٹھہ زنم لبان تہ اتھۍ زنتہ ہس پیٹھ زایل گژھان۔ یہ ول چھہ امہ کین تجربن ہنز شدت پرن وٲلس کامیاب پاٹھۍ ژینناوان۔ قافیہ تہ ردیف چھہ باقین لفظن سیتۍ رٔلتھ /ن/ آوازِ ہند اکھ زبردست تکرار پیدہ کران یمہ کنۍ اتھ غزلس اکھ مخصوص صوتی کردار میلیومت چھہ۔ امیک ردیف ژھۅچہ آوازِ پیٹھ اند واتنہ سیتۍ تہِ چھہ یہ غزل الگ ہیو نیران۔ پتیمن دہن ورین منز گوو متحرک آوازن پیٹھ اند واتن والۍ قافیہ/ردیف ورتاونس منز ہریر یمہ کنۍ آہنگس منز خوشگوار تبدیلی ہند احساس گژھان چھہ۔ زمین کتھہ پاٹھۍ ہیکہِ غزلہ کس معنیس ہم آہنگ ٲستھ، یہ غزل چھہ امچ اکھ بہترین مثال۔ کیا چھہ وننہ آمت تہ کتھہ پاٹھۍ چھہ وننہ آمت، یم دۅشوے چیز چھہِ میانہِ خاطرہ مساوی طور اہم، مگر شوق سند یہ غزل چھہ ‘ کتھہ پاٹھۍ چھہ وننہ آمت’ چہ اہمیژ ہنز تہِ اکھ بہترین مثال پیش کران۔ شوق چھہ نہ یمن شعرن منز شاید تیتھ کانہہ تجربہ پیش کران یُس تمہ کہ ‘کیا چھہ وننہ آمت’ کہ وجہہ اہم آسہِ، حالانکہ شوق چھہ پننین غزلن منز سۅ کٲم تہِ آسانی سان تہ کامیاب پاٹھۍ کٔرتھ ہیکان۔ مثلا یہ شعر:
اپارِ کٹھہِ شبس بزم روز سحرس تام
یپارِ میون کُنیر ہُن، ہنیوو تور نہ اپور
امہ قسمکۍ شعر چھہ نہ عام طور غزلس منز میلان یمیک وجہ یہ چھہ زِ غزلہ کین تجربن ہند دایرہ چھہ اتھ صنفس سیتۍ یوتاہ مخصوص زِ تمہ نیبر نیرتھ چھہ شعری جمالیاتک مسلہ پیدہ گژھان۔ تنقید ٲسن، افسانہ ٲسن یا شعر، شوق سنز زبان چھیہ سیٹھا غیر آرایشی تہ واریاہن معاملن منز غیر استعاراتی تہِ ۔ سہ چھہ صرف اکھ صورت حال پیش کٔرتھ قاری یس آوراونک فن زانان۔
پانس پتہ ینہ واجنین پُیین منز اکہ طرفہ پنن آدن کال وچھن تہ سیتی دوشویی طرفو دوریر تہ واتنییارک مسلہ تہِ ژینن ، یہ چھہ گۅڈنکہ شعرک موضوع۔ شرس تہِ چھیہ پتاہ ز یہ شخص چھہ امس کیہہ تام واتان، کیہہ تام امہ مۅکھہ زِ پُیین ہندِ دورِرہ کنۍ چھیہ رشتچ نزدیکی تہ پہچان تہِ متاثر گژھان، یہ کیہہ تام چھہ متکلم سند طرفہ تہِ واتنیار کس مسلس کن اشارہ کران۔ ارادتا گرنہ آمتیو استعاراتی اظہارو نش چھہ شوق دور روزنچ کوشش کران، اگر شعر پانہ اکھ استعاراتی صورت حال پیش کرِ سۅ چھہ بیاکھ کتھ۔ سارنے شعرن ہنز تشریح چھیہ نہ ضروری تکیاز پریتھ شعر چھہ سیود سادہ لفظن ہند مرکب۔
کینژو شخژو کور یہ غزل فیس بکس پیٹھ نظرانداز شاید امہ کنۍ زِ اتھ منز چھہِ روایتی فارسی عروض کنۍ کینہہ مصرعہ پھٹان، یتھ سیتۍ میہ اتفاق چھہ، مگر زہ کتھہ چھیہ اہم، اکھ یہ زِ شوق سند شعر چھہ باوجود امہ معمولی کمزوری پننہ شعری قوتہ کنۍ متاثر کران، دویم یہ شوق چھہ شاید آہنگ کہ خاطرہ وزن صرف اکھ ریفرنس پواینٹ زٲنتھ ورتاوان۔ تمیک مطلب کیا گوو؟ تہِ فکرِ ترُن چھہ نہ یمن دوستن ہندِ خاطرہ ممکن۔